
CAB.  I 

Ayns  y  toshiaght  va'n  Goo,  as  va'n  Goo 
/\  marish  Jee,  as  va'n  Goo  Jee.  2  Va'n 
JL  JlGoo  cheddin  ayns  y  toshiaght  marish 
Jee.  3  Liorishyn  va  dy  chooilley  nhee  er  ny 
yannoo;  as  n'egooish  cha  row  nhee  erbee 
jeant  va  er  ny  yannoo ;  4  Aynsyn  va  bea,  as 
va'n  vea  soilshey  deiney .  5  As  ren  y  soilshey 
soilshean  ayns  y  dorraghys,  as  cha  ren  y 
dorraghys  goaill-rish. 

6  Va  dooinney  er  ny  choyrt  veih  Jee  va 
enmyssit  Ean .  7  Haink  eh  shoh  son  feanish, 
dy  ymmyrkey  feanish  jeh'n  toilshey,  liori- 
shyn dy  voddagh  dy  chooilley  ghooinney 
credjal.  8  Cha  nee  eh  va'n  soilshey  shen, 
agh  v'eh  er  ny  choyrt  dy  ymmyrkey  feanish 
jeh'n  toilshey  shen.  9  Shen  va'n  soilshey 
firrinagh,  ta  soilshean  ayns  dy  chooilley 
ghooinney  ta  cheet  er  y  theihll.  10  V'eh 
ayns  y  theihll,  as  va'n  seihll  er  ny  yannoo 
liorishyn,  as  y  seihll  cha  dug  enney  er. 


NOO  EAN,   I 

II  Haink  eh  gys  e  vooinjer  hene,  agh  cha  ren 
e  vooinjer  hene  soiaghey  jeh.  12  Agh  whil- 
leen  as  ren  soiaghey  jeh,  dauesyn  hug  eh 
pooar  dy  ve  nyn  mec  dy  Yee,  eer  dauesyn  ta 
credjal  ayns  yn  ennym  echey :  13  Va  er  nyn 
ruggey,  cha  nee  jeh  fuill,  ny  jeh  aigney  ny 
foalley,  ny  jeh  aigney  dooinney,  agh  jeh  Jee. 
14  As  ghow  yn  Goo  er  dooghys  ny  foalley,  as 
ren  eh  baghey  nyn  mast'  ain  (as  hug  shin  my- 
ner  yn  ghloyr  echey,  yn  ghloyr  myr  jeh'n 
ynrycan  Mac  er-ny-gheddyn  jeh'n  Ayr)  lane 
dy  ghrayse  as  dy  irrinys. 

15  (Dymmyrk  Ean  feanish  jeh,  as  deiie  eh, 
gra,  Shoh  eh  jeh  ren  mish  loayrt,  T'eshyn  ta 
cheet  my  ye'i  er  ny  hoiaghey  roym ;  son  v'eh 
roym)  16  As  jeh'n  slane  towse  echey  ta  shin 
ooilley  er  gheddyn  ayrn,  as  grayse  er  grayse. 
17  Son  va'n  leigh  er  ny  choyrt  liorish  Moses 
agh  haink  grayse  as  firrinys  liorish  Yeesey 
Creest.  18  Cha  vel  unnane  erbee  er  vakin 
Jee  ec  traa  erbee;  yn  ynrycan  Mac  v'er-ny- 
»Jf*  gheddyn,  ta  ayns  oghrish  yn  Ayr,  eshyn  t'er 
hoilshaghey  eh. 

19  As  shoh  feanish  Ean,  tra  hug  ny  Hewn- 
yn  saggyrtyn  as  Leviteyn  veih  Jerusalem  dy 
enaght  jeh,  Quoi  00  hene?  20  As  ghow  eh 
rish,  as  cha  dob  eh ;  agh  ghow  eh  rish,  Cha 
nee  mish  yn  Creest.    21  As  denee  ad  jeh, 

Quoieisht?  NeeooElias?  Asdooyrteshyn, 
Cha  nee.  Nee  oo  yn  phadeyr  shen?  As  dan- 
soor  eh,  Cha  nee.  22  Eisht  dooyrt  ad  rish, 
Quoi  00?  dy  vod  mayd  ansoor  y  choyrt 
dauesyn  t'er  choyrt  shin :  Cre  t'ou  gra  my-dty- 
chione  hene?  23  Dooyrt  eh,  Mish  coraa  fer 
fockleymagh  ayns  yn  aasagh,  Kiartee-jee 
raad  y  Chiarn,  myr  dooyrt  y  phadeyr  Esaias. 
24  As  v'adsyn  v'er  nyn  goyrt,  jeh  ny  Phari- 
seeyn.  25  As  denee  ad  jeh,  as  dooyrt  ad 
rish,  Cre'n-fa  t'ou  bashtey  eisht  mannagh 
nee  00  yn  Creest,  ny  Elias,  ny'n  phadeyr 
shen?  26  Dreggyr  Ean  ad,  gra,  Ta  mish 
bashtey  lesh  ushtey :  agh  ta  fer  shassoo  nyn 
mast'  eu,  nagh  vel  enney  eu  er ;  27  Eshyn  eh 
ta  cheet  my  ye'i,  agh  t'er  ny  hoiaghey  roym, 
kiangley  ny  braagyn  echey  cha  vel  mish  feeu 
dy  eaysley .  28  Va  ny  reddyn  shoh  jeant  ayns 
Bethabara  er  cheu  elley  jeh  Jordan,  raad  va 
Ean  bashtey. 

29  Yn  nah  laa  honnick  Ean  Yeesey  cheet 
ny^whail,  as  dooyrt  eh,  Cur-my-ner  Eayn 
Yee,  ta  goaill  ersooyl  peccah  yn  theihll. 
30  Shoh  eshyn  mychione  dooyrt  mee,  My 
ye'i  ta  dooinney  cheet,  t'er  ny  hoiaghey  roym ; 
son  v'eh  roym.  31  As  cha  row  enney  aym's 
er:  agh  dy  beagh  eh  er  ny  hoilshaghey  da 
Israel,  shen-y-fa  haink  mish  bashtey  lesh 

ushtey.  32  As  dymmyrk  Ean  feanish,  gra, 
Honnick  mee  yn  Spyrryd  cheet  neose  veih 
niau  myr  calmane,  as  tannaghtyn  er.  33  As 
cha  dug  mish  enney  er :  agh  eshyn  ren  mish 
y  choyrt  dy  vashtey  lesh  ushtey,  dooyrt  eh 
shen  rhym,  Ersyn  hee  00  yn  Spyrryd  cheet 
neose  as  tannaghtyn  er,  shen  eh  ta  bashtey 
lesh  y  Spyrryd  Noo.  34  As  honnick  mee 
eh,  as  dymmyrk  mee  feanish,  dy  nee  shoh 
Mac  Yee. 

35  Yn  nah  laa  reesht  va  Ean  ny  hassoo,  as 
jees  jeh  e  ynseydee:  36  As  yeeagh  eh  er 
Yeesey,  myr  v'eh  shooyl,  as  dooyrt  eh,  Cur- 
my-ner  Eayn  Yee.  37  As  cheayll  yn  daa 
ynseydagh  eh  loayrt,  as  deiyr  ad  er  Yeesey. 
38  Eisht  hyndaa  Yeesey,  as  honnick  eh  ad 
geiyrt  er,  as  dooyrt  eh  roo,  Cre  ta  shiu  dy 
hirrey?  Dooyrt  adsyn  rish,  Rabbi  (ta  shen 
dy  ghra,  'sy  ghlare  ainyn,  Vainshter)  cre  raad 
t'ou  baghey?  39  Dooyrt  eh  roo,  Tar-jee  as 
hee  shiu.  Haink  ad  as  honnick  ad  c'raad 
v'eh  baghey,  as  duirree  ad  marish  yn  laa 
shen :  son  ve  mysh  y  jeihoo  oor.  40  Fer 
jeh'n  jees  cheayll  Ean  loayrt,  as  deiyr  er,  va 
Andreays,  braar  Simon  Peddyr,  41  Hooar 
eshyn  hoshiaght  e  vraar  hene  Simon,  as 
dooyrt  eh  rish,  Ta  shin  er  gheddyn  yn 
Messias,  ta  shen  dy  ghra,  Yn  Creest.    42  As 

hug  eh  lesh  eh  gys  Yeesey.  As  tra  honnick 
Yeesey  eh,  dooyrt  eh,  Uss  Simon  mac  Jona : 
bee  oo  enmyssit  Cephas,  ta  shen  dy  ghra 
Peddyr. 

43  Yn  laa  er-giyn  she  aigney  Yeesey  ve  dy 
gholl  magh  gys  Galilee,  as  hooar  eh  Philip, 
as  dooyrt  eh  rish,  Eiyr  orrym.  44  Nish  va 
Philip  veih  Bethsaida,  ard-valley  Andreays  as 
Peddyr.  45  Veeit  Philip  rish  Nathanael,  as 
dooyrt  eh  rish,  Ta  shin  er  gheddyn  eshyn,  jeh 
ren  Moses  ayns  y  leigh,  as  ny  phadeyryn 
scrieu,  Yeesey  dy  Nazareth,  mac  Yoseph. 
46  As  dooyrt  Nathanael  rish,  Vod  nhee  erbee 
mie  cheet  magh  ass  Nazareth?  Dooyrt 
Philip  rish,  Tar  royd  as  hee  00.  47  Honnick 
Yeesey  Nathanael  cheet  ny  whail,  as  dooyrt 
eh  jehsyn,  Cur-my-ner  Israelite  firrinagh,  ayn 
nagh  vel  molteyrys  erbee.  48  Dooyrt  Na- 
thanael rish,  Cre'n  enney  t'ayd  orrym's? 
Dreggyr  Yeesey  as  dooyrt  eh  rish,  Roish  my 
deie  Philip  ort,  tra  v'ou  fo  yn  villey-figgagh, 
honnick  mee  00.  49  Dreggyr  Nathanael  as 
dooyrt  eh  rish,  Rabbi,  00  mac  Yee,  00  ree 
Israel.  50  Dreggyr  Yeesey  as  dooyrt  eh 
rish,  Er-y-fa  dy  dooyrt  mee  rhyt,  dy  vaik  mee 
00  fo'n  villey-figgagh,  vel  00  credjal?  hee  00 
reddyn  smoo  na  ad  shoh.  51  As  dooyrt  eh 
rish,  Dy  firrinagh  firrinagh  ta  mee  gra  riu, 

Ny  lurg  shoh  hee  shiu  niau  foshlit,  as  ainleyn 
Yee  goll  seose  as  cheet  neose  er  Mac  y 
dooinney. 

CAB.  II 

A  s  er  y  trass  laa  va  poosey  ayns  Cana  dy 
/\  Ghalilee ;  as  va  moir  Yeesey  ayns  shen. 
X  jL  2  As  va  chammah  Yeesey  cuirt,  as  e 
ynseydee,  gys  y  vannish .  3  As  tra  v'ad  laccal 
feeyn,  dooyrt  moir  Yeesey  rish,  Cha  vel  feeyn 
oc.  4  Dooyrt  Yeesey  r'ee,  Ven,  ere  fain  dy 
yannoo  rish  shen?  cha  vel  my  oor  foast  er 
jeet.  5  Dooyrt  e  voir  rish  y  vooinjer,  Jean- 
jee  shiuish  cre-erbee  jir  eh  riu.  6  As  va  soit 
ayns  shen  shey  siyn  cloaie  ry-hoi  ushtey,  lurg 
cliaghtey  ny  Hewnyn  son  glenney,  cummal 
ghaa  ny  three  dy  firkinyn  y  pheesh.  7  Dooyrt 
Yeesey  roo,  Lhieen-jee  ny  siyn  lesh  ushtey. 
As  lhieen  ad  ad  seose  gys  yn  oirr.  8  As 
dooyrt  eh  roo,  Tayrn-jee  nish,  as  cur-jee 
lhieu  gys  mainshter  ny  cuirraghyn.  As  hug 
ad  lhieu  eh.  9  Tra  va  mainshter  ny  cuir- 
raghyn er  vlashtyn  er  yn  ushtey  va  chyndai't 
gys  feeyn,  as  nagh  row  fys  echey  ere  voish  ve 
(agh  va  fys  ec  ny  sharvaantyn  va  tayrn  yn 
ushtey)  deie  mainshter  ny  cuirraghyn  er  y 
dooinney-phoosee,  10  As  dooyrt  eh  rish, 
Ta  dy  chooilley  ghooinney  ec  y  toshiaght 

soiaghey  magh  feeyn  mie ;  as  tra  ta  deiney  er 
n'iu  dy  mie,  eisht  feeyn  smessey :  agh  t'ou  uss 
er  vreayll  y  feeyn  mie  derrey  nish.  n  Yn 
toshiaght  shoh  dy  virrilyn  ren  Yeesey  ayns 
Cana  dy  Ghalilee,  as  hoilshee  eh  magh  e 
ghloyr;  as  ren  e  ynseydee  credjal  ayn. 

12  Ny  lurg  shen,  hie  eh-hene,  as  e  voir,  as  e 
vraaraghyn,  as  e  ynseydee  sheese  gys  Caper- 
naum ;  as  cha  nhimmey  laa  duirree  ad  ayns 
shen.  13  As  va  Caisht  ny  Hewnyn  er- 
gerrey,  as  hie  Yeesey  seose  gys  Jerusalem, 
14  As  hooar  eh  ayns  y  chiamble  feallagh  va 
creek  dew,  as  kirree,  as  calmaneyn,  as  y 
vooinjer  va  caghlaa  argid  nyn  soie:  15  As 
tra  v'eh  er  n'yannoo  kip  dy  choyrdyn  keylley, 
deiyr  eh  ad  ooilley  ass  y  chiamble,  as  ny 
kirree,  as  ny  dew ;  as  spreih  eh  magh  yn  argid 
ocsyn  va  caghlaa,  as  hilg  eh  harrish  ny  buird ; 
16  As  dooyrt  eh  roosyn  va  creek  calmaneyn, 
Ersooyl-jee  lesh  ny  reddyn  shoh,  ny  jean-jee 
thie  my  Ayrey  ny  hie  margee.  17  As  chooi- 
nee  e  ynseydee  dy  row  eh  scruit,  Ta  graih 
jeean  dty  hie  er  ny  churmow. 

18  Eisht  dreggyr  ny  Hewnyn,  as  dooyrt  ad 
rish,  Cre'n  cowrey  t'ou  dy  yeeaghyn  dooin, 
fakin  dy  vel  00  jannoo  ny  reddyn  shoh? 
19  Dreggyr  Yeesey  as  dooyrt  eh  roo,  Lhieg- 
jee  yn  chiamble  shoh,  as  trog-yms  eh  reesht 

ayns  three  laa .  20  Eisht  dooyrt  ny  Hewny  n , 
Shey  bleeaney  as  da-eed  va'n  chiamble  shoh 
dy  hroggal,  as  Jean  uss  troggal  eh  ayns  three 
laa?  21  Agh  mychione  chiamble  e  chorp 
hene  loayr  eshyn.  22  Shen-y-fa  tra  v'eh  er 
n'irree  veih  ny  merriu,  chooinee  ny  ynseydee 
dy  row  eh  er  ghra  shoh  roo :  as  chred  ad  yn 
scriptyr,  as  y  raa  va  Yeesey  er  loayrt. 

23  Nish  tra  v'eh  ec  Jerusalem  ec  y  chaisht, 
rish  earish  ny  feailley,  ren  ymmodee  credjal 
ayns  yn  ennym  echey,  tra  honnick  ad  ny 
mirrilyn  v'eh  er  n'yannoo.  24  Agh  cha 
hreisht  Yeesey  eh-hene  orroo,  er-yn-oyr  dy 
row  enney  echey  er  dy  chooilley  ghooinney, 
25  As  nagh  row  feme  echey  er  unnane  erbee 
dy  ymmyrkey  feanish  jeh  dooinney :  son  va 
fys  echey  ere  va  ayns  dooinney. 

CAB.  Ill 

Va  dooinney  jeh  ny  Phariseeyn  en- 
myssit  Nicodemus,  ny  ard-ghooinney 
mastey  ny  Hewnyn:  2  Haink  eh 
shoh  gys  Yeesey  ayns  yn  oie,  as  dooyrt  eh 
rish,  Rabbi,  ta  fys  ain  dy  nee  fer-ynsee  00  t'er 
jeet  veih  Jee :  son  cha  vod  dooinney  erbee  ny 
mirrilyn  shen  y  yannoo  t'ou  uss  dy  yannoo, 
mannagh  bee  Jee  mar ish .    3  Dreggy r  Yeesey 

as  dooyrt  eh  rish,  Dy  firrinagh  firrinagh  ta 
mee  gra  rhyt,  Mannagh  bee  dooinney  er  ny 
ruggey  reesht,  cha  vod  eh  reeriaght  Yee  y 
akin.  4  Dooyrt  Nicodemus  rish,  Kys  oddys 
dooinney  v'er  ny  ruggey  tra  t'eh  shenn?  vod 
eh  goll  stiagh  yn  nah  cheayrt  ayns  brei'n  e 
vayrey,  as  cheet  er  y  theihll?  5  Dreggyr 
Yeesey,  Dy  firrinagh  firrinagh  ta  mee  gra 
rhyt,  Mannagh  bee  dooinney  er  ny  ruggey 
jeh  ushtey  as  jeh'n  spyrryd,  cha  vod  eh  goll 
stiagh  ayns  reeriaght  Yee.  6  Shen  t'er  ny 
ruggey  jeh'n  eill,  te  foalley ;  as  shen  t'er  ny 
ruggey  jeh'n  Spyrryd,  te  spyrrydoil.  7  Ny 
gow  yindys  dy  dooyrt  mee  rhyt,  Shegin  diu 
v'er  nyn  ruggey  reesht.  8  Ta'n  gheay 
sheidey  raad  saillee,  as  t'ou  clashtyn  y  sheean 
eck,  agh  cha  s'ayd  ere  voish  fee  cheet,  ny 
cre'n  raad  fee  goll :  myr  shen  ta  dy  chooil- 
ley  unnane  t'er  ny  ruggey  jeh'n  Spyrryd. 
9  Dreggyr  Nicodemus  as  dooyrt  eh  rish, 
Kys  oddys  ny  reddyn  shoh  y  ve?  10  Dreg- 
gyr Yeesey  as  dooyrt  eh  rish,  Vel  uss  dty 
er-ynsee  ayns  Israel,  as  nagh  vel  toiggal  ayd 
jeh  ny  reddyn  shoh?  11  Dy  firrinagh  fir- 
rinagh ta  mee  gra  rhyt,  ta  shin  loayrt  shen  ta 
fys  ain  er,  as  gymmyrkey  feanish  jeh  ny  ta 
shin  er  vakin ;  as  cha  vel  shiu  soiaghey  jeh'n 
eanish  ain.     12  My  ta  mish  er  loayrt  riu  jeh 

reddyn  seihltagh,  as  nagh  vel  shiu  dy  my 
chredjal,  kys  nee  shiu  my  chredjal  my  loayr- 
ym  riu  jeh  reddyn  flaunyssagh?  13  As  cha 
vel  dooinney  erbee  er  gholl  seose  gys  niau, 
agh  eshyn  haink  neose  veih  niau,  eer  yn  Mac 
dooinney  ta  ayns  niau. 

14  As  myr  ren  Moses  yn  ard-nieu  y  hroggal 
seose  ayns  yn  aasagh,  myr  shen  shegin  da 
Mac  y  dooinney  v'er  ny  hroggal  seose: 
15  Nagh  jean  quoi-erbee  ta  credjal  ayn 
cherraghtyn,  agh  dy  bee  yn  vea  ta  dy  bragh 
farraghtyn  echey. 

16  Son  lheid  y  ghraih  shen  hug  Jee  da'n 
theihll,  dy  dug  eh  e  ynrycan  Vac  v'er  ny 
gheddyn,  nagh  jinnagh  quoi-erbee  chredjagh 
aynsyn  cherraghtyn,  agh  yn  vea  ta  dy  bragh 
farraghtyn  y  chosney.  17  Son  cha  dug  Jee 
e  vac  gys  y  theihll,  dy  gheyrey  yn  seihll;  agh 
dy  voddagh  y  seihll  liorishyn  v'er  ny  hauail. 

18  Eshyn  ta  credjal  ayn,  cha  vel  eh  er  ny 
gheyrey :  agh  eshyn  nagh  vel  credjal  ayn,  t'eh 
er  ny  gheyrey  hannah,  er-yn-oyr  nagh  vel  eh 
er  chredjal  ayns  ennym  yn  ynrycan  Mac  v'er 
ny  gheddyn  dy  Yee.  19  As  shoh  yn  vriwnys, 
dy  vel  soilshey  er  jeet  gys  y  theihll,  as  dy  row 
deiney  ny  s'graihee  er  y  dorraghys  na  er  y 
toilshey,  er-y-fa  dy  row  nyn  obbraghyn  oik. 
20  Son  ta  dy  chooilley  unnane  ta  jannoo  dy 

hoik,  cur  feoh  da'n  toilshey,  chamoo  t'eh 
cheet  gys  y  toilshey,  son  nagh  jig  brah  er  ny 
obbraghyn  echey.  21  Agh  eshyn  ta  jannoo 
firrinys,  t'eh  cheet  gys  y  toilshey,  dy  vod  e 
obbraghyn  v'er  nyn  soilshaghey  magh,  dy 
vel  ad  er  nyn  obbraghey  ayns  Jee. 

22  Ny  lurg  shoh  haink  Yeesey  as  e  ynsey- 
dee  gys  cheer  Yudea,  as  duirree  eh  ayns  shen 
maroo,  as  ren  eh  bashtey.  23  As  va  Ean 
myrgeddin  bashtey  ayns  Enon,  er-gerrey  da 
Salem,  er-y-fa  dy  row  palchey  dy  ushtey  ayns 
shen:  as  haink  ad  as  v'ad  er  nyn  mashtey. 
24  Son  cha  row  Ean  foast  tilgit  ayns  pryssoon. 

25  Eisht  dirree  question  eddyr  paart  jeh 
ynseydee  Ean  as  ny  Hewnyn,  mychione 
bashtey.  26  As  haink  ad  gys  Ean,  as  dooyrt 
ad  rish,  Rabbi,  eshyn  va  mayrt  er  cheu  elley 
dy  Yordan,  da  ren  00  feanish  y  ymmyrkey, 
cur-my-ner,  t'eshyn  bashtey,  as  ta  dy  chooil- 
ley  ghooinney  cheet  huggey.  27  Dreggyr 
Ean  as  dooyrt  eh,  Cha  vod  dooinney  nhee 
erbee  y  ghoaill  er  hene,  mannagh  bee  eh  er 
ny  choyrt  da  veih  niau.  28  Ren  shiuish  shiu 
hene  feanish  y  ymmyrkey  lhiam,  dy  dooyrt 
mee,  Cha  nee  mish  yn  Creest,  agh  dy  vel  mee 
er  my  choyrt  roish.  29  Eshyn  dooinney  yn 
phoosee  ta  ben  y  phoosee  echey:  agh  ta 
carrey  dooinney  yn  phoosee  ta  ny  hassoo  as 

geaishtagh  rish,  goaill  boggey  mooar  jeh 
coraa  yn  dooinney-poosee :  ta  shoh  my  vog- 
gey's  er-y-fa  shen  jeant  magh.  30  Shegin 
dasyn  bishaghey,  agh  shegin  dooys  parail. 
31  Eshyn  ta  cheet  veih'n  yrjid,  t'eh  erskyn 
ooilley :  eshyn  ta  jeh  yn  thalloo,  t'eh  thal- 
looinagh,  as  loayrt  jeh'n  thalloo :  eshyn  ta 
cheet  vein  niau,  t'eh  erskyn  ooilley.  32  As 
y  red  t'eh  er  vakin  as  er  chlashtyn,  shen  t'eh 
gymmyrkey  feanish  jeh ;  as  cha  vel  dooinney 
erbee  soiaghey  jeh'n  eanish  echey .  33  Eshyn 
t'er  n'yannoo  soiaghey  jeh'n  eanish  echey, 
t'eh  er  chur  y  seal  echey  huggey,  dy  vel  Jee 
firrinagh.  34  Son  t'eshyn  ta  Jee  er  choyrt, 
loayrt  goan  Yee :  son  cha  nee  liorish  towse  ta 
Jee  cur  y  Spyrryd  da.  35  Ta'n  Ayr  graihagh 
er  y  Mac,  as  t'eh  er  chur  dy  chooilley  nhee  fo 
yn  laue  echey.  36  Eshyn  ta  credjal  ayns  y 
Mac,  ta'n  vea  ta  dy  bragh  farraghtyn  echey : 
as  eshyn  nagh  vel  credjal  yn  Mac,  cha  vaik 
eh  yn  vea,  agh  nee  jymmoose  Yee  tan_- 
naghtyn  er. 

CAB.  IV 

Tra  va  fys  ec  y  Chiarn  er-y-fa  shen,  kys 
va  ny  Phariseeyn  er  chlashtyn  dy  row 
Yeesey  jannoo  as  bashtey  ny  sliee  dy 
eiyrtyssee  na  va  Ean.    2  (Ga  nagh  row 

Yeesey  hene  bashtey,  agh  e  ynseydee) 
3  Daag  eh  Judea,  as  jimmee  eh  reesht  gys 
Galilee.  4  As  beign  da  goll  trooid  Samaria. 
5  Eisht  haink  eh  gys  ard-valley  dy  Samaria, 
ta  enmyssit  Sychar,  er-gerrey  da'n  pheesh  dy 
halloo  hug  Jacob  da  e  vac  Joseph.  6  Nish 
va  chibbyr  Yacob  ayns  shen.  Myr  va 
Yeesey  er-y-fa  shen  skee  lesh  e  yurnah,  hoie 
eh  sheese  ayns  shen  liorish  y  chibbyr :  as  ve 
mysh  y  cheyoo  oor.  7  Haink  ben  dy  Sama- 
ria dy  hayrn  ushtey :  dooyrt  Yeesey  r'ee,  Cur 
dou  jough.  8  Son  va  ny  ostyllyn  er  n'gholl 
gys    y    valley    dy    chionnaghey    beaghey. 

9  Eisht  dooyrt  y  ven  dy  Samaria  rish,  Kys  dy 
vel  uss,  ta  dty  Hew,  shirrey  jough  orrym's, 
ta  my  ven  dy  Samaria?  son  cha  vel  veg  y 
dellal  ec  ny  Hewnyn  rish  ny  Samaritanee. 

10  Dreggyr  Yeesey  as  dooyrt  eh  r'ee,  Dy 
beagh  fys  ayd's  er  gioot  Yee,  as  quoi  eh 
ta  gra  rhyt,  Cur  jough  dou?  veagh  00 
er  hirrey  ersyn,  as  veagh  eh  er  chur  dhyt 
ushtey  bio.  1 1  Dooyrt  y  ven  rish,  Vainshter, 
cha  vel  red  erbee  ayd  dy  hayrn  lesh,  as 
ta'n  chibbyr  dowin:  ere  voish  eisht  ta'n 
ushtey  bio  shen  ayd?  12  Vel  uss  ny  s'ooasle 
na'n  ayr  ain  Jacob,  hug  dooin  y  chibbyr 
shoh,  as  diu  j'ee  eh  hene,  as  e  chloan, 
as  y  maase  echey?    13  Dreggyr   Yeesey 

as  dooyrt  eh  r'ee,  Quoi-erbee  iu-ys  jeh'n 
ushtey  shoh  bee  eh  paagh  reesht :  14  Agh 
quoi-erbee  iu-ys  jeh'n  ushtey  ver-yms  da, 
cha  bee  eh  dy  bragh  paagh:  agh  bee  yn 
ushtey  ver-ym  da  ny  farrane  ushtey  ayn  nee 
geill  gys  y  vea  ta  dy  bragh  farraghtyn. 
15  Dooyrt  y  ven  rish,  Vainshter,  cur  dooys 
yn  ushtey  shoh,  nagh  bee'm  paagh,  as  nagh 
jig-ym  ayns  shoh  dy  hayrn.  16  Dooyrt 
Yeesey  r'ee,  Immee  as  eie  er  dty  heshey,  as 
tar  ayns  shoh.  17  Dreggyr  y  ven  as  dooyrt 
ee,  Cha  vel  sheshey  aym.  Dooyrt  Yeesey 
r'ee,  T'ou  er  ghra  dy  mie,  Cha  vel  sheshey 
aym :  18  Son  ta  queig  deiney  er  ny  ve  ayd, 
as  eshyn  t'ayd  nish,  cha  nee  dty  heshey-poost 
eh:  ayns  shen  t'ou  er  ghra  yn  irriney. 
19  Dooyrt  y  ven  rish,  Vainshter,  ta  mee  cur 
tastey  dy  nee  phadeyr  00.  20  Ren  ny  ayr- 
aghyn  ain  ooashlaghey  Jee  er  y  clieau  shoh ; 
as  ta  shiuish  gra,  dy  nee  ayns  Jerusalem 
ta'n  boayl  raad  lhisagh  sleih  ooashlaghey. 
21  Dooyrt  Yeesey  r'ee,  Ven,  cred  mish,  ta'n 
oor  cheet  tra  nagh  jean  shiu  er  y  clieau  shoh, 
ny  foast  ec  Jerusalem  ooashley  'choyrt  da'n 
Ayr.  22  Ta  shiuish  cur  ooashley  da,  cha 
s'eu  ere :  ta  fys  ainyn  ere  ta  shin  cur  ooashley 
da;  son  ta  saualtys  jeh  ny  Hewnyn.  ^23  Agh 
ta'n  oor  cheet,  as  nish  ayn  dy  jean  ny  ooash- 

leyderyn  firrinagh  ooashlaghey  yn  Ayr  ayns 
Spyrryd  as  ayns  firrinys :  son  ta'n  Ayr  shirrey 
nyn  lheid  oc  shoh  dy  chur  ooashley  da. 
24  Ta  Jee  ny  Spyrryd,  as  shegin  dauesyn  ta 
ooashlaghey  eh,  ooashley  y  choyrt  da  ayns 
Spyrryd  as  ayns  firrinys.  25  Dooyrt  y  ven 
rish,  Ta  fys  aym  dy  vel  Messias  cheet  ta  en- 
myssit  Creest :  tra  hig  eshyn,  inshee  eh  dooin 
dy  chooilley  nhee.  26  Dooyrt  Yeesey  r'ee, 
She  mish  ta  loayrt  rhyt  eh  shen. 

27  As  er  shen  haink  e  ostyllyn,  as  ghow  ad 
yindys  dy  row  eh  taggloo  rish  y  ven:  foast 
cha  dooyrt  dooinney  erbee,  Cre  t'ou  dy 
hirrey?  ny,  Cre'n-fa  t'ou  taggloo  r'ee? 
28  Daag  yn  ven  eisht  yn  saagh-ushtey  eck,  as 
hie  ee  rhymbee  gys  y  valley,  as  dooyrt  ee  rish 
ny  deiney,  29  Tar-jee  as  hee  shiu  dooinney 
t'er  n'insh  dou  ooilley  ny  ren  mee  rieau: 
nagh  nee  shoh  yn  Creest?  30  Eisht  hie  ad 
magh  ass  y  valley  as  haink  ad  huggey. 

31  Ayns  y  traa  shen  ghuee  e  ostyllyn 
er,  gra,  Vainshter,  gow  beaghey.  32  Agh 
dooyrt  eshyn  roo,  Ta  bee  aym's  dy  ee  nagh 
vel  fys  euish  er.  33  Shen-y-fa  dooyrt  ny 
ostyllyn  yn  derrey  yeh  rish  y  jeh  elley,  Vel 
dooinney  erbee  er  chur  lesh  nhee  erbee  hug- 
gey dy  ee?  34  Dooyrt  Yeesey  roo,  Yn 
beaghey  aym's  eh,  dy  yannoo  yn  aigney 

echeysyn  t'er  my  choyrt,  as  dy  chooilleeney 
yn  obbyr  echey.  35  Nagh  vel  shiu  gra,  dy 
vel  kiare  meeghyn  foast,  as  eisht  ta'n  fouyr 
cheet?  cur-my-ner  ta  mish  gra  riu,  Trog-jee 
seose  nyn  sooillyn,  as  jeeagh-jee  er  ny  mag- 
heryn;  son  t'ad  bane  hannah  son  y  fouyr. 
36  As  ta'n  beaynee  geddyn  fail],  as  chaglym 
mess  gys  y  vea  veayn :  dy  vod  chammah  yn 
correyder  as  y  beaynee  boggey  y  ghoaill 
cooidjagh.  37  As  ayns  shoh  ta'n  raa  shen 
firrinagh,  Ta  fer  cuirr,  as  fer  elley  buinn. 
38  Hug  mish  shiu  magh  dy  vuinn  cooid  nagh 
ren  shiu  y  laboragh:  ta  deiney  elley  er 
laboragh,  as  ta  shiuish  er  gholl  stiagh  er  y 
laboraght  oc. 

39  As  ren  ymmodee  jeh  Samaritanee  yn 
ard-valley  shen  credjal  ayn,  kyndagh  rish  raa 
yn  ven,  ren  feanish  y  ymmyrkey,  Dinsh  eh 
dou  ooilley  ny  ren  mee  rieau.  40  Myr  shoh 
tra  va  ny  Samaritanee  er  jeet  huggey,  ghuee 
ad  er,  eh  dy  uirriaght  maroo :  as  duirree  eh 
ayns  shen  daa  laa.  41  As  ren  ymmodee  elley 
credjal  ayn  ercoontey  e  ghoo  hene;  42  As 
dooyrt  ad  rish  y  ven,  Nish  ta  shin  credjal, 
cha  nee  son  y  raa  ayd's ;  son  ta  shin  hene  er 
chlashtyn  eh,  as  ta  fys  ain,  dy  nee  shoh  dy 
jarroo  yn  Creest,  Saualtagh  y  theihll. 

43  Nish  lurg  daa  laa  jimmee  eh  veih  shen, 

16 


NOO  EAN,  IV 

as  hie  eh  roish  gys  Galilee:  44  Son  ren 
Yeesey  hene  feanish  y  ymmyrkey,  nagh  vel 
ooashley  ec  phadeyr  ayns  e  heer  hene, 

45  Tra  v'eh  eisht  er  jeet  gys  Galilee,  ren  ny 
Galileanee  mooar  jeh,  liorish  dy  row  ad  er 
vakin  ooilley  ny  ren  eh  ec  Jerusalem,  ec  y 
feailley:  son  v'adsyn  er  ve  ec  y  feailley. 

46  Myr  shen  haink  Yeesey  reesht  gys  Cana 
ayns  Galilee,  raad  v'eh  er  hyndaa  yn  ushtey 
gys  feeyn.  As  va  chiarn  dy  row,  va'n  mac 
echey  ching  ec  Capernaum.  47  Tra  cheayll 
eh  dy  row  Yeesey  er  jeet  vein  Judea  gys 
Galilee,  hie  eh  huggey,  as  ghuee  eh  er,  Eh  dy 
heet  neose  dy  lheihys  e  vac :  son  v'eh  raad 
y  vaaish.  48  Eisht  dooyrt  Yeesey  rish, 
Mannagh  vaik  shiu  cowraghyn  as  yindyssyn, 
cha  jean  shiu  credjal.  49  Dooyrt  y  chiarn 
rish,  Vainshter,  tar  neose  roish  my  vow  my 
lhiannoo  baase.  50  Dooyrt  Yeesey  rish, 
Immee  royd;  ta  dty  vac  bio.  As  chred  y 
dooinney  yn  ockle  va  Yeesey  er  loayrt  rish, 
as  hie  eh  roish.  51  As  tra  v'eh  nish  goll 
sheese,  haink  ny  sharvaantyn  echey  ny 
whail,  as  dinsh  ad  da,  gra,  Ta  dty  vac  bio. 

52  Eisht  denee  eh  jeu  cre'n  oor  ren  eh  toshi- 
aght  dy  choural :  as  dooyrt  ad  rish,  Jea  ec 
y  chiaghtoo  oor  daag  y  chiassaghey  eh. 

53  Myr  shen  va  fys  ec  yn  ayr  dy  nee  ayns  yn 

oor  cheddin  va  Yeesey  er  ghra  rish,  Ta  dty 
vac  bio;  as  ren  eh-hene  credjal  as  ooilley  e 
hie.  54  Shoh  neesht  yn  nah  virril  ren  Yee- 
sey, tra  v'eh  er  jeet  veih  Judea  gys  Galilee. 

CAB.  V 

NY  lurg  shoh  va  feailley  ny  Hewnyn, 
as  hie  Yeesey  seose  gys  Jerusalem. 
2  Nish  ta  ec  Jerusalem  liorish  giat  ny 
geyrragh,  loghan,  ta  enmyssit  ayns  y  ghlare 
Hebrewnagh  Bethesda,  ta  queig  porchyn  er. 
3  Ayndoo  shoh  va  nyn  lhie  ymmodee  dy  leih 
dourinagh,  doail,  baccee,  shirgeydee,  as  v'ad 
fieau  er  gleashaght  yn  ushtey.  4  Son  va 
ainle  goll  sheese  ec  lheid  y  traa  shen  ayns  yn 
ushtey,  as  seiy  yn  ushtey :  quoi-erbee  eisht  va 
hoshiaght  goll  sheese  lurg  seiy  yn  ushtey, 
v'eh  er  ny  laanaghey  jeh  doghan  erbee  dy 
row  er.  5  As  va  ayns  shen  dooinney  dy  row, 
va  doghan  er  ve  er  rish  hoght  bleeaney  jeig 
as  feed.  6  Tra  honnick  Yeesey  eh  ny  lhie, 
as  fys  echey  dy  row  eh  er  ve  myr  shen  ry- 
foddey  dy  hraa,  dooyrt  eh  rish,  Nailt  ve  er 
dty  laanaghey?  7  Dreggyr  yn  annooinagh 
eh,  Vainshter,  cha  vel  dooinney  erbee  aym, 
tra  ta'n  ushtey  seiyt,  dy  my  chur  sheese  ayns 
y  loghan :  agh  choud  as  ta  mee  cheet,  ta  fer 

elley  goll  sheese  roym.  8  Dooyrt  Yeesey 
rish,  Trog  ort,  gow  seose  dty  lhiabbee  as  jean 
shooyll.  9  As  er-y-chooyl  va'n  dooinney  er 
ny  lheihys,  as  ghow  eh  seose  e  lhiabbee,  as 
huill  eh :  as  er  y  laa  shen  va'n  doonaght. 

io  Dooyrt  ny  Hewnyn  er-y-fa  shen  rishyn 
v'er  ny  lheihys,  She  laa  yn  doonaght  t'ayn ; 
cha  vel  eh  lowal  dhyt  gymmyrkey  dty 
lhiabbee.  II  Dreggyr  eshyn  ad,  Eshyn  ren 
m'y  laanaghey,  dooyrt  eh  shen  rhym,  Trog 
dty  lhiabbee  as  shooill.  12  Eisht  denee  ad 
jeh,  Quoi  va  yn  dooinney  shen  dooyrt  rhyt, 
Trog  dty  lhiabbee  as  shooill?  13  As  cha 
row  fys  echeysyn  v'er  ny  lheihys,  quoi  v'eh : 
son  va  Yeesey  er  gholl  dy  lhiattee,  liorish  dy 
row  chaglym  mooar  dy  leih  ayns  y  voayl 
shen.  14  Ny  lurg  shen  hooar  Yeesey  eh 
ayns  y  chiamble,  as  dooyrt  eh  rish,  Cur-my- 
ner,  t'ou  er  dty  laanaghey :  ny  jean  peccah 
ny  smoo,  er-aggle  dy  jig  red  smessey  ort. 

15  Jimmee  yn  dooinney  roish,  as  dinsh  eh  da 
ny  Hewnyn  dy  nee  Yeesey  v'er  laanaghey  eh. 

16  As  er-yn-oyr  shen  ren  ny  Hewnyn  tran- 
laase  er  Yeesey,  as  v'ad  shirrey  eh  y  ctioyrt 
gybaase,  er-y-fa  dy  row  eh  er  n'yannoo  ny 
reddyn  shoh  er  laa  yn  doonaght. 

17  Agh  dreggyr  Yeesey  ad,  Ta  my  Ayr 
gobbraghey  derrey  nish :  as  ta  mish  gobbra- 

ghey.  1 8  Shen-y-fa  va  ny  Hewnyn  wheesh 
shen  smoo  shleeuit  er  cur  dy  baase  eh; 
er-yn-oyr  dy  row  eh  cha  nee  ynrycan  er 
vrishey  yn  doonaght,  agh  er  ghra  myrgeddin 
dy  nee  Jee  va'n  Ayr  echey,  jannoo  eh-hene 
corrym  rish  Jee.  19  Eisht  dreggyr  Yeesey, 
as  dooyrt  eh  roo,  Dy  firrinagh  firrinagh  ta 
mee  gra  riu,  Cha  vod  y  Mac  nhee  erbee  y 
yannoo  jeh  hene,  agh  ny  t'eh  fakin  yn  Ayr  dy 
yannoo:  son  cre-erbee  t'eshyn  dy  yannoo, 
ta'n  Mac  jannoo  myrgeddin.  20  Son  ta'n 
Ayr  graihagh  er  y  Mac,  as  t'eh  soilshaghey 
da  dy  chooilley  nhee  t'eh  hene  dy  yannoo: 
as  soilshee  eh  da  obbraghyn  smoo  na  ad 
shoh,  dy  vod  shiu  yindys  y  ghoaill.  21  Son 
myr  ta'n  Ayr  troggal  seose,  as  cur  bioys  da 
ny  merriu :  eer  myr  shen  ta'n  Mac  bioghey 
yn  vooinjer  saillish.  22  Son  cha  vel  yn  Ayr 
briwnys  dooinney  erbee;  agh  t'eh  er  livrey 
dy  chooilley  vriwnys  gys  y  Mac:  23  Dy 
voddagh  dy  chooilley  ghooinney  ooashley  y 
choyrt  da'n  Mac,  myr  t'ad  cur  ooashley  da'n 
Ayr.  Eshyn  nagh  vel  cur  ooashley  da'n 
Mac,  cha  vel  eh  coyrt  ooashley  da'n  Ayr  ren 
y  choyrt  eh.  24  Dy  firrinagh  firrinagh  ta 
mee  gra  riu,  Eshyn  ta  clashtyn  my  ghoo's,  as 
credjal  aynsyn  t'er  my  choyrt,  ta'n  vea  ta  dy 
bragh  farraghtyn  echey,  as  cha  jig  eh  gys 

coayl-anmey :  agh  t'eh  er  gholl  veih  baase 
gys  bea.  25  Dy  firrinagh  firrinagh  ta  mee 
gra  riu,  Ta'n  oor  cheet,  as  nish  ayn,  tra  nee 
ny  merriu  clashtyn  coraa  Mac  Yee:  as  bee 
adsyn  chlinnys  er  nyn  mioghey.  26  Son 
'naght  myr  ta  ec  yn  Ayr  bioys  ayn  hene;  myr 
shen  t'eh  er  choyrt  da'n  Mac  bioys  y  ve 
echey  ayn  hene;  27  As  t'eh  er  choyrt  da 
pooar  dy  yannoo  briwnys  myrgeddin,  er-y- 
fa  dy  nee  Mac  y  dooinney  eh.  28  Ny  gow- 
jee  yindys  jeh  shoh :  son  ta'n  oor  cheet,  tra 
chlinnys  ooilley  ny  t'ayns  ny  oaiaghyn  e 
choraa,  29  As  hig  ad  magh;  adsyn  t'er 
n'yannoo  dy  mie,  gys  irree-seose-reesht  y 
vea;  as  adsyn  t'er  n'yannoo  dy  oik,  gys  irree- 
seose-reesht  y  choayl-anmey.  30  Cha  vod- 
dym  jee'm  pene  nhee  erbee  y  yannoo :  myr 
ta  mee  clashtyn,  ta  mee  briwnys:  as  ta  my 
vriwnys  cairagh,  er-yn-oyr  nagh  vel  mee 
shirrey  my  aigney  hene,  agh  aigney  yn  Ayr 
t'er  my  choyrt.  31  My  ta  mee  gymmyrkey 
feanish  jee'm  pene,  cha  vel  my  eanish 
firrinagh. 

32  Ta  fer  elley  ta  gymmyrkey  feanish 
jee'm,  as  ta  fys  aym  dy  vel  yn  eanish  t'eh  dy 
ymmyrkey  jee'm  firrinagh.  33  Hug  shiuish 
fys  gys  Ean,  as  dymmyrk  eh  feanish  gys  yn 
irriney.    34  Agh  cha  vel  mish  goaill  feanish 

veih  dooinney:  agh  shoh  ta  mee  dy  ghra,  dy 
vod  shiu  v'er  nyn  sauail.  35  V'eshyn  ny 
hoilshey  gial  as  sollys:  as  va  shiu  booiagh 
son  earish  boggey  'ghoaill  ayns  y  soilshey 
echey. 

36  Agh  ta  feanish  stroshey  aym's  na  Ean : 
son  ny  obbraghyn  hug  my  Ayr  dou  dy 
chooilleeney,  ny  obbraghyn  cheddin  ta  mee 
dy  yannoo,  t'ad  gymmyrkey  feanish  jee'm, 
dy  vel  yn  Ayr  er  my  choyrt.  37  As  ta'n  Ayr 
hene  t'er  my  choyrt,  er  n'ymmyrkey  feanish 
jee'm.  Cha  vel  shiuish  er  chlashtyn  e  choraa 
ec  traa  erbee,  ny  er  vakin  e  chaslys.  38  As 
cha  vel  eu  yn  goo  echeysyn  tannaghtyn 
ayndiu :  son  eshyn  t'eh  er  choyrt,  aynsyn  cha 
vel  shiu  credjal. 

39  Ronsee-jee  ny  scriptyryn,  son  ayn- 
doosyn  ta  shiu  smooinaghtyn  dy  vel  y  vea 
veayn  eu,  as  she  ad  shen  ta  gymmyrkey 
feanish  jeem's.  40  As  cha  vel  shiu  booiagh 
cheet  hym's,  dy  vod  yn  vea  y  ve  eu.  41  Cha 
vel  mish  soiaghey  jeh  ooashley  deiney. 
42  Agh  ta  toiggal  aym  jiuish,  nagh  vel  graih 
Yee  ayndiu.  43  Ta  mish  er  jeet  ayns  ennym 
my  Ayrey,  as  cha  vel  shiu  goaill  rhym:  my 
hig  fer  elley  ayns  e  ennym  hene,  rishyn  nee 
shiu  goaill.  44  Kys  oddys  shiuish  credjal  ta 
geddyn  ooashley  yn  derrey  yeh  veih  yn  jeh 

elley,  as  nagh  vel  shirrey  yn  ooashley  ta  veih 
Jee  ny-lomarcan?  45  Ny  smooinee-jee  dy 
jean-yms  plaiynt  erriu  gys  yn  Ayr :  ta  ayn  ta 
plaiynt  nyn  '01  eu,  eer  Moses,  ayn  ta  shiu 
treishteil.  46  Son  dy  beagh  shiu  er  chredjal 
Moses,  veagh  shiu  er  chredjal  aynym's;  son 
scrieu  eh  jeem's.  47  Agh  mannagh  gred 
shiu  ny  screeuyn  echeysyn,  kys  nee  shiu 
credjal  ny  goan  aym's? 

CAB.  VI 

Ny  lurg  shoh  hie  Yeesey  harrish  faarkey 
Ghalilee,  ny  Tiberias.  2  As  deiyr 
earroo  mooar  dy  leih  er,  er-y-fa  dy 
vaik  ad  ny  mirrilyn  ren  eh  orroosyn  va  dog- 
hanit.  3  As  hie  Yeesey  seose  er  slieau,  as 
hoie  eh  ayns  shen  marish  e  ostyllyn.  4  As 
va'n  Chaisht,  feailley  ny  Hewnyn  er-gerrey. 
5  Tra  va  Yeesey  eisht  er  hroggal  seose  e 
hooillyn,  as  fakin  earroo  mooar  dy  leih  cheet 
huggey,  dooyrt  eh  rish  Philip,  Cre-voish 
oddys  mayd  arran  y  chionnaghey,  dy  yannoo 
magh  ad  shoh?  6  (As  shoh  dooyrt  eh  dy 
phrowal  eh :  son  v'eh  hene  kiarit  ere  dy  yan- 
noo.) 7  Dreggyr  Philip  eh,  Cha  bee  feeagh 
daa  cheead  ping  dy  arran  dy  liooar  daue, 
dy  vod  dagh  unnane  oc  kuse  y  ghoaill. 
8  Dooyrt  fer  jeh  ny  ostyllyn  echey ,  Andreays, 

braar  Simon  Peddyr,  rish,  9  Ta  scollag  ayns 
shoh  ta  queig  bwilleenyn  oarn  echey,  as  daa 
eeast  veggey ;  agh  ere  t'ad  shen  mastey  whil- 
leen?  10  As  dooyrt  Yeesey,  Cur-jee  er  ny 
deiney  soie  sheese.  Nish  va  lane  faiyr  ayns 
yn  ynnyd.  Myr  shen  hoie  ny  deiney  sheese 
ayns  earroo  mysh  queig  thousaneyn.  1 1  As 
ghow  Yeesey  ny  bwilleenyn,  as  tra  v'eh  er 
chur  booise,  rheynn  eh  ad  er  e  ostyllyn,  as 
rheynn  adsyn  ad  orroosyn  myr  v'ad  soie;  as 
myrgeddin  jeh  ny  eeastyn  wheesh  as  bailloo. 
12  Tra  v'ad  jeant  magh,  dooyrt  eh  rish  e 
ostyllyn,  Jean-jee  yn  vrooilliagh  ta  er-mayrn 
y  haglym  cooidjagh  nagh  bee  nhee  erbee 
caillit.  13  Er  shen  ren  ad  eh  y  haglym,  as 
lhieen  ad  daa  vaskad  jeig  lesh  fooilliagh  ny 
queig  bwilleenyn  oarn,  va  er-mayrn  erreish 
daue  v'er  n'ee.  14  Eisht  dooyrt  ny  deiney 
shen,  tra  v'ad  er  vakin  y  mirril  va  Yeesey  er 
n'yannoo.  She  shoh  ayns  firrinys  yn  phadeyr 
shen  va  ry-hoi  cheet  gys  y  theihll. 

15  Tra  dennee  Yeesey  er-y-fa  shen  dy 
darragh  ad,  as  dy  goghe  ad  eh  er-niart,  dy 
yannoo  eh  ny  ree,  hie  eh  seose  reesht  er 
slieau  eh-hene  ny-lomarcan.  16  As  tra  va'n 
fastyr  er,  hie  e  ostyllyn  sheese  gys  y  cheayn. 
17  As  ghow  ad  lhuingys,  as  haink  ad  harrish 
y  cheayn  gys  Capernaum:  as  ve  nish  dor- 

raghey,  as  cha  row  Yeesey  er  jeet  hue.  18  As 
dhatt  y  keayn  lesh  niart  stermagh  ny  geayee. 
19  Myr  shen  tra  v'ad  er  n'ymmyrt  mysh 
kiare  veeilley,  honnick  ad  Yeesey  shooyl  er 
y  cheayn,  as  tayrn  er-gerrey  da'n  lhong:  as 
ghow  ad  aggie.  20  Agh  dooyrt  eshyn  roo, 
She  mish  t'ayn,  ny  bee  aggie  erriu.  21  Eisht 
ghow  ad  eh  dy  arryltagh  stiagh  ayns  y  lhong : 
as  chelleeragh  va'n  lhong  ec  y  thalloo  raad 
v'ad  goll. 

22  Yn  laa  er-giyn,  tra  honnick  yn  pobble  ^ 
va  nyn  shassoocheu  elley  jeh'n  cheayn  nagh 
row  baatey  erbee  elley  ayns  shen,  cheu- 
mooie  jeh'n  un  vaatey  shen  va  ny  ostyllyn  er 
n'ghoaill,  as  nagh  jagh  Yeesey  maroosyn 
ayns  y  vaatey,  agh  dy  row  ny  ostyllyn  er 
n'gholl  ersooyl  nyn-lomarcan :  23  (Ny-yeih 
va  baatyn  elley  er  jeet  veih  Tiberias,  er- 
gerrey  da'n  boayl  ren  ad  arran  y  ee  ayn, 
erreish  da'n  Chiarn  v'er  chur  booise.)  24  Tra 
honnick  y  pobble  er-y-fa  shen  nagh  row 
Yeesey  ayns  shen,  ny  e  ostyllyn,  ghow  adsyn 
myrgeddin  lhuingys,  as  haink  ad  gys  Caper-  0  j 
naum,  briaght  son  Yeesey.  25  As  tra  hooar 
ad  eh  er  y  cheu  elley  jeh'n  cheayn,  dooyrt  ad 
rish,  Rabbi,  cuin  haink  00  ayns  shoh? 
26  Dreggyr  Yeesey  ad,  as  dooyrt  eh,  Dy 
firrinagh  firrinagh  ta  mee  gra  riu,  Ta  shiu  dy 

my  hirrey's,  cha  nee  er-yn-oyr  dy  vaik  shiu 
ny  mirrilyn,  agh  son  dy  d'ee  shiu  jeh  ny 
bwilleenyn,  as  dy  row  shiu  jeant  magh. 
27  Ny  bee-jee  imneagh  son  y  beaghey  ta 
cherraghtyn,  agh  son  y  beaghey  shen  ta  tan- 
naghtyn  gys  y  vea  veayn,  nee  yn  Mac  dooin- 
ney  y  choyrt  diu :  son  eshyn  ta  Jee  yn  Ayr  er 
chowraghey.  28  Eisht  dooyrt  ad  rish,  Cre 
nee  mainyn,  dy  vod  mayd  obbraghyn  Yee  y 
>/  yannoo?  29  Dreggyr  Yeesey  as  dooyrt  eh 
roo,  Shoh  obbyr  Yee,  shiu  dy  chredjal  aynsyn 
t'eh  er  choyrt.  30  Dooyrt  ad  er-y-fa  shen 
rish,  Cre'ri  cowrey  t'ou  dy  yeeaghyn  eisht,  dy 
vod  mayd  fakin  as  credjal  aynyd?  cre  ta  dty 
obbyr?  31  D'ee  ny  ayraghyn  ain  manna 
ayns  yn  aasagh ;  myr  te  scruit,  Hug  eh  daue 
arran  vein  niau  dy  ee.  32  Eisht  dooyrt 
Yeesey  roo,  Dy  flrrinagh  firrinagh  ta  mee 
gra  riu,  Cha  dug  Moses  diu  yn  arran  shen 
veih  niau,  agh  my  Ayr  ta  coyrt  diu  yn  arran 
firrinagh  vein  niau.  33  So~h  arran  Yee  eshyn  | 
ta  cheet  neose  veih  niau,  as  ta  cur  e  vioys  son 
y  theihll.  34  Eisht  dooyrt  ad  rish,  Cur 
dooinyn  dy  bragh  yn  arran  shoh.  35  As 
dooyrt  Yeesey  roo,  Mish  arran  y  vea :  eshyn 
ta  cheet  hym's,  cha  bee  eh  dy  bragh  accrys- 
sagh;  as  eshyn  ta  credjal  aynym,  cha  bee  eh 
dy  bragh  paagh.    36  Agh  ta  mish  er  ghra 

26 


NOO  EAN,  VI 

riu,  dy  vel  shiu  myrgeddin  er  my  akin's,  as 
nagh  vel  shiu  credjal.  37  Hig  adsyn  ooilley 
hym's  ta'n  Ayr  dy  chur  dou ;  as  eshyn  ta  cheet 
hym,  cha  jeanym  er  aght  erbee  y  yiooldey 
voym.  38  Son  haink  mish  neose  vein  niau, 
cha  nee  dy  yannoo  my  aigney  hene,  agh  yn 
aigney  echeysyn  ren  m'y  choyrt.  39  As 
shoh  aigney  yn  Ayr  ta  er  my  choyrt,  jeh 
ooilley  ny  hug  eh  dou  nagh  gaillin  veg,  agh 
dy  droggin  eh  seose  reesht  ec  y  laa  jerrinagh. 
40  As  shoh  yn  aigney  echeysyn  ta  er  my 
choyrt,  dy  chooilley  unnane  ta  fakin  y  Mac 
as  credjal  ayn,  yn  vea  dy  bragh  farraghtyn  dy 
ve  echey :  as  trog-yms  seose  eh  ec  y  laa  jer- 
rinagh. 41  Eisht  va  ny  Hewnyn  jymmoo- 
sagh  rish,  er-y-fa  dy  dooyrt  eh,  Mish  arran 
y  vea  haink  neose  vein  niau.  42  As  dooyrt 
ad,  Nagh  nee  shoh  Yeesey  Mac  Yoseph,  yn 
ayr  as  y  voir  echey  shione  dooin?  kys  eisht 
dy  vel  eh  gra,  Haink  mee  neose  veih  niau? 

43  Dreggyr  Yeesey  er-y-fa  shen  as  dooyrt  eh 
roo,  Ny  lhig  da  jymmoose  ve  ny  mast'  eu. 

44  Cha  vod  dooinney  erbee  cheet  hym's, 
mannagh  jean  yn  Ayr  t'er  my  choyrt  y  hayrn 
eh :  as  trog-yms  seose  eh  ec  y  laa  jerrinagh. 

45  Te  scruit  ayns  ny  phadeyryn,  As  bee  ad 
ooilley  ynsit  liorish  Jee.  Dy  chooilley  gho- 
oinney  er-y-fa  shen  t'er  chlashtyn,  as  er 

n'ynsaghey  veih  yn  Ayr,  t'eh  cheet  hym's. 
46  Cha  nee  dy  vel  dooinney  erbee  er  vakin 
yn  Ayr,  cheu-mooie  jehsyn  ta  veih  Jee,  t'eh 
shen  er  vakin  yn  Ayr.  47  Dy  firrinagh 
firrinagh  ta  mee  gra  riu,  Eshyn  ta  credjal 
ayn-yms  ta'n  vea  ta  dy  bragh  farraghtyn 
echey.  48  Mish  arran  y  vea.  49  D'ee  ny 
ayraghyn  euish  manna  ayns  yn  aasagh,  as 
t'ad  marroo.  50  Shoh  yn  arran  ta  cheet 
neose  veih  niau,  dy  vod  dooinney  gee  jeh,  as 
gyn  baase  y  gheddyn.  51  Mish  yn  arran 
bio,  haink  neose  veih  niau :  my  ee-ys  dooin- 
ney erbee  jeh'n  arran  shoh,  bee  eh  bio  son 
dy  bragh :  as  yn  arran  neem's  y  choyrt,  she 
my  eill  eh,  ver-yms  son  bioys  y  theihll. 
52  Va  ec  ny  Hewnyn  er-y-fa  shen  argane  nyn 
mast'  oc  hene,  gra,  Kys  oddys  y  dooinney 
shoh  cur  dooin  e  eill  dy  ee  ?  53  Eisht  dooyrt 
Yeesey  roo,  Dy  firrinagh-focklagh  ta  mee 
gra  riu,  Mannagh  jean  shiu  feill  yn  Mac 
dooinney  y  ee,  as  e  uill  y  iu,  cha  vel  y  vea  eu 
ayndiu.  54  Eshyn  ta  gee  my  eill,  as  giu  my 
uill,  ta'n  vea  veayn  echey,  as  trog-yms  seose 
eh  ec  y  laa  jerrinagh.  55  Son  dy  firrinagh 
she  bee  my  eill,  as  dy  firrinagh  she  jough 
my  uill.  56  Eshyn  ta  gee  my  eill  as  giu  my 
uill,  t'eh  baghey  aynym's,  as  mish  aynsyn. 
57  Myr  ta'n  Ayr  bio  er  my  choyrt's,  as  ta 

mee  bio  liorish  yn  Ayr:  myr  shen  neesht 
vees  eshyn  ta  dy  my  ee's,  bio  liorym.  58  Shoh 
yn  arran  haink  neose  veih  niau ;  cha  nee  myr 
ren  ny  ayraghyn  eu  manna  y  ee,  as  t'ad  mar- 
roo :  bee  eshyn  ta  gee  jeh'n  arran  shoh,  bio 
son  dy  bragh.  59  Ny  goan  shoh  loayr  eh 
ayns  y  synagogue,  myr  v'eh  gynsaghey  ayns 
Capernaum.  60  Dooyrt  ymmodee  er-y-fa 
shen  jeh  e  eiyrtee,  tra  cheayll  ad  shoh,  Shoh 
raa  creoi,  quoi  oddys  y  chlashtyn  eh  ?  61  Tra 
va  fys  ec  Yeesey  ayn  hene  dy  row  e  eiyrtee 
jymmoosagh  son  shoh,  dooyrt  eh  roo,  Vel 
shoh  cheet  ayns  raad  y  chredjue  eu  ?  62  Cre 
my  hee  shiu  Mac  y  dooinney  goll  seose  raad 
v'eh  roie?  63  She  yn  spyrryd  ta  bioghey, 
cha  vel  yn  eill  jannoo  veg  y  vie :  ny  goan  ta 
mish  dy  loayrt  riu,  t'ad  spyrryd  as  t'ad  bea. 

64  Agh  ta  paart  jiuish  nagh  vel  credjal.  Son 
va  fys  ec  Yeesey  er-dyn^toshiaght,  quoi  v'ad 
nagh  row  credjal,  as  quoi  yinnagh  eh  y  vrah. 

65  As  dooyrt  eh,  Shen-y-fa  dooyrt  mish  riu, 
nagh  vod  dooinney  erbee  cheet  hym's,  man- 
nagh  bee  eh  er  ny  choyrt  da  liorish  my  Ayr. 

66  Veih  yn  traa  shen  hie  ymmodee  jeh  e 
eiyrtee  back,  as  cha  huill  ad  arragh  marish. 
67  Eisht  dooyrt  Yeesey  rish  y  daa  ostyl  yeig, 
Jed  shiuish  myrgeddin  reue?  68  Eisht 
dreggyr  Simon  Peddyr  eh,  Hiarn,  quoi  gys 

msj  29  2 


NOO  EAN,  VI 

hem  mayd?  ayd's  ta  goan  y  vea  veayn. 
69  As  ta  shin  credjal,  as  shickyr  jeh  dy  nee 
uss  yn  Creest,  Mac  y  Jee  bio.  70  Dreggyr 
Yeesey  ad,  Nagh  vel  mish  er  reih  shiuish  yn 
ghaa-yeig,  as  ta  fer  j  'iu  ny  youyl  ?  71  Loayr 
eh  jeh  Yuaase  Iscariot  mac  Simon :  son  eshyn 
eh  va  dy  vrah  eh,  as  v'eh  fer  jeh'n  daa  ostyl 
yeig. 

CAB.  VII 

Ny  lurg  shoh  duirree  Yeesey  ayns  Gali- 
lee :  son  cha  row  eh  booiagh  cummal 
ayns  Judea,  er-yn-oyr  dy  row  ny 
Hewnyn  shirrey  eh  y  varroo.  2  Nish  va 
feailley  cabbaneyn  ny  Hewnyn  er-gerrey. 
3  Dooyrt  e  vraaraghyn  er-y-fa  shen  rish, 
Faag  y  voayl  shoh,  as  immee  gys  Judea,  dy 
vod  ny  eiyrtee  t'ayd  ayns  shen  myrgeddin 
fakin  ny  obbraghyn  t'ou  dy  yannoo.  4  Son 
cha  vel  dooinney  erbee  freayll  e  obbraghyn 
follit,  as  eh-hene  shirrey  dy  ve  cronnal :  My 
t'ou  jannoo  ny  reddyn  shoh  soilshee  00  hene 
da'n  theihll.  5  Son  chamoo  ren  e  vraara- 
ghyn hene  credjal  ayn.  6  Eisht  dooyrt 
Yeesey  roo,  Cha  vel  my  hraa's  foast  er  jeet: 
agh  ta'n  traa  euish  dy  kinjagh  jesh  diu. 
7  Cha  vod  y  seihll  dwoaie  y  chur  diuish,  agh 

dooys  te  cur  dwoaie;  er-yn-oyr  dy  vel  mee 
gymmyrkey  feanish  jeh,  dy  vel  ny  obbraghyn 
echey  oik.  8  Immee-jee  shiuish  seose  gys  y 
feailley  shoh:  cha  vel  mish  son  goll  seose 
foast  gys  y  feailley  shoh,  er-yn-oyr  nagh  vel 
my  hraa  foast  er  jeet.  9  Tra  v'eh  er  ghra  ny 
goan  shoh  roo,  duirree  eh  myr  v'eh  ayns 
Galilee. 

10  Agh  tra  va  e  vraaraghyn  er  gholl  seose, 
eisht  hie  eshyn  myrgeddin  seose  gys  y 
feailley,  cha  nee  dy  foshlit,  agh  myr  dy  beagh 
eh  dy  follit.  1 1  Eisht  va  ny  Hewnyn  briaght 
er  e  hon  ec  y  feailley,  as  dooyrt  ad,  Cre  vel 
eh  ?  12  As  va  lane  argane  mastey  yn  pobble 
mychione  echey:  son  va  paart  gra,  She 
dooinney  mie  eh :  as  feallagh  elley  gra,  Cha 
nee ;  agh  t'eh  molley  yn  pobble.  13  Ny-yeih, 
cha  loayr  dooinney  erbee  dy  foshlit  jeh, 
goaill  aggie  roish  ny  Hewnyn. 

14  Nish  mysh  mean  y  feailley,  hie  Yeesey 
seose  gys  y  chiamble,  as  dynsee  eh.  15  As 
ghow  ny  Hewnyn  yindys,  gra,  Kys  ta  lheid 
yn  ynsagh  ec  y  dooinney  shoh,  nagh  row  eh- 
hene  rieau  ynsit  ?  16  Dreggy r  Yeesey  ad,  as 
dooyrt  eh,  Cha  vel  my  ynsagh  lhiam  pene, 
agh  leshyn  t'er  my  choyrt.  17  My  vees 
dooinney  erbee  aggindagh  yn  aigney  echeys- 
yn  y  yannoo,  yiow  eh  toiggal  jeh'n  ynsagh, 

nee  veih  Jee  te,  ny  vel  mee  loayrt  jee'm  pene. 

1 8  Eshyn  ta  loayrt  jeh  hene,  t'eh  shirrey  e 
ooashley  hene:  agh  eshyn  ta  shirrey  yn 
ooashley  echeysyn  t'er  choyrt  eh,  t'eh  shen 
firrinagh,  as  cha  vel  neu-chairys  erbee  ayn. 

19  Nagh  dug  Moses  yn  leigh  diu,  as  cha  vel 
fer  j'iu  freayll  yn  leigh?  Cre'n-fa  ta  shiu 
shirrey  my  vioys  y  ghoaill?  20  Dreggyr  y 
pobble  eh,  as  dooyrt  ad,  Ta  drogh-spyrryd 
breagagh  aynyd :  Quoi  ta  shirrey  dty  vioys  y 
ghoaill?  21  Dreggyr  Yeesey  as  dooyrt  eh 
roo,  Ta  mish  er  n'yannoo  yn  un  obbyr  shoh, 
as  ta  shiu  ooilley  goaill  yindys.  22  Hug 
Moses  er-y-fa  shen  yn  giarey-chymmylt  diu, 
(cha  nee  son  dy  vel  eh  jeh  Moses,  agh  jeh  ny 
ayraghyn)  as  ta  shiu  er  laa  yn  doonaght 
giarey-chymmylt  dooinney.  23  My  ta  do- 
oinney  er  y  doonaght  goaill  giarey-chymmylt, 
son  nagh  bee  leigh  Voses  er  ny  vrishey;  vel 
shiuish  jymmoosagh  rhym's,  son  dy  vel  mee 
er  n'yannoo  dooinney  ooilley  magh  slane  er 
y  doonaght?  24  Ny  jean-jee  brivvnys  rere 
yn  caslys,  agh  jean-jee  briwnys  cairagh. 
25  Eisht  dooyrt  paart  jeusyn  va  vgih  Jeru- 
salem, Nagh  nee  shoh  eh  t'ad  shirrey  dy 
varroo  ?  26  Agh  cur-my-ner,  t'eh  loayrt  dy 
foshlit,  as  cha  vel  ad  gra  veg  n'0'1:  vel  dy 
jarroo  fys  ec  ny  firreill  dy  nee  shoh  yn  Creest 

firrinagh?  27  Ny-yeih  ta  enney  ain  er  y 
dooinney  shoh  cre-voish  t'eh:  agh  tra  hig 
Creest,  cha  bee  fys  ec  dooinney  erbee  cre- 
voish  t'eh.  28  Eisht  de'ie  Yeesey  ayns  y 
chiamble  myr  v'eh  gynsaghey,  gra,  Ta  cham- 
mah  enney  eu  orrym's,  aa  ta  fys  eu  cre-voish 
ta  mee :  as  cha  vel  mish  er  jeet  jee'm  pene,  agh 
t'eshyn  t'er  my  choyrt  firrinagh,  eshyn  cha 
nione  diu.  29  Agh  shione  dooys  eh,  son  ta 
mee  veih,  as  t'eh  er  my  choyrt.  30  Eisht 
v'ad  shirrey  y  ghoaill  eh:  agh  cha  dug 
dooinney  erbee  laue  er,  son  nagh  row  yn  oor 
echey  foast  erjeet.  31  As  ren  ymmodee  -*• 
jeh'n  pobble  credjal  ayn,  as  dooyrt  ad,  Tra 
hig  Creest,  jean  eh  ny_shlee  mirril  na  ad  shoh 
ta'n  dooinney  shoh  er  n'yannoo?  ^t 

32  Cheayll  ny  Phariseeyn  dy  row  yn  pobble 
tallagh  myr  shoh  my-e-chione:  as  hug  ny 
Phariseeyn  as  ny  ard-saggyrtyn  magh  sidoo- 
ryn  dy  ghoaill  eh.  33  Eisht  dooyrt  Yeesey  -^ 
roo,  Foast  tammylt  beg  ta  mish  meriu,  as 
eisht  ta  mee  goll  huggeysyn  t'er  my  choyrt. 

34  Shirree  shiu  mee  agh  cha  vow  shiu  mee : 

as  y  jraad  ta  mish,  cha  vod  shiuish  cr?egt.      ^ 

35  Eisht  dooyrt  ny  Hewnyn  nyn  mast'  oc 
hene,  C'raad  hed  eh,  nagh  vow  mayd  eh? 
jed  eh  gys  ny  Hewnyn  t'er  nyn  skeayley 
mastey  ny  Ashoonee,  as  adsyn  y  ynsaghey? 

36  Cre'n  monney  dy  raa  shoh  t'eh  er  loayrt, 
Shirree  shiu  mee,  agh  cha  vow  shiu  mee:  as 
y  raad  ta  mish  cha  vod  shiuish  cheet  ?  37  Er 
y  laa  s'jerree,  laa  mooar  ny  feailley,  hass 
Yeesey,  as  deie  eh,  gra,  My  ta  dooinney  erbee 
paagh,  lhig  da  cheet  hy_m's  as  giu.  38  Eshyn 
ta  credjal  aynym's,  myr  ta'n  scriptyr  er  ghra, 
Ass  y  chree  echeysyn  roieys  strooanyn  dy 
ushtey  bio.  39  (Agh  shoh  loayr  eh  jehfn 
Spyrryd,  v'adsyn  va  credjal  ayn  ry-hoi 
gheddyn :  son  cha  row  yn  Spyrryd  Noo  foast 
er  ny  choyrt,  er-yn-oyr  nagh  row  Yeesey 
foast  er  ny  ghloyraghey.) 

40  Dooyrt  ymmodee  jeh'n  pobble  er-y-fa 
shen,  tra  cheayll  ad  y  raa  shoh,  Ayns  firrinys 
shoh  yn  phadeyr.  41  Dooyrt  feallagh  elley, 
Sheshoh  yn  Creest.  Agh  dooyrt  paart,  Jig 
Creest  ass  Galilee?  742  Nagh  vel  y  scriptyr 
er  ghra,  Dy  vel  Creest  dy  heet  jeh  sluight 
Ghavid,  as  ass  y  bailey  Bethlehem,  raad  rug- 
y  gyr David?  |  43  Myr  shenva  streeumastey'n 
pobble  mychione  echey .  44  As  va  paart  jeu 
son  goaill  eh;  agh  cha  dug  dooinney  jeu  laue 
er. 

45  Eisht  haink  ny  sidooryn  gys  ny  ard- 
saggyrtyn  as  ny  Phariseeyn,  dooyrt  roo, 
Cre'n-fa  nagh  dug  shiu  lhieu  eh?  46  Dreg- 
gyr  ny  sidooryn,  Cha  ren  rieau  dooinney 

loayrt  myr  y  dooinney  shoh.  47  Eisht  dreg- 
gyr  ny  Phariseeyn  ad,  Vel  shiuish  myrgeddin 
er  nyn  molley  ?  48  Vel  veg  jeh  ny  fir-reill,  as 
jeh  ny  Phariseeyn  er  chredjal  ayn?  49  Agh 
ta'n  pobble  shoh,  nagh  vel  toiggal  yn  leigh, 
fo  mollaght.  50  Dooyrt  Nicodemus  roo 
(eh  haink  gys  Yeesey  ayns  yn  oie,  v'eh  fer 
jeusyn).  51  Vel  y  leigh  ainyn  deyrey  dooin- 
ney erbee  roish  clashtyn  y  choyrt  da,  as 
prowal  oc  n'oi  ere  t'eh  er  n'yannoo? 
52  Dreggyr  adsyn,  as  dooyrt  ad  rish,  Nee  ass 
Galilee  t'ou  uss  myrgeddin?  jean-jee  ron- 
saghey  as  jeeaghyn:  son  cha  vel  phadeyr 
erbee  er  droggal  ayns  Galilee.  53  As  jimmee 
dy  chooilley  ghooinney  roish  gys  e  hie  hene. 

CAB.  VIII 

Hie  Yeesey  gys  cronk  ny  Oliveyn.  2  As 
dy  moghey  laa-ny-vairagh  hie  eh  ree- 
sht  gys  y  chiamble,  as  haink  ooilley 
yn  pobble  huggey ;  as  hoie  eh  sheese,  as  dyn- 
see  eh  ad.  3  As  hug  ny  scrudeyryn  as  ny 
Phariseeyn  lhieu  huggey  ben  va  goit  ayns 
brishey-poosey ;  as  tra  v'ad  er  hoiaghey  ee 
kiongoyrt  rish,  4  Dooyrt  ad  rish,  Vainsh- 
ter,  va'n  ven  shoh  goit  ayns  brishey-poosey, 
ayns  yn  eer  peccah.    5  Nish  ta  Moses  ayns 

y  leigh  er  chur  sarey  dooin,  e  lheid  dy  ve 
er  ny  claghey,  agh  ere  t'ou  uss  dy  ghra? 

6  Shoh  dooyrt  ad  dy  phrowal  eh,  dy  voddagh 
cooish  chassid  y  ve  oc  n'oi.  Agh  chroym 
Yeesey  sheese,  as  lesh  e  vair  scrieu  eh  er  y 
laare,  myr  nagh  beagh  eh  dy  nyn  glashtyn. 

7  As  myr  lhie  ad  er  son  ansoor,  hrog  eh  eh- 
hene  seose,  as  dooyrt  eh  roo,  Lhig  dasyn  ta 
fegooish  peccah  nyn  mast'eu  tilgey  yn  chied 
chlagh  urree.  8  As  chroym  eh  sheese  reesht, 
as  scrieu  eh  er  y  laare.  9  As  v'adsyn  cheayll 
eh,  er  nyn  gheyrey  liorish  nyn  gooinsheanse 
hene,  as  hie  ad  magh  fer  lurg  fer  jeu,  goaill 
toshiaght  veih  yn  er-shinney  gys  yn  er-saa: 
as  va  Yeesey  faagit  ny-lomarcan,  as  y  ven  ny 
shassoo  kiongoyrt  rish .  10  Tra  hrog  Yeesey 
eh-hene  seose,  as  nagh  vaik  eh  unnane  erbee 
agh  y  ven,  dooyrt  eh  r'ee,  Ven,  ere  vel  ad  shen 
dty  chassidee?  vel  dooinney  erbee  er  dty 
gheyrey?  1 1  Dooyrt  ish,  Cha  vel  dooinney 
erbee,  Hiarn.  As  dooyrt  Yeesey  r'ee,  Cha- 
moo  ta  mish  dy  dty  gheyrey:  immee  royd,  as 
ny  jean  peccah  arragh. 

12  Eisht  loayr  Yeesey  roo  reesht,  gra,  Mish 
soilshey  yn  theihll:  eshyn  ta  geiyrt  orrym's, 
cha  shooyllee  eh  ayns  y  dorraghys,  agh  bee 
echeysyn  soilshey  yn  vea,  13  Dooyrt  ny 
Phariseeyn  er-y-fa  shen  rish,  T'ou  gym- 

myrkey  feanish  jeed  hene ;  cha  vel  dty  eanish 
firrinagh.  14  Dreggyr  Yeesey  as  dooyrt  eh 
roo,  Ga  dy  vel  mee  gymmyrkey  feanish 
jee'm  pene,  foast  ta'n  eanish  aym  firrinagh : 
son  ta  fys  aym  cre-voish  haink  mee,  as 
c'raad  ta  mee  goll ;  agh  cha  s'euish  cre-voish 
haink  mee,  ny  c'raad  ta  mee  goll.  15  Ta 
shiuish  briwnys  lurg  briwnys  ny  foalley ;  cha 
vel  mish  briwnys  dooinney  erbee.  16  As 
foast  my  ta  mee  briwnys,  ta  my  vriwnys 
firrinagh:  son  cha  vel  mish  my  lomarcan, 
agh  mish  as  yn  Ayr  t'er  my  choyrt,  t'eh 
marym.  17  Eer  ayns  y  leigh  eu  hene  te 
scruit,  dy  vel  feanish  daa  ghooinney  fir- 
rinagh .  1 8  Ta  mish  gymmyrkey  feanish  dou 
hene,  as  ta'n  Ayr  t'er  my  choyrt  gymmyrkey 
feanish  dou.  19  Eisht  dooyrt  ad  rish,  Cre 
vel  dty  Ayr?  Dreggyr  Yeesey,  Cha  vel  enney 
eu  orrym's,  ny  er  my  Ayr :  dy  beagh  enney  er 
ve  eu  orrym's,  veagh  enney  er  ve  eu  er  my 
Ayr  myrgeddin.  20  Ny  goan  shoh  loayr 
Yeesey  'sy  room  tashtee,  myr  v'eh  gynsaghey 
ayns  y  chiamble :  as  cha  dug  dooinney  erbee 
laue  er,  son  cha  row  yn  oor  echey  foast  er 
jeet.  21  Eisht  dooyrt  Yeesey  roo  reesht,  Ta 
mee  goll  roym,  as  nee  shiu  my  hirrey,  as 
yiow  shiu  baase  ayns  nyn  beccaghyn :  raad  ta 
mish  goll,  cha  vod  shiuish  cheet.    22  Eisht 

dooyrt  ny  Hewnyn,  Jean  eh  eh-hene  y  varroo  ? 
er-yn-oyr  dy  vel  eh  gra,  Raad  ta  mish  goll, 
cha  vod  shiuish  cheet.  23  As  dooyrt  eh  roo, 
Ta  shiuish  veih  heese,  ta  mish  vein  heose :  ta 
shiuish  jeh'n  theihll  shoh,  cha  vel  mish  jeh'n 
theihll  shoh.  24  Dooyrt  mee  er-y-fa  shen 
riu,  dy  voghe  shiu  baase  ayns  nyn  beccaghyn : 
son  mannagh  vel  shiu  credjal  dy  nee  mish 
eh,  yiow  shiu  baase  ayns  nyn  beccaghyn. 
25  Eisht  dooyrt  ad  rish,  Quoi  00  hene?  As 
dooyrt  Yeesey  roo,  Yn  fer  cheddin  dooyrt 
mee  riu  er-dyn  toshiaght.  26  Ta  ymmodee 
reddyn  aym's  dy  ghra  as  dy  vriwnys  jiuish: 
agh  ta  eshyn  t'er  my  choyrt  firrinagh ;  as  ta 
mee  loayrt  rish  y  theihll  shen  ta  mee  er 
chlashtyn  veihsyn.  27  Cha  hoig  ad  dy  row 
eh  loayrt  roo  mychione  yn  Ayr.  28  Eisht 
dooyrt  Yeesey  roo,  Tra  vees  shiu  erreish  yn 
Mac  dooinney  y  hroggal  seose,  eisht  bee  fys 
eu  dy  nee  mish  eh,  as  nagh  vel  mee  jannoo 
nhee  erbee  jee'm  pene;  agh  dy  vel  mee  loayrt 
ny  reddyn  shen  ta  my  Ayr  er  chur  roym. 
29  As  ta  eshyn  t'er  my  choyrt  marym :  cha 
vel  yn  Ayr  er  my  aagail  my  lomarcan :  son  ta 
mee  dy  kinjagh  jannoo  ny  reddyn  shen  ta  dy 
wooiys  eh .  30  Choud  as  v'eh  loayrt  ny  goan 
shoh  ren  ymmodee  credjal  ayn.  31  Eisht 
dooyrt  Yeesey  rish  ny  Hewnyn  shen  va 

credjal  ayn,  My  nee  shiu  tannaghtyn  ayns 
my  ghoo,  eisht  bee  shiu  dy  jarroo  ny  ynsey- 
dee  aym's;  32  As  bee  toiggal  eu  jeh'n 
irriney,  as  nee  yn  irriney  shiu  y  heyrey. 

33  Dreggyr  adsyn  eh,  She  sluight  Abraham 
shin,  as  cha  row  shin,  rieau  ayns  bondiaght 
da  dooinney  erbee :  cre'n  aght  t'ou  gra  eisht, 
Bee  shiu  er  nyn  yannoo  seyr?  34  Dreggyr 
Yeesey  ad,  Dy  firrinagh-focklagh  ta  mee  gra 
riu,  Quoi-erbee  ta  cur-rish  peccah,  t'eh  ayns 
bondiaght  peccah.  35  As  cha  vel  y  char- 
vaant  tannaghtyn  kinjagh  ayns  y  thie:  agh 
ta'n  Mac  tannaghtyn  kinjagh.  36  My  nee 
yn  Mac  er-y-fa  shen  shiuish  seyr,  bee  shiu 
seyr  dy  jarroo.  37  Ta  fys  aym  dy  nee 
sluight  Abraham  shiu;  agh  ta  shiu  shirrey 
mish  y  varroo,  er-y-fa  nagh  vel  my  ghoo  er 
ghoaill  greme  erriu.  38  Ta  mish  loayrt  shen 
ny  ta  mee  er  n'akin  ec  my  Ayr's :  as  ta  shiuish 
jannoo  shen  ny  ta  shiu  er  vakin  ec  yn  ayr 
euish.  39  Dreggyr  ad  as  dooyrt  ad  rish, 
Abraham  yn  ayr  ainyn.  Dooyrt  Yeesey  roo, 
Dy  beagh  shiuish  nyn  gloan  da  Abraham, 
yinnagh  shiu  obbraghyn  Abraham.  40  Agh 
nish  ta  shiu  shirrey  mish  y  varroo,  dooinney 
t'er  n'insh  diu  yn  irriney,  ta  mee  er  chlashtyn 
veih  Jee:  shoh  cha  ren  Abraham.  41  Ta 
shiuish  cur-rish  obbraghyn  nyn  ayrey  hene. 

Eisht  dooyrt  ad  rish,  Cha  ruggyr  shinyn  ayns 
maarderys ;  cha  vel  agh  un  Ayr  ain,  ta  shen, 
Jee.  42  Dooyrt  Yeesey  roo,  Dy  beagh  Jee 
yn  Ayr  eu,  veagh  shiu  graihagh  orrym's ;  son 
hie  mee  magh,  as  haink  mee  veih  Jee ;  as  cha 
daink  mee  jee'm  pene,  agh  eshyn  t'er  my 
choyrt.  43  Cre'n-fa  nagh  vel  shiu  toiggal 
my  ghlare?  te  son  nagh  vel  shiu  cur  geill  da 
my  ghoo.  44  Ta  shiuish  jeh'n  ayr  eu  yn 
drogh-spyrryd,  as  saynt  nyn  ayrey  ver  shiu 
rish :  v'eshyn  ny  ghunver  er-dyn  toshiaght,  as 
cha  ren  eh  tannaghtyn  'syn  ynrickys,  son 
nagh  vel  yn  irriney  ayn.  Tra  t'eh  loayrt  breg, 
t'eh  loayrt  jeh  e  chooid  hene :  son  t'eh  ny 
vreagerey,  as  ayr  ny  breagey.  45  As  ga  dy 
vel  mee  ginsh  diu  yn  irriney,  cha  vel  shiu  dy 
my  chredjal.  46  Quoi  jiuish  ta  cur  peccah 
my  lieh  ?  as  my  ta  mee  gra  yn  irriney,  cre'n-fa 
nagh  vel  shiu  dy  my  chredjal?  47  Eshyn  ta 
veih  Jee,  t'eh  cur  geill  da  goan  Yee :  agh  cha 
vel  shiuish  cur  geill  daue,  son  nagh  vel  shiu 
veih  Jee.  48  Eisht  dreggyr  ny  Hewnyn,  as 
dooyrt  ad  rish,  Nagh  vel  shin  gra  yn  irriney, 
dy  nee  Samaritan  00,  as  dy  vel  drogh-spyrryd 
aynyd.  49  Dreggyr  Yeesey,  Cha  vel  drogh- 
spyrryd  aynym's;  agh  ta  mee  cur  ooashley 
da  my  Ayr,  as  ta  shiuish  cur  mee-ooashley 
do  oy s .    50  As  cha  vel  mee  shirrey  my  ghloyr 

hene :  ta  fer  ayn  ta  shirrey  as  briwnys.  51  Dy 
firrinagh-focklagh  ta  mee  gra  riu,  My  ta 
dooinney  freayll  my  raa's,  cha  vaik  eh  yn 
baase  dy  bragh  beayn.  52  Eisht  dooyrt  ny 
Hewnyn  rish,  Nish  ta  fys  ain  dy  vel  drogh- 
spyrryd  aynyd.  Ta  Abraham  marroo  as  ny 
phadeyryn ;  as  t'ou  uss  gra,  My  ta  dooinney 
freayll  my  raa's,  cha  jean  eh  blashtyn  er  y 
baase  dy  bragh  beayn.  53  Vel  uss  ny 
s'ooasle  na'n  ayr  ain  Abraham,  ta  marroo? 
as  ta  ny  phadeyryn  marroo :  quoi  t'ou  jannoo 
jeed  hene?  54  Dreggyr  Yeesey,  My  ta  mee 
cur  ooashley  dou  hene,  cha  vel  my  ooashley 
agh  beggan  feeu :  she  my  Ayr  ta  cur  ooashley 
dou,  jehsyn  ta  shiuish  loayrt,  dy  nee  yn  Jee 
eu  eh :  55  Ny-yeih  cha  nione  diuish  eh ;  agh 
shione  dooys  eh :  as  dy  n'yiarrin  nagh  nione 
dou  eh,  veign  my  vreagerey  goll  riuish :  agh 
shione  dooys  eh,  as  ta  mee  freayll  yn  raa 
echey.  56  Ghow  yn  ayr  eu  Abraham  fod- 
diaght  dy  akin  yn  laa  aym's :  as  honnick  eh 
eh,  as  ghow  eh  boggey.  57  Eisht  dooyrt  ny 
Hewnyn  rish,  Cha  vel  uss  foast  jeih  bleeaney 
as  da-eed  dy  eash,  as  vel  00  er  vakin  Abra- 
ham? 58  Dooyrt  Yeesey  roo,  Dy  firrinagh 
firrinagh  ta  mee  gra  riu,  Roish  my  row  Abra- 
ham, Ta  mish.  59  Eisht  hrog  ad  claghyn  dy 
cheau  er :  agh  cheill  Yeesey  eh-hene  voue,  as 

hie  eh  magh  ass  y  chiamble,  goll  trooid  y 
cheed  oc,  as  myr  shen  hie  eh  shaghey. 

y^s  myr  va  Yeesey  goll  shaghey,  honnick 
eh  dooinney  v'ernyruggey  doal.  2  As 
.denee  e  ostyllyn  jeh,  gra,  Vainshter, 
quoi  ren  peccah,  eh  shoh  ny  e  ayr  as  e  voir, 
dy  row  eh  er  ny  ruggey  doal?  3  Dreggyr 
Yeesey,  Cha  nee  son  peccah  dy  ren  eh  shoh, 
ny  e  ayr  as  e  voir :  agh  dy  voddagh  obbraghyn 
Yee  v'er  nyn  soilshaghey  magh  ayn.  4  Shegin 
dooys  gobbraghey  ny  obbraghyn  echeysyn 
t'er  my  choyrt,  choud  as  ta'n  laa  ayn:  ta'n 
oie  cheet  tra  nagh  vod  dooinney  erbee  gob- 
braghey. 5  Choud  as  ta  mee  ayns  y  theihll, 
mee  soilshey  yn  theihll.  6  Tra  v'eh  erreish 
shoh  y  loayrt,  cheau  eh  shelley  er  y  thalloo, 
as  ren  eh  cray  jeh'n  shelley,  as  hug  eh  yn 
chray  rish  sooillyn  y  dooinney  doal.  7  As 
dooyrt  eh  rish,  Immee  as  oonlee  00  hene  ayns 
poyll  Siloam  (ta  shen  'sy  ghlare  ainyn,  Er  ny 
choyrt)  Hie  eh  roish  er-y-fa  shen,  as  doonlee 
eh  eh-hene,  as  haink  eh  as  e  hoilshey  echey. 

8  Dooyrt  ny  naboonyn  er-y-fa  shen,  as 
adsyn  va  roi'e  er  vakin  eh  dy  row  eh  doal, 
Nagh  nee  shoh  eshyn  boallagh  soie  shirrey 

jeirk  ?  9  Dooyrt  paart,  She  shoh  eh :  dooyrt 
feallagh  elley,  Teh  goll-rish:  agh  dooyrt  eh- 
hene,  She  mish  eh.  10  Shen-y-fa  dooyrt  ad 
rish,  Kys  va  dty  hooillyn  er  nyn  vosley? 
II  Dreggyr  eshyn  as  dooyrt  eh,  Ren  dooin- 
ney  va  enmyssit  Yeesey,  cray,  as  hug  eh  rish 
my  hooillyn  eh,  as  dooyrt  eh  rhym,  Immee 
gys  poyll  Siloam,  as  oonlee  00  hene :  as  hie 
mee,  as  doonlee  mee  mee-hene,  as  hooar  mee 
my  hoilshey.  12  Eisht  dooyrt  ad  rish,  Cre 
veleh?  Dooyrt  eshyn,  Cha  s'aym.  13  Hug 
ad  lhieu  gys  ny  Phariseeyn  eshyn  va  roish 
shen  doal.  14  As  she  er  y  doonaght  va 
Yeesey  er  n'yannoo  yn  chray,  as  er  vosley  ny 
sooillyn  echey.  15  Eisht  denee  ny  Phari- 
seeyn jeh  reesht,  kys  v'eh  er  gheddyn  e  hoil- 
shey. Dooyrt  eh  roo,  Hug  eh  cray  er  my 
hooillyn,  as  doonlee  mee,  as  ta  mee  fakin. 
16  Shen-y-fa  dooyrt  paart  jeh  ny  Phariseeyn, 
Cha  vel  y  dooinney  shoh  veih  Jee,  er-yn-oyr 
nagh  vel  eh  freayll  yn  doonaght.  Dooyrt 
feallagh  elley,  Kys  oddys  dooinney  ta  ny 
ghrogh-yantagh  lheid  ny  mirrilyn  y  yannoo? 
As  va  streeu  nyn  mast'  oc.  17  Dooyrt  ad 
rish  y  dooinney  doal  reesht,  Cre  t'ou  uss  dy 
ghra  my-e-chione,  dy  doshil  eh  dty  hooillyn? 
Dooyrt  eh,  She  phadeyr  eh.  18  Agh  cha  ren 
ny  Hewnyn  credjal  mychione  echey,  dy  row 

eh  er  ve  doal,  as  dy  dooar  eh  e  hoilshey 
reesht,  derrey  dele  ad  er  yn  ayr  as  yn  voir 
echeysyn  v'er  gheddyn  e  hoilshey.  19  As 
denee  ad  jeu,  gra,  Nee  shoh  yn  mac  euish,  ta 
shiu  gra  va  er  ny  ruggey  doal?  kys  eisht 
t'eh  nish  fakin?  20  Dreggyr  e  ayr  as  e  voir 
ad,  gra,  Ta  fys  ain  dy  nee  shoh  yn  mac  ain, 
as  dy  row  eh  er  ny  ruggey  doal:  21  Agh 
kys  t'eh  nish  fakin,  cha  s'ain;  ny  quoi  t'er 
vosley  ny  sooillyn  echey,  cha  vel  fys  ain :  t'eh 
ec  eash,  fenee-jee  jehsyn,  loayree  eh  er  e  hon 
hene.  22  Ny  goan  shoh  loayr  e  ayr  as  e 
voir,  son  dy  row  ad  ayns  aggie  roish  ny 
Hewnyn:  son  va  ny  Hewnyn  er  choardail 
hannah,  my  ghoghe  dooinney  erbee  rish  dy 
nee  eh  va'n  Creest,  dy  beagh  eh  er  ny  ghiarey 
magh  ass  y  synagogue.  23  Shen-y-fa dooyrt 
yn  ayr  as  y  voir  echey,  T'eh  ec  eash,  fenee-jee 
jeh  hene.  24  Eisht  dei'e  ad  reesht  er  y 
dooinney  v'er  ny  ve  doal,  as  dooyrt  ad  rish, 
Cur  y  moylley  da  Jee :  ta  fys  ain  dy  nee  drogh- 
ghooinney  eh  shoh.  25  Dreggyr  eshyn,  as 
dooyrt  eh,  Cha  s'aym's  dy  nee  drogh- 
ghooinney  eh :  un  red  ta  fys  aym  er,  dy  row 
mee  doal,  as  nish  dy  vel  my  hoilshey  aym. 
26  Eisht  dooyrt  ad  rish  reesht,  Cre  ren  eh 
rhyt?  kys  doshil  eh  dty  hooillyn?  27  Dreg- 
gyr eshyn  ad,  Ta  mee  er  n'insh  diu  hannah,  as 

cha  dug  shiu  geill :  cre'n-fa  bailliu  y  chlashtyn 
reesht  eh?  vel  shiuish  myrgeddin  son  goaill- 
rish  yn  ynsagh  echeysyn?  28  Eisht  doJU  ^ 
tooan  ad  eh,  as  dooyrt  ad,  T'ou  uss  'syn 
ynsaghey  echeysyn:  agh  ta  shinyn  ayns 
ynsaghey  Voses.  29  Ta  fys  ain  dy  loayr  Jee 
rish  Moses :  agh  son  eh  shoh,  cha  s'ain  ere 
veih  t'eh.  30  Dreggyr  y  dooinney  as  dooyrt 
eh  roo,  Ta  shen  red  yindyssagh,  nagh  s'eu 
ere  veih  t'eh,  as  ny-yeih  dy  vel  eh  er  vosley 
my  hooillyn's.  31  Nish  ta  fys  ain  nagh  vel 
Jee  cur  clashtyn  da  drogh-yantee :  agh  my 
ta  dooinney  erbee  cur  ooashley  da  Jee,  as 
jannoo  e  aigney,  dasyn  t'eh  cur  clashtyn. 
32  Er-dy  hoshiaght  y  theihll  cha  row  eh  er  ny 
chlashtyn  dy  doshil  dooinney  erbee  sooillyn 
fer  va  er  ny  ruggey  doal.  33  Er-be  dy  vel  y 
dooinney  shoh  veih  Jee,  cha  voddagh  eh 
nhee  erbee  y  yannoo.  34  Dreggyr  ad  as 
dooyrt  ad  rish,  V'ou  uss  er  dty  ruggey  ooilley 
cooidjagh  ayns  peccaghyn,  as  vel  00  goaill 
ort  dy  ynsaghey  shinyn?  As  ghiare  ad  magh 
eh.  35  Cheayll  Yeesey  dy  row  ad  er  yiarey- 
magh  eh ;  as  tra  v'eh  er  gheddyn  eh,  dooyrt 
eh  rish,  Vel  00  credjal  ayns  Mac  Yee? 
36  Dreggyr  eshyn  as  dooyrt  eh,  Quoi  eh, 
Hiarn,  dy  voddym  credjal  ayn?  37  As 
dooyrt  Yeesey  rish,  T'ou  chammah  er  vakin 

eh,  as  she  eshyn  eh  ta  taggloo  rhyt.  38  As 
dooyrt  eh,  Hiarn,  ta  mee  credjal.  As  hug  eh 
ooashley  da. 

39  As  dooyrt  Yeesey,  Son  briwnys  haink 
mish  gys  y  theihll  shoh :  dy  vod  adsyn  nagh 
vel  fakin,  fakin;  as  adsyn  ta  fakin,  dy  vod  ad 
v'er  nyn  yannoo  doal.  40  As  cheayll  paart 
jeh  ny  Phariseeyn  va  marish  ny  goan  shoh, 
as  dooyrt  ad  rish,  Vel  shinyn  doal  neesht? 
41  Dooyrt  Yeesey  roo,  Dy  beagh  shiu  doal, 
cha  beagh  peccah  eu:  agh  nish  ta  shiu  gra, 
Ta  shin  fakin;  shen-y-fa  ta  nyn  beccah  tan- 
naghtyn  erriu. 

CAB.  X 

Dy  firrinagh  firrinagh  ta  mee  gra  riu, 
Eshyn  nagh  vel  goll  stiagh  er  y  dorrys 
ayns  bwoaillee  ny  geyrragh,  agh  ta 
drappal  seose  er  aght  ennagh  elley,  t'eh  shen 
ny  vaarliagh  as  ny  roosteyr.  2  Agh  eshyn 
ta  goll  stiagh  er  y  dorrys,  ta'n  fer  cheddin 
bochilley  ny  geyrragh.  3  Dasyn  ta'n  dor- 
rysser  fosley;  as  ta  ny  kirree  clashtyn  e 
choraa:  as  t'eh  geamagh  er  e  chirree  hene 
lurg  nyn  ennym,  as  dy  leeideil  ad  magh. 
4  As  tra  t'eh  cur  magh  e  chirree  hene,  t'eh 
goll  rhymboo,  as  ta  ny  kirree  geiyrt  er :  son 

ta  enney  oc  er  e  choraa.  5  As  joarree  cha 
n'eiyr  ad  er,  agh  roie-ee  ad  er-chea  veih :  son 
cha  vel  enney  oc  er  coraa  joarree.  6  Yn 
coraa-dorraghey  shoh  loayr  Yeesey  roo :  agh 
cha  hoig  ad  shen  ny  v'eh  er  loayrt  roo. 
7  Eisht  dooyrt  Yeesey  roo  reesht,  Dy  fir- 
rinagh  firrinagh  ta  mee  gra  riu,  Mish  dorrys 
ny  geyrragh.  8  Ta  ooilley  ny  haink  roym's, 
nyn  maarlee  as  nyn  roosteyryn :  agh  cha  dug 
ny  kirree  geill  daue.  9  Mish  y  dorrys: 
liorym's  my  ta  dooinney  erbee  goll  stiagh, 
bee  eh  er  ny  hauail,  as  hed  eh  stiagh  as  magh, 
as  yiow  eh  fassaghey.  10  Cha  vel  y  maar- 
liagh  cheet  agh  dy  gheid,  as  dy  varroo  as  dy 
stroie :  haink  mish  dy  voddagh  bea  y  ve  oc, 
as  dy  voddagh  eh  y  ve  oc  ayns  mooarane 
palchey.  11  Mish  y  bochilley  mie:  ta'n 
bochilley  mie  cur  e  vioys  son  ny  kirree. 

12  Agh  eshyn  ta  failt,  as  cha  nee  yn  bochilley 
hene,  as  nagh  vel  ny  kirree  lesh  hene,  t'eh 
fakin  yn  moddey-oaldey  cheet,  as  t'eh  faagail 
ny  kirree,  as  roie  er-chea:  as  ta'n  moddey- 
oaldey  dyn  dayrtyn  ad,  as  skeayley  ny  kirree. 

13  Ta  fer-ny-failley  chea,  er-y-fa  dy  nee  fer- 
failt  eh,  as  nagh  mooar-lesh  son  ny  kirree. 

14  Mish  y  bochilley  mie,  as  ta  enney  aym  er 
my  chirree,   as  ta  enney  ocsyn  orrym's. 

15  Myr  ta  enney  ec  yn  Ayr  orrym's,  shen  myr 

ta  enney  aym's  er  yn  Ayr :  as  ta  mee  scarrey 
rish  my  vioys  son  ny  kirree.  16  As  kirree 
elley  t'aym,  nagh  vel  jeh'n  woaillee  shoh :  ad 
shen  neesht  shegin  dou  y  chur  lhiam,  as 
cluinnee  ad  my  choraa;  as  bee  un  woaillee 
ayn,  as  un  vochilley.  17  Shen-y-fa  ta  my 
Ayr  graihagh  orrym's,  er-yn-oyr  dy  vel  mee 
scarrey  rish  my  vioys,  dy  voddym  y  ghoaill 
reesht  eh.  18  Cha  vel  dooinney  erbee  dy 
ghoaill  voym  eh,  agh  m'aigney  hene  eh  dy 
scarrey  rish :  Ta  pooar  aym  dy  scarrey  rish, 
as  ta  pooar  aym  dy  ghoaill  reesht  eh.  Yn 
sarey  shoh  hooar  mee  veih  my  Ayr. 

19  Va  streeu  er-y-fa  shen  reesht  mastey  ny 
Hewnyn  son  ny  raaghyn  shoh.  20  As  dooyrt 
ymmodee  jeu,  Ta  drogh-spyrryd  ayn,  as  t'eh 
ass  e  cheeayl;  cre'n-fa  ta  shiu  geaishtagh 
rish?  21  Dooyrt  feallagh  elley,  Cha  vel  ad 
shoh  goan  fer  ta  drogh-spyrryd  ayn:  Vod 
drogh-spyrryd  sooillyn  ny  doail  y  osley? 

22  As  haghyr  shoh  ec  Jerusalem,  ec  feailley 
casherickey  yn  chiamble ;  as  nish  va'n  geurey. 
23  As  va  Yeesey  shooyl  ayns  y  chiamble  ayns 
porch  Solomon .  24  Eisht  haink  ny  Hewnyn 
mygeayrt-y-mysh,  as  dooyrt  ad  rish,  Cai'd 
t'ou  freayll  shin  fo  mee-ourys?  My  she  yn 
Creest  00,  insh  dooin  dy  ynrick.  25  Dreg- 
gyr  Yeesey  ad,  Ta  mee  er  n'insh  diu  hannah, 

as  cha  ren  shiu  my  chredjal :  ta  ny  obbraghyn 
ta  mee  dy  yannoo  ayns  ennym  my  Ayrey 
gymmyrkey  fenish  jee'm.  26  Agh  cha  vel 
shiuish  credjal;  er-yn-oyr  nagh  vel  shiu  jeh 
my  hioltane,  myr  dooyrt  mee  riu.  27  Ta  my 
chirree  clashtyn  my  choraa,  as  ta  enney  aym 
orroo,  as  eiyree  ad  orrym.  28  As  ta  mee  cur 
daue  yn  vea  veayn,  as  cha  jean  ad  dy  bragh 
cherraghtyn,  as  cha  n'ghow  fer  erbee  ad  ass 
my  laue  er-niart.  29  Ta  my  Ayr  hug  dou  ad, 
pooaral  erskyn  ooilley :  as  cha  jarg  fer  erbee 
y  ghoaill  ad  ass  laue  my  Ayrey.  30  Ta  mish 
as  my  Ayr  unnane .  3 1  Eisht  hrog  ny  Hewn- 
yn  claghyn  reesht  dy  chlaghey  eh .  32  Dreg- 
gy r  Yeesey  ad,  Shimmey  yn  obbyr  vie  ta  mee 
er  hoilshaghey  diu  veih  my  Ayr;  son  quoi 
j'eh  ny  obbraghyn  cheddin  ta  shiu  ry-hoi  m'y 
chlaghey?  33  Dreggyr  ny  Hewnyn  eh,  gra, 
Son  obbyr  vie  cha  vel  shin  dy  dty  chlaghey; 
agh  son  goan-mollaghtagh,  as  er-yn-oyr  dy 
vel  uss,  ta  dty  ghooinney,  jannoo  00  hene 
Jee.  34  Dreggyr  Yeesey  ad,  Nagh  vel  eh 
scruit  ayns  y  leigh  eu,  Dooyrt  mee,  She  Jee- 
ghyn  shiu?  35  My  t'eh  genmys  adsyn  Jee- 
ghyn,  dauesyn  va  goo  Yee  er  ny  choyrt,  as 
nagh  vod  y  scriptyr  v'er  ny  rassey :  36  Vel 
shiu  gra  mychionesyn  ta'n  Ayr  er  chashe- 
rickey,  as  er  choyrt  gys  y  theihll,  T'ou  loayrt 

goan-mollaghtagh ;  er-yn-oyr  dydooyrtmee, 
She  Mac  Yee  mee?  37  Mannagh  vel  mee 
jannoo  obbraghyn  m'Ayrey,  ny  cred-jee  mee. 
38  Agh  my  ta  mee  jannoo  ad,  ga  nagh  gred 
shiu  mish,  cred-jee  ny  obbraghyn:  dy  vod 
shiu  toiggal  as  credjal,  dy  vel  yn  Ayr  aynym's, 
as  mish  aynsyn.  39  Er  shoh  v'ad  reesht  son 
y  ghoaill  eh :  agh  chossyn  eh  ass  nyn  laueyn, 
40  As  hie  eh  roish  reesht  er  cheu  elley  dy 
Yordan,  gys  y  boayl  raad  ren  Ean  hoshiaght 
bashtey;  as  duirree  eh  ayns  shen.  41  As  va 
ymmodee  cheet  huggey,  as  gra,  Cha  ren  Ean 
mirril  erbee :  agh  va  dy  chooilley  nhee  loayr 
Ean  jeh'n  dooinney  shoh  flrrinagh.  42  As 
ren  ymmodee  credjal  ayn  ayns  shen. 

CAB.  XI 

Nish  va  dooinney  dy  row  ching,  va  en- 
myssit  Lazarus  dy  Vethany,  bailey 
Voirrey    as    y   chuyr   eck    Martha. 

2  (She  yn  Voirrey  cheddin  v'ayn,  ish  ren 
ooillaghey  yn  Chiarn,  as  rub  ny  cassyn  echey 
lesh  e  folt,  yn  braar  eck  Lazarus  va  ching.) 

3  Shen-y-fa  hug  ny  shayraghyn  echey  fys 
huggey,  gra,  Hiarn,  cur-my-ner,  t'eshyn 
shynney  lhiat  ching.  4  Tra  cheayll  Yeesey 
shoh,  dooyrt  eh,  Cha  vel  y  chingys  shoh  gys 

baase,  agh  son  gloyr  Yee,  dy  vod  Mac  Yee 
v'er  ny  ghloyraghey  liorish.  5  Nish  bynney 
lesh  Yeesey  Martha,  as  y  chuyr  eck,  as 
Lazarus.  6  Shen-y-fa  tra  v'eh  er  chlashtyn 
dy  row  eh  ching,  duirree  eh  foast  daa  laa  ayns 
yn  un  voayl  raad  v'eh.  7  Eisht  ny  lurg  shen 
dooyrt  eh  rish  e  ostyllyn,  Lhig  dooin  goll 
reesht  gys  Judea.  8  Dooyrt  e  ostyllyn  rish, 
Vainshter,  cha  voddey  neayr  as  va  ny  Hewn- 
yn  shirrey  dty  chlaghey;  as  vel  00  son  goll 
gys  shen  reesht?  9  Dreggyr  Yeesey,  Nagh 
vel  daa  oor  yeig  'sy  laa?  My  ta  dooinney 
erbee  shooyll  ayns  y  laa,  cha  vel  eh  snapperal, 
er-y-fa  dy  vel  eh  fakin  soilshey  yn  theihll 
shoh.  10  Agh  my  ta  dooinney  shooyll  ayns 
yn  oie,  t'eh  snapperal,  er-y-fa  nagh  vel  soil- 
shey ayn.  11  Ny  goan  shoh  loayr  eh :  as  ny 
lurg  shen  dooyrt  eh  roo,  Ta  nyn  garrey 
Lazarus  ny  chadley;  agh  ta  mish  goll  dy 
ghoostey  eh  ass  e  chadley.  12  Eisht  dooyrt 
e  ostyllyn  rish,  Hiarn,  my  t'eh  cadley,  nee  eh 
coural.  13  Ny-yeih  loayr  Yeesey  jeh'n 
vaase  echey:  agh  heill  adsyn  dy  row  eh  er 
loayrt  jeh  fea  y  ghoaill  ayns  cadley.  14  Eisht 
dooyrt  Yeesey  roo  dy  foshlit,  Ta  Lazarus 
marroo.  15  As  'smie  lhiam  er  y  choontey 
euish,  nagh  row  mee  ayns  shen  (son  niarta- 
ghey  nyn  gredjue)  ny-yeih  hooin-jee  huggey. 

1 6  Eisht  dooyrt  Thomase  ta  enmyssit  Didy- 
mus  rish  e  heshey-ostyllyn,  Lhig  dooinyn 
goll  neesht,  dy  vod  mayd  baase  y  gheddyn 
marish.  17  Eisht  tra  va  Yeesey  er  jeet  gys 
Bethany,  hooar  eh  dy  row  eh  er  ve  kiare  laa 
hannah  'syn  oaie.  18  (Nish  va  Bethany  er- 
gerrey  da  Jerusalem,  mysh  daa  veeilley  jeh.) 
19  As  va  ymmodee  jeh  ny  Hewnyn  er  jeet 
magh  gys  Martha  as  Moirrey,  dy  gherjaghey 
ad  son  nyn  mraar.  20  Eisht  cha  leah  as 
cheayll  Martha  dy  row  Yeesey  cheet,  hie  ee 
magh  ny  whail:  agh  hoie  Moirrey  ayns  y 
thie.  21  Eisht  dooyrt  Martha  rish  Yeesey, 
Hiarn,  dy  beagh  uss  er  ve  ayns  shoh,  cha 
beagh  my  vraar  er  gheddyn  baase.  22  Agh 
ta  fys  aym,  eer  foast,  cre-erbee  nee  00  y 
yeearree  er  Jee,  dy  der  Jee  dhyt  eh.  23  Do- 
oyrt Yeesey  r'ee,  Nee  dty  vraar  girree  reesht. 
24  Dooyrt  Martha  rish,  Ta  fys  aym  dy 
n'irree  eh  reesht  ec  yn  irree-seose  'sy  laa  jer- 
rinagh.  25  Dooyrt  Yeesey  r'ee,  Mish  yn 
irree-seose-reesht  veih  ny  merriu  as  yn  vea : 
bee  eshyn  ta  credjal  aynym's  bio,  ga  dy  vow 
eh  baase;  26  As  quoi-erbee  ta  bio,  as  cred- 
jal aynym's,  cha  vow  eh  yn  baase  dy  bragh 
farraghtyn.  Vel  uss  credjal  shoh?  27  Dooyrt 
ee  rish,  Ta,  Hiarn :  ta  mee  credjal  dy  nee  uss 
yn  Creest  Mac  Yee,  va  ry-hoi  cheet  gys  y 

theihll.  28  As  tra  v'ee  er  ghra  shoh,  hie  ee 
rhymbee,  as  dei'e  ee  er  e  shuyr  Moirrey  er- 
Iheh,  as  dooyrt  ee,  Ta'n  Mainshter  er  jeet,  as 
t'eh  geamagh  ort.  29  Cha  leah  as  cheayll  ee 
shen,  dirree  ee  dy  tappee,  as  haink  ee  huggey . 
30  Nish  cha  row  Yeesey  foast  er  jeet  stiagh 
ayns  y  valley,  agh  v'eh  ayns  y  voayl  raad 
haink  Martha  ny  whail.  31  Ny  Hewnyn 
eisht  va  maree  ayns  y  thie  dy  gherjaghey  ee, 
tra  honnick  ad  dy  dirree  Moirrey  dy  tappee, 
as  dy  jagh  ee  magh,  deiyr  ad  urree,  gra,  T'ee 
goll  gys  yn  oaie  dy  cheayney  ayns  shen. 
32  Eisht  tra  va  Moirrey  er  jeet  raad  va  Yee- 
sey, as  jeeaghyn  er,  huitt  ee  sheese  ec  e 
chassyn,  gra  rish,  Hiarn,  dy  beagh  uss  er  ve 
ayns  shoh,  cha  beagh  my  vraar  er  gheddyn 
baase.  33  Tra  honnick  Yeesey  ee  er-y-fa 
shen  keayney,  as  ny  Hewnyn  myrgeddin 
keayney  v'er  jeet  maree,  hayrn  eh  osney 
hrome,  as  v'eh  seaghnit;  34  As  dooyrt  eh, 
C'raad  ta  shiu  er  choyrt  eh?  Dooyrt  adsyn 
rish,  Hiarn,  tarr  as  hee  00.  35  Ren  Yeesey 
keayney.  36  Eisht  dooyrt  ny  Hewnyn,  Cur- 
jee  my-ner,  cre'n  ghraih  v'echey  er!  37  As 
dooyrt  paart  jeii,  Nagh  voddagh  yn  dooin- 
ney  shoh,  ren  fosley  sooillyn  ny  doail,  v'er 
lhiettal  baase  y  dooinney  shoh?  38  Hayrn 
Yeesey  er-y-fa  shen  osney  hrome  reesht  veih 

e  chree,  as  haink  eh  gys  yn  oaie.  She  ooig 
v'ayn,  as  va  clagh  er  e  beeal.  39  Dooyrt 
Yeesey,  Scugh-jee  yn  chlagh.  Dooyrt  Mar- 
tha shuyr  y  varroo  rish,  Hiarn,  ta  nish  soar 
trome  jeh:  son  t'eh  er  ve  kiare  laa  marroo. 
40  Dooyrt  Yeesey  r'ee,  Nagh  dooyrt  mee 
rhyt,  my  chredjagh  00,  dy  vaikagh  00  gloyr 
Yee.  41  Eisht  scugh  ad  y  chlagh  jeh'n  boayl 
raad  va'n  Marroo  ny  lhie.  As  hrog  Yeesey 
seose  e  hooillyn,  as  dooyrt  eh,  Ayr,  ta  mee 
cur  booise  dhyt  dy  vel  00  er  my  chlashtyn. 
42  As  va  fys  aym  dy  vel  00  rieau  dy  my 
chlashtyn:  agh  er  coontey  yn  phobble  ta 
mygeayrt-y-moom  dooyrt  mee  shoh,  dy  vod 
ad  credjal  dy  vel  00  er  my  choyrt.  43  As  tra 
v'eh  er  ghra  shoh,  dei'e  eh  lesh  ard-choraa, 
Lazarus,  tar  magh.  44  As  haink  eshyn  va 
marroo  magh  soillit  cass  as  laue  ayns  aan- 
rityn  oanluckee:  as  bussal  mysh  e  eddin. 
Dooyrt  Yeesey  roo,  Feayshil-jee  eh,  as  lhig- 
jee  yn  raad  da.  45  Eisht  ren  ymmodee  jeh 
ny  Hewnyn  v'er  jeet  magh  gys  Moirrey,  as 
v'er  vakin  ny  reddyn  ren  Yeesey,  credjal  ayn. 
46  Agh  hie  paart  jeu  rhymboo  gys  ny  Phari- 
seeyn,  as  dinsh  ad  daue  ere  ny  reddyn  va 
Yeesey  er  n'yannoo. 

47  Eisht  dei'e  ny  ard-saggyrtyn  as  ny  Phari- 
seeyn  er  y  choonceil  cooidjagh,  as  dooyrt  ad, 

Cre  ta  shinyn  dy  yannoo?  son  ta'n  dooinney 
shoh  jannoo  ymmodee  mirrilyn.  48  My 
lhiggys  mayd  da,  nee  dy  chooilley  ghooinney 
credjal  ayn;  as  hig  ny  Romanee  as  ver  ad 
mow  chammah  yn  ynnyd  casherick  as  yn 
ashoon  ain.  49  As  va  fer  jeu  va  enmyssit 
Caiaphas,  ny  ard-saggyrt  yn  vleiin  shen,  as 
dooyrt  eh  roo,  Cha  vel  toiggal  eu  jeh  nhee 
erbee,  50  Chamoo  ta  shiu  goaill  eu  hene 
kys  dy  vel  eh  ymmyrchagh  er  ny  son  ain,  un 
dooinney  dy  gheddyn  baase  son  y  pobble,  as 
gyn  y  slane  ashoon  dy  herraghtyn.  51  As 
shoh  loayr  eh,  cha  nee  jeh  hene :  agh  v'eh  ny 
ard-saggyrt  yn  vleiin  shen,  as  ren  eh  pha- 
deyrys  dy  voghe  Yeesey  baase  son  yn  ashoon 
shen :  52  As  cha  nee  ynrycan  son  yn  ashoon 
shen,  agh  myrgeddin  dy  jinnagh  eh  cloan 
Yee  va  skeaylt  dy  lhean,  y  hayrn  gys  un- 
naneys  ry-cheilley.  53  Eisht  veih'n  laa  shen 
magh  v'ad  cur  nyn  goyrle  dy  cheilley  dy 
choyrt  eh  gy baase.  54  Cha  jimmee  Yeesey 
er-y-fa  shen  ny  smoo  dy  foshlit  mastey  ny 
Hewnyn ;  agh  hie  eh  veih  shen  gys  cheer  va 
er-gerrey  da'n  aasagh,  gys  ard-valley  en- 
myssit Ephraim,  as  duirree  eh  ayns  shen 
marish  e  ostyllyn.  55  As  va  caisht  ny  Hewn- 
yn tayrn  er-gerrey:  as  va  ymmodee  ass  y 
cheer  goll  seose  gys  Jerusalem  roish  y  chaisht 

dy  ghlenney  ad  hene  er  y  hon.  56  As  v'ad 
briaght  son  Yeesey,  as  loayrt  nyn  mast'  oc 
hene,  myr  v'ad  nyn  shassoo  ayns  y  chiamble, 
Cre  ta  shiu  dy  smooinaghtyn,  nagh  jig  eh 
seose  gys  y  feailley?  57  Nish  va  chammah 
ny  ard-saggyrtyn  as  ny  Phariseeyn  er  chur 
sarey,  my  va  fys  ec  dooinney  erbee  c'raad 
v'eh,  dy  row  ad  dy  choyrt  briaght  er  cour  y 
ghoaill  eh. 

CAB.  XII 

Eisht  shey  laa  roish  y  Chaisht,  haink 
Yeesey  gys  Bethany,  raad  va  Lazarus 
v'er  ny  ve  marroo,  yn  fer  cheddin  v'eh 
er  hroggal  vein  ny  merriu.  2  Ayns  shen  ren 
ad  shibber  er  e  hon,  as  va  Martha  shirveish 
orroo :  agh  va  Lazarus  fer  jeusyn  va  nyn  soie 
ec  y  voayrd  marish.  3  Eisht  ghow  Moirrey 
punt  dy  ooil  dy  spikenard  feer  chostal,  as  ren 
ee  cassyn  Yeesey  y  ooilaghey,  as  rub  ee  e 
chassyn  lesh  e  folt :  as  va'n  thie  er  ny  lhieeney 
lesh  soar  yn  ooil.  4  Eisht  dooyrt  fer  jeh  ny 
ostyllyn  echey,  Yuaase  Iscariot  mac  Simon, 
va  ry-hoi  y  vrah  eh.  5  Cre'n-fa  nagh  row 
yn  ooil  shoh  creckit  son  three  cheead  ping, 
as  er  ny  choyrt  da  ny  boghtyn?  6  Shoh 
dooyrt  eh,  cha  nee  ayns  kiarail  erbee  son  ny 
boghtyn,  agh  dy  row  eh  ny  vaarliagh,  er  va 

curry m  y  sporran,  as  eshyn  va  gymmyrkey 
ny  v'ayn.  7  Eisht  dooyrt  Yeesey,  Faag-jee 
veue  ee:  cour  laa  my  oanluckey  t'ee  er  reayll 
shoh.  8  Son  ny  boghtyn  fad  eu  kinjagh 
meriu ;  agh  mish  cha  vel  eu  kinjagh.  9  Va 
fys  er-y-fa  shen  ec  ymmodee  jeh  ny  Hewnyn 
dy  row  eh  ayns  shen :  as  haink  ad,  cha  nee  er 
coontey  Yeesey  ny-lomarcan,  agh  dy  vod- 
dagh  ad  Lazarus  y  akin  myrgeddin,  eh 
v'eshyn  er  hroggal  veih  ny  merriu. 

10  Agh  hug  ny  ard-saggyrtyn  nyn  goyrle 
dy  cheilley,  mychione  Lazarus  myrgeddin  y 
choyrt  gy-baase;  11  Son  dy  row  ymmodee 
jeh  ny  Hewnyn  kyndagh  rishyn  er  hreigeil 
adsyn,  as  er  chredjal  ayns  Yeesey. 

12  Laa-ny-vairagh  hie  shiartanse  mooar 
dy  leih,  v'er  jeet  gys  y  feailley,  tra  cheayll  ad 
dy  row  Yeesey  er  y  raad  gys  Jerusalem. 
13  As  ghow  ad  banglaneyn  dy  viljyn  palm, 
as  hie  ad  magh  ny  whail,  as  dele  ad,  Hosanna ; 
bannit  ta  ree  Israel  ta  cheet  ayns  ennym  y 
Chiarn.  14  As  tra  va  Yeesey  er  gheddyn 
assyl  aeg,  varkee  eh  er :  myr  te  scruit,  15  Ny 
gow  aggie,  inneen  Sion:  cur-my-ner  ta  dty 
ree  cheet,  markiagh  er  lhiy  assyl.  16  Ny 
reddyn  shoh  cha  hoig  e  ostyllyn  ec  y  to- 
shiaght:  agh  tra  va  Yeesey  er  ny  ghloyr- 
aghey,  eisht  chooinee  ad  dy  row  ny  reddyn 

shoh  scruit  jeh,  as  dy  row  ad  er  n'yannoo  ny 
reddyn  shoh  rish.  17  Ren  y  pobble  er-y-fa 
shen  va  marish,  tra  deie  eh  er  Lazarus  ass  yn 
oaie,  as  tra  hrog  eh  eh  veih  ny  merriu,  feanish 
y  ymmyrkey.  18  Er-yn-oyr  shoh  va'n 
pobble  myrgeddin  er  gholl  magh  ny  whail, 
son  dy  geayll  ad  dy  row  eh  er  n'yannoo  yn 
mirril  shoh.  19  Dooyrt  ny  Phariseeyn  er-y- 
fa  shen  nyn  mast'  oc  hene,  Nagh  vaik  shiu, 
nagh  vaardee  shiu  monney?  cur-my-ner  ta'n 
seihll  er  gholl  geiyrt  er. 

20  As  va  shiartanse  dy  Ghreekyn  nyn 
mast'  oc,  v'er  jeet  seose  dy  chur  ooashley  ec 
y  feailley:  21  Haink  ad  shoh  er-y-fa  shen 
gys  Philip,  va  veih  Bethsaida  ayns  Galilee, 
as  ghuee  ad  er,  gra,  Vainshter,  veagh  shin 
booiagh  dy  akin  Yeesey.  22  Haink  Philip 
as  dinsh  eh  da  Andreays,  as  reesht  dinsh 
Andreays  as  Philip  shoh  da  Yeesey. 

23  As  dreggyr  Yeesey  ad,  gra,  Ta'n  oor  er 
jeet,  dy  vel  yn  Mac  dooinney  dy  ve  er  ny 
ghloyraghey.  24  Dy  flrrinagh  firrinagh  ta 
mee  gra  riu,  Mannagh  vel  y  grine  curnaght 
tuittym  ayns  y  thalloo,  as  goll  eig,  te  cummal 
ny  un  ghrine  kinjagh :  agh  my  te  goll  eig :  te 
gy mmy rkey  magh  mooarane  mess .  25  Eshyn 
shynney  lesh  e  vioys,  caillee  eh  eh :  agh  eshyn 
nagh  vel  soiaghey  jeh  e  vioys  'sy  theihll  shoh, 

freillee  eh  eh  gys  y  vea  veayn.  26  My  nee 
dooinney  erbee  mish  y  hirveish,  lhig  da 
geiyrt  orrym;  as  y  raad  ta  mish,  shen  y  raad 
myrgeddin  vees  my  harvaant :  my  nee  dooin- 
ney erbee  mish  y  hirveish,  dasyn  ver  my  Ayr 
onnor.  27  Nish  ta  my  annym  seaghnit;  as 
ere  jir-ym?  Ayr,  saue  mee  veih'n  oor  shoh: 
agh  er  yn  oyr  shoh  haink  mee  gys  yn  oor  shoh. 
28  Ayr,  cur  gloyr  da  dty  ennym  hene.  Eisht 
haink  coraa  veih  niau,  gra,  Ta  mee  hannah 
er  ghloyraghey  eh,  as  nee'm  eh  y  ghloyraghey 
reesht.  29  Dooyrt  y  pobble  er-y-fa  shen  va 
kionfenish,  as  cheayll  yn  coraa,  dy  nee  taar- 
nagh  v'ayn:  dooyrt  feallagh  elley,  dy  nee 
ainle  ren  loayrt  rish.  30  Dreggyr  Yeesey 
ad,  as  dooyrt  eh,  Cha  daink  y  coraa  shoh  er 
y  choontey  aym's,  agh  er  y  choontey  euish. 

31  Nish  ta  briwnys  y  theihll  shoh:  nish  vees 
prince  y  theihll  shoh  er  ny  hilgey  magh. 

32  As  my  veem's  er  my  hroggal  seose  jeh'n 
thalloo,  tayrn-ym  dy  chooilley  ghooinney 
hym.  33  (Shoh  loayr  eh,  cowraghey  liorish 
shen  cre'n  monney  dy  vaase  v'eh  dy  hur- 
ranse.)  34  Dreggyr  y  pobble  eh,  Ta  shin  er 
chlashtyn  ass  y  leigh,  dy  vel  Creest  tan- 
naghtyn  son  dy  bragh:  as  kys  t'ou  uss  gra, 
dy  vel  y  Mac  dooinney  dy  ve  troggit  seose? 
quoi  yn  Mac  dooinney  shoh?    35  Eisht 

dooyrt  Yeesey  roo,  Foast  tammylt  beg  ta'n 
soilshey  meriu:  shooill-jee  choud  as  ta'n 
soilshey  eu,  er-aggle  dy  jig  y  dorraghys  erriu : 
son  cha  vel  fys  echeysyn  ta  shooyll  ayns  y 
dorraghys  c'raad  t'eh  goll.  36  Choud  as  ta 
soilshey  eu,  cred-jee  ayns  y  toilshey,  dy  vod 
shiu  ve  nyn  gloan  jeh'n  toilshey.  Ny  goan 
shoh  loayr  Yeesey,  as  jimmee  eh  roish,  as 
dollee  eh  eh-hene  voue. 

37  Agh  ga  dy  ren  eh  whilleen  mirril  kion- 
goyrt  roo,  foast  cha  chred  ad  ayn :  38  As 
shen  myr  va  goan  Esaias  y  phadeyr  cooil- 
leenit,  Hiarn,  quoi  ta  er  chredjal  yn  goo  ain? 
as  quoi  gys  ta  roih  yn  Chiarn  er  ve  soilshit? 
39  Shen-y-fa  cha  voddagh  ad  credjal,  rere 
myr  dooyrt  Esaias  ayns  ynnyd  elley.  40  T'eh 
er  lhiggey  lhieu  dolley  ny  sooillyn  oc,  as 
creoghey  nyn  gree ;  nagh  vaikagh  ad  lesh  nyn 
sooillyn,  as  nagh  doigagh  ad  lesh  nyn  gree, 
dy  beagh  ad  er  nyn  jyndaa,  as  dy  jinnin  ad  y 
lheihys.  41  Ny  reddyn  shoh  loayr  Esaias, 
tra  honnick  eh  e  ghloyr  as  loayr  eh  jeh. 

42  Ny-yeih  mastey  ny  eer  ard-reiltee  ren 
ymmodee  credjal  ayn ;  agh  kyndagh  rish  ny 
Phariseeyn  cha  ghow  ad  rish,  er-aggle,  dy 
beagh  ad  er  ny  ghiarey-magh  veih  yn  agglish. 
43  Son  v'ad  ny  s'aggindee  er  moylley  ghei- 
ney,  ny  moylley  Yee. 

44  Hrog  Yeesey  seose  e  choraa  as  dooyrt 
eh,  Eshyn  ta  credjal  aynym's,  cha  nee 
aynym's  t'eh  credjal,  agh  aynsyn  t'er  my 
choyrt.  45  As  eshyn  ta  dy  my  akin,  t'eh 
fakin  eshyn  t'er  my  choyrt.  46  Ta  mish  er 
1  jeet  my  hoilshey  gys  y  theihll,  quoi-erbee  nee 
credjal  aynym's  nagh  jean  eh  tannaghtyn 
ayns  y  dorraghys.  47  As  my  ta  dooinney 
erbee  ta  clashtyn,  as  nagh  vel  freayll  my 
ghoan,  cha  vel  mish  dy  vriwnys  eh :  son  cha 
daink  mee  dy  vriwnys  y  seihll,  agh  dy  hauail 
y  seihll.  48  Eshyn  ta  soiaghey  beg  jeem's,- 
as  nagh  vel  goaill  rish  my  ghoan,  ta  shen 
echey  ta  dy  vriwnys  eh :  eer  yn  goo  ta  mish  er 
loayrt,  nee  shen  y  vriwnys  eh  ec  y  laa  jer- 
rinagh.  49  Son  cha  vel  mish  er  loayrt  jee'm 
pene ;  agh  yn  Ayr  t'er  my  choyrt,  eshyn  hug 
sarey  dou,  ere  v'orrym  dy  ghra,  as  ere  lhisin 
loayrt.  50  As  ta  fys  aym  dy  vel  yn  sarey 
echeysyn  yn  vea  dy  bragh  beayn:  cre-erbee 
er-y-fa  shen  ta  mee  dy  loayrt,  she  myr  ta'n 
Ayr  er  ghra  rhym,  eer  myr  shen  ta  mee  loayrt. 

ish,  roish  feailley  ny  Caisht,  as  fys  ec 
Yeesey,  dy  row  yn  oor  echey  er  jeet, 
tra  v'eh  dy  gholl  ass  y  theihll  shoh  gys 
ms j  61  3 


NOO  EAN,  Xm 

yn  Ayr,  myr  v'eh  graihagh  er  e  vooinjer  hene, 
va  ayns  y  theihll,  hug  eh  graih  daue  gys  y 
jerrey.  2  As  myr  v'ad  gee  nyn  shibber  (va'n 
drogh-spyrryd  nish  er  choyrt  eh  ayns  cree 
Yuaase  Iscariot  mac  Simon,  dy  vrah  eh) 
3  Va  fys  ec  Yeesey  dy  row  yn  Ayr  er  chur  dy 
chooilley  nhee  ayns  ny  laueyn  echey,  as  dy 
nee  veih  Jee  haink  eh,  as  dy  nee  gys  Jee  v'eh 
goll,  4  Dirree  eh  veih  shibber,  as  hug  eh  jeh 
e  gharmadyn,  as  ghow  eh  aanrit,  as  chryss  eh 
eh  mysh  hene.  5  Eisht  hug  eh  ushtey  ayns 
saagh,  as  ren  eh  toshiaght  dy  niee  cassyn  e 
ostyllyn,  as  dy  rubbey  ad  lesh  yn  aanrit  va 
ec  e  chryss.  6  Eisht  haink  eh  gys  Simon 
Peddyr:  as  dooyrt  eshyn  rish,  Hiarn,  vel  uss 
son  niee  my  chassyn's?  7  Dreggyr  Yeesey 
as  dooyrt  eh  rish,  Cre  ta  mee  dy  yannoo  cha 
vel  00  toiggal  nish ;  agh  bee  toiggal  ayd  jeh  ny- 
ye'i  shoh.  8  Dooyrt  Peddyr  rish,  My  chas- 
syn's cha  niee  00  dy  bragh.  Dreggyr  Yeesey 
eh,  mannagh  nieeyms  00,  cha  vod  ayrn  erbee 
ve  ayd  marym.  9  Dooyrt  Simon  Peddyr 
rish,  Hiarn,  cha  nee  ynrycan  eisht  my  chas- 
syn,  agh  myrgeddin  my  laueyn,  as  my  chione. 
10  Dooyrt  Yeesey  rish,  Eshyn  ta  nieet,  cha 
vel  feme  echey  agh  dy  niee  e  chassyn,  as  t'eh 
glen  ooilley  harrish :  as  ta  shiuish  glen,  agh 
cha  vel  shiu  ooilley  myr  shen.     1 1  Son  va  fys 

echey  quoi  va  ry-hoi  y  vrah  eh:  shen-y-fa 
dooyrt  eh,  Cha  vel  shiu  ooilley  glen.  12  Myr 
shen  erreish  da  v'er  niee  ny  cassyn  oc,  as  tra 
v'eh  er  ghoaill  e  gharmadyn,  as  er  hoie  sheese 
reesht,  dooyrt  eh  roo,  Vel  fys  eu  ere  ta  mee  er 
n'yannoo  riu  ?  13  Ta  shiu  genmys  mish  nyn 
Mainshter,  as  Chiarn :  as  ta  shiu  gra  dy  mie ; 
son  she  shen  mee.  14  My  ta  mish  eisht  yn 
Chiarn  as  y  Mainshter  eu  er  niee  nyn  gassyn, 
lhisagh  shiuish  myrgeddin  yn  derrey  yeh  eu 
cassyn  y  jeh  elley  y  niee.  15  Son  ta  mish  er 
chur  diu  sampleyr ;  shiuish  dy  yannoo  myr  ta 
mish  er  n'yannoo  riu.  16  Dy  flrrinagh  fir- 
rinagh  ta  mee  gra  riu,  Cha  vel  y  charvaant 
ny  syrjey  na  e  hiarn,  ny  eshyn  t'er  ny  choyrt, 
ny  syrjey  na  eshyn  ren  y  choyrt  eh.  17  My 
ta  fys  eu  er  ny  reddyn  shoh,  s'maynrey  vees 
shiu  my  nee  shiu  ad  y  yannoo. 

18  Cha  vel  mee  loayrt  j'iu  ooilley;  ta  fys 
aym  quoi  ta  mee  er  rein:  agh  dy  vod  y 
scriptyr  ve  cooilleenit,  T'eshyn  ta  gee  arran 
marym,  er  hroggal  e  voyn  m'oi.  19  Nish  ta 
mee  ginsh  diu  ro-laue,  tra  hig  eh  gy-kione, 
dy  vod  shiu  credjal  dy  nee  mish  eh.  20  Dy 
flrrinagh  flrrinagh  ta  mee  gra  riu,  Eshyn  ta 
jannoo  soiagh  jeh  quoi-erbee  ta  mee  dy 
choyrt,  t'eh  jannoo  soiagh  jeem's :  as  eshyn 
ta  soiaghey  jeem's,  t'eh  soiaghey  jehsyn  t'er 

my  choyrt.  21  Tra  va  Yeesey  er  ghra  shoh, 
v'eh  seaghnit  ayns  e  spyrryd,  as  dymmyrk  eh 
feanish,  as  dooyrt  eh,  Dy  firrinagh  firrinagh 
ta  mee  gra  riu,  dy  jean  fer  jiuish  mish  y  vrah. 
22  Eisht  yeeagh  ny  ostyllyn  er  y  cheilley  ayns 
ourys  quoi  er  v'eh  cheet.  23  Nish  va  ny  Ihie 
er  oghrish  Yeesey,  fer  jeh  e  ostyllyn  bynney 
lesh.  24  Chrie  Simon  Peddyr  er-y-fa  shen 
er,  eh  dy  enaght  quoi  er  v'eh  cheet.  25  Myr 
v'eh  eisht  ny  lhie  rish  oghrish  Yeesey,  dooyrt 
eh  rish,  Hiarn,  quoi  eh?  26  Dreggy r  Yee- 
sey, She  eshyn  eh  da  verym  greme  dy  arran, 
tra  vee'm  er  hummey  eh.  As  tra  v'eh  er  hum- 
mey  yn  greme,  hug  eh  eh  da  Yuaase  Iscariot 
mac  Simon.  27  As  lurg  y  greme,  hie  yn 
drogh-spyrryd  stiagh  ayn.  Eisht  dooyrt 
Yeesey  rish,  Shen  t'ou  dy  yannoo,  jean  eh 
dy  tappee.  28  Nish  cha  row  fys  ec  dooinney 
jeu  ec  y  voayrd  cre'n-fa  loayr  eh  shoh  rish. 

29  Son  heill  paart,  er-yn-oyr  dy  nee  ec 
Yuaase  va'n  sporran,  dy  row  Yeesey  er  ghra 
rish,  Kionnee  ny  vees  mayd  feme  cour  y 
feailley :  ny  eh  dy  chur  jeirk  da  ny  boghtyn. 

30  Erreish  da  eisht  v'er  n'ghoaill  y  greme  dy 
arran,  hie  eh  chelleeragh  magh :  as  va'n  oie 
ayn. 

31  Shen-y-fa  erreish  da  v'er  n'gholl  magh, 
dooyrt  Yeesey,  Nish  ta'n  Mac  dooinney  er 

ny  ghloyraghey,  as  ta  Jee  er  ny  ghloyraghey 
ayn.  32  My  ta  Jee  er  ny  ghloyraghey  ayn, 
nee  Jee  myrgeddin  eshyn  y  ghloyraghey  ayn 
hene,  as  nee  eh  dy  gerrit  eh  y  ghloyraghey. 
33  Chloan  veggey,  foast  tammylt  beg  ta 
mish  meriu.  Nee  shiu  my  hirrey:  as  myr 
dooyrt  mee  rish  ny  Hewnyn,  Raad  ta  mish 
goll,  cha  vod  shiuish  cheet;  myr  shen  ta  mee 
nish  gra  riuish.  34  Sarey  noa  ta  mee  dy 
choyrt  diu,  Shiu  dy  ve  graihagh  yn  derrey 
yeh  er  y  jeh  elley ;  myr  ta  mish  er  ve  graihagh 
erriuish,  dy  der  shiuish  myrgeddin  grain  yn 
derrey  yeh  da'n  jeh  elley.  35  Liorish  shoh 
vees  fys  ec  dy  chooilley  ghooinney  dy  vel  shiu 
gynsaghey  voym's,  my  vees  shiu  graihagh 
yn  derrey  yeh  er  y  jeh  elley. 

36  Dooyrt  Simon  Peddyr  rish,  Hiarn, 
c'raad  t'ou  goll?  Dreggyr  Yeesey  eh,  Raad 
ta  mee  goll,  cha  vod  00  geiyrt  orrym  nish ;  agh 
eiyree  00  orrym  ny  lurg  shoh.  37  Dooyrt 
Peddyr  rish,  Hiarn,  cre'n-fa  nagh  voddym 
geiyrt  ort  nish?  scarrym  rish  my  vioys  er  dty 
ghraih.  38  Dreggyr  Yeesey  eh,  Jean  00 
scarrey  rish  dty  vioys  er  my  ghraih's?  Dy 
firrinagh  firrinagh  ta  mee  gra  rhyt,  Nagh 
jean  y  kellagh  gerrym,  derrey  obbys  00  mish 
three  keayrtyn. 

CAB.  XIV 


NY  lhig  da'n  cree  eu  ve  seaghnit :  ta  shiu 
credjal  ayns  Jee,  cred-jee  myrgeddin 
aynym's.  2  Ayns  thie  my  Ayrey  ta 
ymmodee  ynnydyn-vaghee ;  dy  beagh  eh  er 
aght  elley,  veign  er  n'insh  diu :  ta  mee  goll  dy 
yannoo  aarloo  ynnyd  er  nyn  son.  3  As  my 
hem's  dy  yannoo  aarloo  ynnyd  er  nyn  son, 
hig-ym  reesht,  as  goym  shiu  hym  pene,  raad 
ta  mish  dy  vod  shiuish  ve  myrgeddin.  4  As 
ta  fys  eu  cre'n  raad  ta  mee  goll,  as  shione  diu 
yn  raad.  5  Dooyrt  Thomase  rish,  Hiarn, 
cha  s'ain  cre'n  raad  t'ou  goll,  as  kys  oddys 
enney  y  ve  ain  er  y  raad?  6  Dooyrt  Yeesey 
rish,  Mish  y  raad,  yn  irriney,  as  y  vea :  cha 
vel  dooinney  erbee  cheet  gys  yn  Ayr,  agh 
lioryms .  7  Dy  beagh  enney  er  ve  eu  orry m's, 
veagh  enney  eu  er  my  Ayr  myrgeddin:  as 
nish  ta  enney  eu  er,  as  ta  shiu  er  vakin  eh. 
8  Dooyrt  Philip  rish,  Hiarn,  jeeagh  dooin  yn 
Ayr,  as  s'lioar  dooin  eh.  9  Dooyrt  Yeesey 
rish,  Vel  mish  er  ve  choud  shen  meriu,  as 
nagh  nione  dhyt's  mee  foast,  Philip?  eshyn 
t'er  n'akin  mish,  t'eh  er  vakin  yn  Ayr ;  as  kys 
t'ou  uss  gra  eisht,  Jeeagh  dooin  yn  Ayr? 
10  Nagh  vel  00  credjal  dy  vel  mish  ayns  yn 
Ayr,  as  yn  Ayr  aynym's?  ny  goan  ta  mish  dy 

loayrt  riu,  cha  vel  mee  loayrt  jee'm  pene :  agh 
yn  Ayr  ta  tannaghtyn  aynym,  eshyn  ta  jan- 
noo  ny  obbraghyn.  1 1  Cred-jee  mish,  dy 
vel  mee  ayns  yn  Ayr,  as  yn  Ayr  aynym's :  er- 
nonney  cred-jee  mee  er  graih  ny  eer  ob- 
braghyn. 12  Dy  firrinagh  firrinagh  ta  mee 
gra  riu,  Eshyn  ta  credjal  aynym's,  ny  ob- 
braghyn ta  mish  dy  yannoo  nee  eshyn  myr- 
geddin,  as  obbraghyn  smoo  na  ad  shoh  nee 
eh ;  er-y-fa  dy  vel  mish  goll  roym  gys  my  Ayr. 

13  As  cre-erbee  nee  shiu  y  hirrey  ayns  yn 
ennym  aym's,  shen  neem's  y  yannoo,  dy  vod 
yn  Ayr  v'er  ny  ghloyraghey  ayns  y  Mac. 

14  My  hirrys  shiu  nhee  erbee  ayns  yn  ennym 
aym's,  nee'm  eh  y  yannoo. 

15  My  ta  shiu  graihagh  orrym's,  freill-jee 
my  annaghyn.  16  As  guee-yms  gys  yn  Ayr, 
as  ver  eh  hiu  Fer-gerjagh  elley  dy  hannagh- 
tyn  meriu  son  dy  bragh.  17  Eer  Spyrryd  ny 
firriney,  nagh  vod  y  seihll  goaill-rish,  er-y-fa 
nagh  vel  ad  dy  akin  eh,  as  nagh  nione  daue 
eh :  agh  shione  diuish  eh,  son  t'eh  tannaghtyn 
meriu,  as  bee  eh  ayndiu.  18  Cha  vaag-ym 
shiu  gyn  gerjagh;  higyms  hiu.  19  Foast 
tammylt  beg,  as  cha  vel  y  seihll  dy  my  akin 
ny  smoo ;  agh  ta  shiuish  dy  my  akin :  er-yn- 
oyr  dy  vel  mish  bio,  bee  shiuish  bio  myr- 
geddin.    20  Ayns  y  laa  shen  vees  fys  eu  dy 

vel  mish  ayns  my  Ayr,  as  shiuish  aynym's,  as 
mish  ayndiuish.  21  Eshyn  ta  my  annagh- 
yn's  echey,  as  ta  freayll  ad,  eshyn  eh  ta 
graihagh  orrym's :  as  eshyn  ta  graihagh  or- 
rym,  ver  my  Ayr  grain  da,  as  ver-yms  grain 
da,  as  soilshee-ym  mee  hene  da.  22  Dooyrt 
Yuaase  rish,  cha  nee  Iscariot,  Hiarn,  kys  te 
dy  jean  00  oo-hene  y  hoilshaghey  dooinyn, 
as  cha  nee  da'n  seihll?  23  Dreggyr  Yeesey 
as  dooyrt  eh  rish,  My  ta  dooinney  graihagh 
orrym,  freillee  eh  my  ghoan :  as  ver  my  Ayr 
graih  da,  as  hig  mayd  huggey,  as  nee  mayd 
tannaghtyn  marish.  24  Eshyn  nagh  vel 
graihagh  orrym's,  cha  vel  eh  freayll  my 
ghoan :  as  y  goo  ta  shiu  dy  chlashtyn,  cha  nee 
lhiam's  eh,  agh  goo  yn  Ayr  t'er  my  choyrt. 
25  Ny  reddyn  shoh  ta  mee  er  loayrt  riu, 
choud's  ta  mee  foast  meriu.  26  Agh  nee 
Fer-ny-gherjagh,  ta  shen,  yn  Spyrryd  Noo, 
eh  nee  yn  Ayr  y  choyrt  ayns  yn  ennym  aym's, 
gynsaghey  diii  dy  chooilley  nhee,  as  tayrnee 
eh  dy  chooilley  nhee  gys  nyn  gooinaghtyn, 
cre-erbee  ta  mish  er  ghra  riu.  27  Shee  ta 
mee  dy  aagail  meriu,  my  hee  ta  mee  dy  choyrt 
diu :  cha  nee  myr  ta'n  seihll  coyrt,  ta  mish  dy 
choyrt  eh  diu.  Ny  lhig  da'n  cree  eu  ve  seagh- 
nit,  chamoo  lhig  da  aggie  y  ve  er.  28  Ta 
shiu  er  chlashtyn  kys  dooyrt  mee  riu,  Ta  mee 

goll  roym,  as  cheet  reesht  hiu.  Dy  beagh 
shiu  graihagh  orrym,  ghoghe  shiu  boggey, 
er-y-fa  dy  dooyrt  mee,  Ta  mee  goll  roym  gys 
my  Ayr:  son  ta  my  Ayr  ny  syrjey  na  mish. 
29  Asnish  tameeern'inshdiu  ro-laue,tra  hig 
eh  gy-kione,  dy  vod  shiu  credjal.  30  Veih 
shoh  magh  cha  loayr-ym  cooidvooar  riu: 
son  ta  prince  y  theihll  shoh  cheet,  as  cha  vel 
nhee  erbee  echey  aynym's.  31  Agh  dy  vod 
fys  y  ve  ec  y  theihll  dy  vel  mish  graihagh  er  yn 
Ayr ;  as  myr  hug  yn  Ayr  sarey  dou,  myr  shen 
ta  mee  jannoo.  Trog-jee  erriu,  lhig  dooin  goll 
roiin. 

CAB.  XV 

Mish  y  billey-feeyney  firrinagh,  as  my 
Ayr  yn  eirinnagh.  2  Dy  chooilley 
vanglane  aynym's  nagh  vel  gym- 
myrkey  mess,  t'eh  dy  ghoaill  ersooyl :  as  dy 
chooilley  vanglane  ta  gymmyrkey  mess,  t'eh 
dy  phollal,  dy  vod  eh  ve  ny  s'messoil.  3  Nish 
ta  shiuish  glen  trooid  y  goo  ta  mish  er  loayrt 
riu.  4  Jean-jee  tannaghtyn  aynym's,  as 
mish  ayndiuish.  Myr  nagh  vod  y  banglane 
mess  y  ymmyrkey  jeh  hene,  mannagh  vel  eh 
tannaghtyn  ayns  y  villey-feeyney :  chamoo 
oddys  shiuish,  mannagh  jean  shiu  tannaght- 
yn aynym's.    5  Mish  y  billey-feeyney,  shiuish 

ny  banglaneyn:  eshyn  ta  tannaghtyn  ayn- 
ym's,  as  mish  aynsyn,  t'eh  shoh  cur  magh 
mooarane  mess :  son  scarrit  voym's  cha  vod 
shiu  jannoo  monney  dy  vie.  6  Mannagh 
vel  dooinney  tannaghtyn  aynym's  t'eh  tilgit 
magh  myr  banglane,  as  t'eh  fioghey ;  as  t'ad 
dyn  deiy  as  dyn  dilgey  ad  ayns  yn  aile,  as  t'ad 
er  nyn  lostey.  7  My  nee  shiu  tannaghtyn 
aynym's,  as  my  ghoan's  tannaghtyn  ayn- 
diuish,  shirree  shiu  ere  sailliu,  as  bee  eh  jeant 
er  nyn  son.  8  Liorish  shoh  ta  my  Ayr  er  ny 
ghloyraghey,  shiu  dy  chur  magh  lane  mess, 
as  shoh  myr  vees  shiu  ny  ynseydee  aym's. 
9  Myr  ta'n  Ayr  graihagh  orrym's,  myr  shen 
ta  mish  er  ve  graihagh  erriuish :  jean-jee  tan- 
naghtyn ayns  y  ghraih  aym's.  10  My  nee 
shiu  my  annaghyn  y  reayll,  nee  shiu  tan- 
naghtyn ayns  my  ghraih :  eer  myr  ta  mish  er 
vreayll  annaghyn  my  Ayrey,  as  tannaghtyn 
ayns  y  ghraih  echeysyn.  11  Ny  goan  shoh 
ta  mee  er  loayrt  riu,  dy  vod  y  boggey  aym's 
ve  er-mayrn  ayndiu,  as  dy  vod  y  boggey 
euish  v'er  ny  yannoo  magh.  12  Shoh  my 
harey,  Shiu  dy  chur  grain  yn  derrey  yeh  da'n 
jeh  elley,  myr  ta  mish  er  ve  graihagh  erriuish. 
13  Graih  smoo  na  shoh  cha  vel  ec  dooinney 
erbee,  na  dooinney  dy  scarrey  rish  e  vioys 
son  e  chaarjyn.     14  She  my  chaarjyn  shiuish, 

my  nee  shiu  ny  ta  mish  dy  harey  diu.  15  Vein 
shoh  magh  cha  vel  mee  dy  enmys  shiu  shar- 
vaantyn ;  son  cha  vel  fys  ec  y  charvaant,  ere 
ta  e  hiarn  dy  yannoo :  agh  ta  mee  er  n'enmys 
shiu  caarjyn ;  son  dy  chooilley  nhee  ta  mee  er 
chlashtyn  veih  my  Ayr,  ta  mee  er  hoilshaghey 
diuish.  16  Cha  vel  shiuish  er  my  reih,  agh 
ta  mish  er  reih  shiuish,  as  er  chur  shiu  ayns 
pooar,  dy  vod  shiu  goll  magh  as  mess  y  ym- 
myrkey,  as  dy  vod  y  mess  eu  ve  beayn :  cre- 
erbee  nee  shiu  y  hirrey  er  yn  Ayr  ayns  yn 
ennym  aym's,  dy  vod  eh  y  chur  diu  eh. 
17  Ny  reddyn  shoh  ta  mish  dy  harey  diu,  dy 
vod  shiu  ve  graihagh  yn  derrey  yeh  er  y  jeh 
elley.  18  My  ta  dwoaie  ec  y  seihll  erriu,  ta 
fys  eu  dy  dug  eh  dwoaie  dooys  hoshiaght. 
19  Dy  beagh  shiuish  jeh'n  theihll,  veagh  y 
seihll  graihagh  er  e  vooinjer  hene :  agh  son 
nagh  vel  shiu  jeh'n  theihll,  agh  dy  vel  mish  er 
reih  shiu  ass  y  theihll,  shen-y-fa  ta  dwoaie  ec 
y  theihll  erriu.  20  Cooinee-jee  er  y  raa  loayr 
mish  riu,  Cha  vel  y  charvaant  ny  syrjey  na  e 
hiarn.  My  t'ad  er  n'yannoo  tranlaase  orr- 
ym's,  nee  ad  myrgeddin  tranlaase  erriuish: 
my  t'ad  er  vreayll  my  ghoan's,  freillee  ad  ny 
goan  euish  myrgeddin.  21  Agh  dy  chooilley 
nhee  jeu  shoh  nee  ad  riu  kyndagh  rish  yn 
ennym  aym's,  er-y-fa  nagh  vel  enney  oc 

ersyn  t'er  my  choyrt.  22  Mannagh  beign's 
er  jeet  as  er  loayrt  roo,  cha  beagh  peccah  er 
ve  oc:  agh  nish  cha  vel  leshtal  oc  son  nyn 
beccah.  23  Eshyn  ta  dwoaie  echey  orrym's, 
ta  dwoaie  echey  er  my  Ayr  myrgeddin. 
24  Mannagh  beign's  er  n'yannoo  nyn  mast' 
oc  lheid  ny  obbraghyn  as  nagh  ren  rieau 
dooinney  erbee  elley,  cha  beagh  peccah  er  ve 
oc:  agh  nish  t'ad  er  vakin,  as  er  chur  dwoaie 
chammah  dooys  as  da  my  Ayr.  25  Agh  ta 
shoh,  dy  vod  y  raa  ve  cooilleenit  ta  scruit 
ayns  y  leigh  oc,  Hug  ad  dwoaie  dou  gyn  oyr. 
26  Agh  tra  vees  Fer-ny-gherjagh  er  jeet,  eh 
ver-yms  hiu  veih  yn  Ayr,  ta  shen,  Spyrryd  ny 
firriney,  ta  cheet  magh  veih  yn  Ayr,  nee  eh 
feanish  y  ymmyrkey  jeem's.  27  As  nee 
shiuish  myrgeddin  feanish  y  ymmyrkey,  er- 
y-fa  dy  vel  shiu  er  ve  marym  er-dyn  to- 
shiaght. 

CAB.  XVI 

Ny  goan  shoh  ta  mee  er  loayrt  riu,  son 
nagh  bee  nyn  gredjue  er  ny  lhag- 
gaghey.  2  Ver  ad  shiu  magh  ass  ny 
kialteenyn:  as  ta'n  oor  cheet,  quoi-erbee 
varrys  shiu,  dy  smooinee  eh  dy  bee  eh  shir- 
veish  Jee.  3  As  ny  reddyn  shoh  nee  ad  riu, 
er-yn-oyr  nagh  vel  enney  oc  er  yn  Ayr,  ny 

orrym's.  4  Agh  ny  reddyn  shoh  ta  mish  er 
n'insh  diu,  tra  hig  yn  earish,  dy  vod  shiu 
cooinaghtyn  dy  dinsh  mee  diu  jeu.  As  ny 
goan  shoh  cha  loayr  mee  riu  ec  y  toshiaght, 
er-y-fa  dy  row  mee  meriu.  5  Agh  nish  ta 
mee  goll  roym  huggeysyn  t'er  my  choyrt,  as 
cha  vel  fer  j'iu  fenaght  jee'm  c'raad  t'ou  goll? 
6  Agh  er-yn-oyr  dy  vel  mee  er  ghra  ny  reddyn 
shoh  riu,  ta  trimshey  er  lhieeney  ny  cree- 
aghyn  eu.  7  Ny-yeih  ta  mish  ginsh  diu  yn 
irriney ;  Te  ymmyrchagh  er  nyn  son  mish  dy 
gholl  roym:  son  mannagh  jem  roym,  cha 
jig  Fer-ny-gherjaghhiu;  agh  my  hem's  roym, 
verym  hiu  eh.  8  As  tra  vees  eh  er  jeet,  nee 
eh  yn  seihll  y  gheyrey  mychione  peccah,  as 
cairys,  as  briwnys :  9  Mychione  peccah,  son 
nagh  vel  ad  credjal  aynym's ;  10  Mychione 
cairys,  son  dy  vel  mee  goll  roym  gys  yn  Ayr, 
as  nagh  vaik  shiu  mee  arragh ;  1 1  Mychione 
briwnys,  son  dy  vel  prince  y  theihll  shoh  er 
ny  vriwnys.  12  Shimmey  red  ta  aym's  foast 
dy  ghra  riu,  agh  cha  vod  shiu  ad  y  ymmyrkey 
nish.  13  Agh  tra  hig  eshyn,  Spyrryd  ny 
firriney,  leeidee  eh  shiu  gys  dy  chooilley 
irrinys :  son  cha  loayr  eh  jeh  hene,  agh  cre- 
erbee  nee  eh  y  chlashtyn,  shen  loayrys  eh;  as 
soilshee  eh  diu  reddyn  ta  ry-heet.  14  Nee 
eh  mish  y  ghloyraghey :  son  yiow  eh  jeh  ny 

ta  lhiam's,  as  soilshee  eh  diuish  eh.  15  Ta 
dy  chooilley  nhee  t'ec  yn  Ayr  lhiam's :  shen- 
y-fa  dooyrt  mee,  dy  gow  eh  jeh  ny  ta  lhiam's, 
as  dy  soilshee  eh  diuish  eh.  16  Tammylt 
beg  as  cha  vaik  shiu  mee :  as  reesht,  tammylt 
beg,  as  hee  shiu  mee,  er-y-fa  dy  vel  mee  goll 
roym  gys  yn  Ayr.  17  Eisht  dooyrt  paart  jeh 
e  ostyllyn  eddyr  ad-hene,  Cre  shoh  t'eh  dy 
ghra  rooin,  Tammylt  beg,  as  cha  vaik  shiu 
mee :  as  reesht,  tammylt  beg,  as  hee  shiu  mee : 
as,  Er-yn-oyr  dy  vel  mee  goll  roym  gys  yn 
Ayr?  18  Dooyrt  ad  er-y-fa  shen,  Cre  shoh 
t'eh  dy  ghra,  Tammylt  beg?  cha  s'ain  cre 
t'eh  dy  ghra.  19  Nish  va  fys  ec  Yeesey  dy 
row  ad  aignagh  dy  enaght  jeh,  as  dooyrt  eh 
roo,  Vel  shiu  briaght  nyn  mast'  eu  hene,  er- 
y-fa  dy  dooyrt  mee,  Tammylt  beg,  as  cha 
vaik  shiu  mee :  as  reesht,  tammylt  beg  as  hee 
shiu  mee  ?  20  Dy  firrinagh  firrinagh  ta  mee 
gra  riu,  Dy  jean  shiuish  keayney  as  dobberan, 
agh  nee  yn  seihll  boggey  y  ghoaill:  as  bee 
shiuish  trimshagh,  agh  bee  yn  trimshey  eu  er 
ny  hyndaa  gys  boggey.  21  Ta  ben,  tra  fee 
er-troailt,  as  trimshey  eck,  er-yn-oyr  dy  vel 
yn  oor  eck  er  jeet :  agh  cha  leah  as  fee  er  ny 
livrey  jeh'n  lhiannoo,  cha  vel  ee  ny  sodjey 
cooinaghtyn  er  yn  angaish,  son  boggey  dy 
vel  dooinney  er  ny  ruggey  gys  y  theihll. 

22  As  ta  nish  er-y-fa  shen  trimshey  euish: 

igh  hee-yms  shiu  reesht,  as  gowee  yn  cree  eu 

toggey,  as  y  boggey  eu  cha  gow  dooinney 

erbee  veue.    23  As  ayns  y  laa  shen  cha  jean 

shiu  nhee  erbee  y  enaght  jeem's :  Dy  firrinagh 

firrinagh  ta  mee  gra  riu,  Cre-erbee  hirrys 

shiu  er  yn  Ayr  ayns  yn  ennym  aym's,  ver  eh 

diu  eh.    24  Cha  vel  shiu  foast  er  hirrey  nhee 

erbee  ayns  yn  ennym  aym's :  shir-jee,  as  yiow 

shiu,  dy  vod  y  boggey  eu  v'er  ny  yannoo 

magh.    25  Ny  reddyn  shoh  ta  mee  er  loayrt 

riu  ayns  coraaghyn-dorraghey :  agh  ta'n  traa 

cheet  tra  nagh  loayrym  riu  ny  smoo  ayns 

coraaghyn-dorraghey,  agh  soilshee-ym  diu 

dy  foshlit  jeh'n  Ayr.    26  Ayns  y  laa  shen  nee 

shiu  geearree  ayns  yn  ennym  aym's :  as  cha 

vel  mee  gra  riu,  dy  guee-ym  gys  yn  Ayr  er  nyn 

son :    27  Son  ta'n  Ayr  hene  graihagh  erriu, 

er-y-fa  dy  vel  shiuish  er  ve  graihagh  orrym's, 

as  dy  chred  shiu  dy  daink  mee  magh  vein  Jee. 

28  Haink  mee  magh  veih'n  Ayr,  as  ta  mee  er 

jeet  gys  y  theihll:  reesht,  ta  mee  faagail  y 

seihll,  as  goll  roym  gys  yn  Ayr.     29  Dooyrt 

e  ostyllyn  rish,  Cur-my-ner,  nish  t'ou  loayrt 

dy  foshlit,  as  cha  vel  00  loayrt  coraa-dor- 

raghey  erbee.    30  Nish  ta  shin  shickyr  dy 

vel  fys  ayd  er  dy  chooilley  nhee,  as  nagh  vel 

feme  ayd  dooinney  erbee  dy  enaght  jeed: 

liorish  shoh  ta  shin  credjal  dy  daink  oo  magh 
veih  Jee.  31  Dreggyr  Yeesey  ad,  Vel  shiv 
nish  credjal  ?  32  Cur-my-ner  ta'n  oor  cheef, 
as  eer  nish  er  jeet,  dy  bee  shiu  er  nyn  skeayley 
dy  chooilley  ghooinney  gys  e  ynnyd  hene,  as 
dy  vaag  shiu  mish  my  lomarcan :  as  foast  cha 
vel  mee  my  lomarcan,  er-y-fa  dy  vel  yn  Ayr 
mary m .  33  Ny  reddyn  shoh  ta  mee  er  loayrt 
riu,  aynym's  dy  vod  shee  y  ve  eu.  Ayns  y 
theihll  vees  seaghyn  eu :  agh  bee-jee  dy  yien 
mie,  ta  mish  er  gheddyn  barriaght  er  y 
theihll. 

CAB.  XVII 

Ny  goan  shoh  loayr  Yeesey ;  as  hrog  eh 
seose  e  hooillyn  gys  niau,  as  dooyrt 
eh,  Ayr,  ta'n  oor  er  jeet;  jean  dty  Vac 
y  ghloyraghey,  dy  vod  dty  Vac  myrgeddin  uss 
y  ghloyraghey.  2  Myr  t'ou  er  chur  da  pooar 
harrish  ooilley  sheelnaue,  dy  vod  eh  yn  vea 
veayn  y  choyrt  da  whilleen  as  t'ou  er  chur  da. 
3  As  shoh  yn  vea  veayn,  tushtey  y  ve  oc 
jeed's  yn  ynrycan  Jee  firrinagh,  as  jeh  Yeesey 
Creest  t'ou  uss  er  choyrt.  4  Ta  mee  er 
ghloyraghey  00  er  y  thalloo:  ta  mee  er 
chooilleeney  yn  obbyr  hug  00  dou  dy  yan- 
noo.  5  As  nish,  O  Ayr,  jean  mish  y  ghloyr- 
aghey mayrt  hene,  lesh  y  ghloyr  v'aym  mayrt 

roish  my  row  seihll  ayn.  6  Ta  mee  er  hoil- 
shaghey  dty  ennym  gys  ny  deiney  hug  oo  dou 
ass  y  theihll :  lhiat's  v'ad,  as  hug  oo  ad  dooys ; 
as  t'ad  er  vreayll  dty  ghoo.  7  Nish  t'ad  er 
hoiggal  dy  nee  void's  ta  dy  chooilley  nhee  t'ou 
er  choyrt  dou.  8  Son  hug  mish  dauesyn  ny 
goan  hug  uss  dooys;  as  t'ad  er  ghoaill  hue 
hene  ad,  as  er  hoiggal  ayns  shickyrys  dy 
daink  mee  magh  voids,  as  t'ad  er  chredjal  dy 
ren  00  my  choyrt.  9  Ta  mee  guee  ort  er  nyn 
son :  cha  vel  mee  guee  son  y  theihll,  agh  er  ny 
son  ocsyn  t'ou  er  choyrt  dou,  son  she  lhiat 
hene  ad.  10  As  ta  ooilley  ny  ta  lhiam's 
lhiat's,  as  ny  ta  lhiat's  lhiam's,  as  ta  mee  er 
my  ghloyraghey  ayndoo.  1 1  As  nish  cha 
vel  mish  dy  ve  ny  sodjey  ayns  y  theihll,  agh 
t'ad  shoh  ayns  y  theihll,  as  ta  mish  cheet 
hood's.  Ayr  chasherick,  freill  trooid  dty  en- 
nym hene  adsyn  t'ou  er  chur  dou,  dy  vod 
adsyn  ve  unnane,  myr  ta  shinyn  unnane. 
12  Choud  as  va  mee  maroo  ayns  y  theihll, 
dreill  mee  ad  ayns  dty  ennym's :  adsyn  hug 
00  dou  dreill  mee,  as  cha  vel  unnane  oc 
caillit,  mannagh  vel  mac  y  toyrt-mow:  dy 
voddagh  yn  scriptyr  ve  cooilleenit.  13  As 
nish  ta  mee  cheet  hood's,  as  ny  reddyn  shoh 
ta  mee  dy  loayrt  ayns  y  theihll,  dy  vod  y  bog- 
gey  aym's  y  ve  oc  jeant  magh  ayndoo  hene. 

14  Ta  mee  er  chur  daue  dty  ghoo;  as  ta'n 
seihll  er  chur  dwoaie  daue,  er-y-fanagh  vel  ad 
jeh'n  theihll,  myr  nagh  vel  mish  jeh'n  theihll. 

15  Cha  vel  mee  guee  ort  dy  ghoaill  ad  ass 
y  theihll,  agh  00  dy  reayll  ad  veih'n  oik. 

16  Cha  vel  adsyn  jeh'n  theihll,  myr  nagh  vel 
mish  jeh'n  theihll.  17  Jean  ad  y  chashe- 
rickey  son  dty  irriney :  dty  ghoo  she  firrinys 
eh.  18  Myr  t'ou  uss  er  my  choyrt  gys  y 
theihll,  myr  shen  ta  mish  myrgeddin  er  chur 
adsyn  gys  y  theihll.  19  As  er  y  ghraih  ocsyn 
ta  mish  dy  chasherickey  mee  hene,  dy  vod 
adsyn  myrgeddin  v'er  nyn  gasherickey  gys 
yn  irriney.  20  Chamoo  ta  mee  guee  er  ny 
son  oc  shoh  nyn  lomarcan,  agh  myrgeddin 
er  ny  son  ocsyn  nee  credjal  aynym's  trooid  y 
goo  oc.  21  Dy  vod  ad  ooilley  ve  unnane, 
myr  t'ou  uss  ayr  aynym's,  as  mish  aynyd's ; 
dy  vod  adsyn  myrgeddin  ve  unnane  ayninyn : 
dy  vod  y  seihll  credjal  dy  ren  00  my  choyrt. 
22  As  y  ghloyr  hug  uss  dooys,  ta  mish  er  chur 
dauesyn:  dy  vod  ad  ve  unnane,  eer  myr  ta 
shinyn  unnane.  23  Mish  ayndoosyn,  as  uss 
aynym's,  dy  vod  ad  ve  jeant  slane  firrinagh 
ayns  unnaneys,  as  dy  vod  fys  ve  ec  y  seihll  dy 
vel  00  er  my  choyrt;  as  dy  vel  00  er  ve 
graihagh  orroosyn,  myr  t'ou  er  ve  graihagh 
orrym's.    24  Ayr,  ta  mee  geearree  adsyn  t'ou 

er  chur  dou  dy  ve  marym  raad  ta  mee ;  dy  vod 
ad  fakin  my  ghloyr  t'ou  er  chur  dou:  son 
t'ou  er  ve  graihagh  orrym's  roish  my  row  yn 
seihll  er  ny  chroo.  25  Ayr  chairagh,  cha 
ghow  yn  seihll  tushtey  jeed ;  agh  ta  tushtey  er 
ve  aym's  jeed,  as  t'ad  shoh  er  hoiggal  dy  vel 
00  er  my  choyrt.  26  As  ta  mee  er  hoil- 
shaghey  daue  dt'ennym's,  as  nee'm  y  hoil- 
shaghey  eh:  dy  vod  y  grain,  liorish  t'ou  er 
ve  graihagh  orrym's,  ve  ayndoo,  as  mish 
ayndoosyn. 

CAB.  XVIII 

Tra  va  Yeesey  er  loayrt  ny  goan  shoh, 
hie  eh  magh  marish  e  ostyllyn  harrish 
y  strooan  Cedron,  raad  va  garey,  as 
hie  eshyn  as  e  ostyllyn  stiagh  ayn.  2  As 
bione  da  Yuaase  neesht  va  dy  vrah  eh,  yn 
ynnyd:  son  boallagh  Yeesey  dy  mennick 
taaghey  yn  voayl  shen  marish  e  ostyllyn. 
3  Hooar  Yuaase  eisht  sheshaght  dy  gheiney, 
as  sidooryn  vein  ny  ard-saggyrtyn  as  ny 
Phariseeyn,  as  haink  eh  ayns  shen  lesh 
lonteyryn,  as  torchyn,  as  armyn.  4  Va  fys 
ec  Yeesey  er-y-fa  shen  er  dy  chooilley  nhee 
harragh  er,  as  hie  eh  magh,  as  dooyrt  eh  roo, 
Quoi  ta  shiu  dy  hirrey?  5  Dreggyr  ad  eh, 
Yeesey  dy  Nazareth.   Dooyrt  Yeesey  roo, 

Mish  eh.  As  va  Yuaase  myrgeddin  ren  y 
vrah  eh  ny  hassoo  maroo.  6  Cha  leah  eisht 
as  v'eh  er  ghra  roo,  Mish  eh,  hie  ad  gour  nyn 
drommey,  as  huitt  ad  gys  y  thalloo.  7  Eisht 
denee  eh  jeu  reesht,  Quoi  ta  shiu  dy  hirrey? 
As  dooyrt  adsyn,  Yeesey  dy  Nazareth. 
8  Dreggy r  Yeesey,  Ta  mee  er  n'insh  diu  dy 
nee  mish  eh.  My  ta  shiu  er-y-fa  shen  dy  my 
hirrey,  lhig-jee  daue  shoh  goll  roue :  9  Shoh 
myr  va'n  raa  shen  loayr  eh  cooilleenit, 
Jeusyn  hug  00  dou,  cha  vel  mee  er  choayll 
unnane.  10  Eisht  va  cliwe  ec  Simon  Peddyr, 
as  hayrn  eh  eh,  as  woaill  eh  fer-mooinjerey 
yn  ard-saggyrt,  as  ghiare  eh  yn  chleaysh  jeh. 
Va  ennym  yn  er-mooinjerey  shen  Malchus. 
II  Eisht  dooyrt  Yeesey  rish  Peddyr,  Cur 
seose  dty  chliwe  ayns  y  fine :  yn  cappan  ta  my 
Ayr  er  chur  dou,  nagh  niu-ym  eh  ?  12  Eisht 
ghow  yn  cheshaght,  as  y  captan,  as  fir-oik  ny 
Hewnyn  Yeesey,  as  chiangle  ad  eh.  13  As 
hug  ad  lhieu  ersooyl  eh  gys  Annas  hoshiaght 
(son  v'eh  shen  ny  ayr-'sy-leigh  da  Caiaphas, 
va  ny  ard-saggyrt  yn  vlein  shen).  14  Nish 
she  Caiaphas  v'er  choyrlaghey  ny  Hewnyn, 
dy  row  eh  ymmyrchagh  un  dooinney  dy  ve 
er  ny  choyrt  gy-baase  son  y  pobble. 

15  As  deiyr  Simon  Peddyr  as  ostyl  elley  er 
Yeesey.  Yn  ostyl  shen  va  ainjys  ec  yn  ard- 

saggyrt  er,  as  hie  eh  stiagh  marish  Yeesey 
gys  thie  yn  ard-saggyrt,  16  Agh  hass 
Peddyr  ec  y  dorrys  er  cheumooie.  Eisht  hie 
magh  yn  ostyl  elley  shen  va  ainjys  ec  yn  ard- 
saggyrt  er,  as  loayr  eh  reeish  va  currym  y 
dorrys  urree,  as  hug  eh  lesh  stiagh  Peddyr. 
17  Eisht  dooyrt  y  ven-aeg  va  currym  y  dorrys 
urree  rish  Peddyr,  Nagh  nee  fer  jeh  eiyrtyssee 
yn  dooinney  shoh  uss  neesht  ?  Dooyrt  eshyn, 
Cha  nee.  18  As  va  ny  sharvaantyn  as  ny 
fir-oik  nyn  shassoo  ayns  shen,  ec  aile  geayil 
v'ad  er  n'yannoo  (son  ve  feayr)  as  v'ad  dyn 
jiow  ad-hene. 

19  Denee  yn  ard-saggyrt  eisht  jeh  Yeesey 
mychione  e  eiyrtyssee,  as  mychione  yn 
ynsagh  echey.  20  Dreggyr  Yeesey  eh, 
Loayr  mee  dy  foshlit  rish  y  theihll:  dynsee 
mee  kinjagh  ayns  y  cheeill,  as  ayns  y  chi- 
amble,  raad  ta  ny  Hewnyn  kinjagh  taaghey, 
as  dy  follit  cha  vel  mee  er  ghra  nhee  erbee. 
21  Cre'n-fa  t'ou  fenaght  jeem's?  fenee 
jeusyn  t'er  my  chlashtyn,  ere  ta  mee  er  ghra 
roo:  cur-my-ner  ta  fys  ocsyn  ere  ta  mee  er 
ghra.  22  As  tra  v'eh  erreish  ny  goan  shoh 
y  loayrt,  woaill  fer  jeh  ny  fir-oik  va  ny  hassoo 
ayns  shen  Yeesey  lesh  bass  e  laue,  gra,  Nee 
shen  myr  t'ou  freggyrt  yn  ard-saggyrt? 
23  Dansoor  Yeesey  eh,  My  ta  mee  er  loayrt 

dy  oik,  ymmyrk  feanish  jeh'n  oik :  agh  my 
loayr  mee  dy  mie,  cre'n-fa  woaill  uss  mee? 
24  (Nish  va  Annas  er  choyrt  eh  kianlt  gys 
Caiaphas  yn  ard-saggyrt)  25  As  va  Simon 
Peddyr  ny  hassoo  as  dy  hiow  eh-hene: 
dooyrt  ad  er-y-fa  shen  rish,  Nagh  nee  fer  jeh 
e  eiyrtyssee  uss  neesht?  Dob  eh,  as  dooyrt 
eh,  Cha  nee.  26  Dooyrt  fer  jeh  shar- 
vaantyn  yn  ard-saggyrt  (va  mooinjerys  dasyn 
va  Peddyr  er  ghiarey  yn  chleaysh  jeh)  Nagh 
vaik  mish  00  marish  ayns  y  gharey  ?  27  Eisht 
dob  Peddyr  reesht,  as  chelleeragh  gherr  y 
kellagh. 

28  Eisht  hug  ad  lhieu  Yeesey  veih  Caiaphas 
gys  halley  ny  briwnys :  as  ve  moghey,  as  cha 
jagh  ad-hene  stiagh  ayns  halley  ny  briwnys, 
er-aggle  dy  beagh  ad  anchasherick ;  as  nagh 
voddagh  ad  yn  Eayncaisht  y  ee.  29  Hie 
Pilate  eisht  magh  hue,  as  dooyrt  eh,  Cre  ta 
shiu  dy  chur  gys  lieh  yn  dooinney  shoh? 
30  Dreggyr  adsyn  as  dooyrt  ad,  Er-be  dy  nee 
drogh-yantagh  eh,  cha  beagh  shin  er  livrey 
hood's  eh.  31  Eisht  dooyrt  Pilate  roo, 
Gow-jee  shiuish  eh,  as  jean-jee  eh  y  vriwnys 
cordail  rish  y  leigh  eu  hene.  Dooyrt  ny 
Hewnyn  er-y-fa  shen  rish,  Cha  vel  eh  lowal 
dooinyn  dooinney  erbee  y  chur  gy-baase: 
32  Shoh  myr  va  cooilleenit  yn  raa  loayr 

Yeesey,  cowraghey  cre'n  baase  v'eh  dy  hur- 
ranse.  33  Eisht  hie  Pilate  stiagh  reesht  ayns 
halley  ny  briwnys,  as  deie  eh  er  Yeesey,  as 
dooyrt  eh  rish,  Nee  ree  ny  Hewnyn  00? 
34  Dreggyr  Yeesey  eh,  Vel  uss  dy  ghra  shoh 
jeed  hene,  ny  nee  feallagh  elley  dinsh  dhyt 
eh  my-mychione's?  35  Dreggyr  Pilate,  Vel 
mish  my  Hew?  she  dty  ashoon  hene  as  ny 
ard-saggyrtyn  t'er  livrey  00  seose  hym's :  Cre 
t'ou  er  n'yannoo  ?  36  Dreggyr  Yeesey,  Cha 
vel  my  reeriaght's  jeh'n  theihll  shoh:  dy 
beagh  my  reeriaght  jeh'n  theihll  shoh,  eisht 
veagh  my  harvaantyn  er  chaggey,  nagh  beign 
er  my  livrey  gys  ny  Hewnyn,  agh  nish  cha  nee 
veih  shoh  ta  my  reeriaght.  37  Dooyrt 
Pilate  er-y-fa  shen  rish,  Vel  00  dty  ree  eisht? 
Dreggyr  Yeesey,  T'ou  uss  er  ghra  eh,  ta  mee 
my  ree.  Erson  shoh  ruggyrmee,  as  er-yn-oyr 
shoh  haink  mee  gys  y  theihll,  dy  ymmyrkey 
feanish  gys  yn  irriney,  Ta  dy  chooilley  un- 
nane  ta  jeh'n  irriney  clashtyn  my  choraa. 
38  Dooyrt  Pilate  rish,  Cre  ta'n  irriney  shen? 
as  tra  v'eh  er  ghra  shoh,  hie  eh  magh  reesht 
gys  ny  Hewnyn,  as  dooyrt  eh  roo,  Cha  vel 
mish  er  gheddyn  foill  erbee  ayn.  39  Agh  ta 
cliaghtey  eu  mee  dy  eaysley  diu  fer  ec  y 
Chaisht :  nailliu  er-y-fa  shen  mee  dy  eaysley 
diu  ree  ny  Hewnyn?    40  Eisht  deie  ad 

ooilley  reesht,  gra,  Cha  nee  eh  shoh,  agh 
Barabbas.  Nish  va  Barabbas  ny  roosteyr. 

CAB.  XIX 

Eisht  ghow  Pilate  er-y-fa  shen  Yeesey, 
as  doardee  eh  eh  dy  ve  scuitchit.  2  As 
fee  ny  sidooryn  attey  dy  ghrineyn,  as 
hug  ad  eh  er  e  chione,  as  hug  ad  er  coamrey 
purple.  3  As  dooyrt  ad,  Dy  vannee  dhyt's, 
Ree  ny  Hewnyn:  as  woaill  ad  eh  lesh  nyn 
laueyn.  4  Haink  Pilate  er-y-fa  shen  magh 
reesht,  as  dooyrt  eh  roo,  Cur-my-ner,  ta 
mish  dy  choyrt  lhiam  magh  hiu  eh,  dy  vod 
fys  y  ve  eu  nagh  vel  mish  er  gheddyn  foill 
erbee  ayn.  5  Eisht  haink  Yeesey  magh, 
ceau  yn  attey  dy  ghrineyn  as  y  coamrey 
purple.  As  dooyrt  Pilate  roo,  Cur-jee  my- 
ner  yn  dooinney.  6  Shen-y-fa  tra  honnick 
ny  ard-saggyrtyn  as  ny  fir-oik  eh,  deie  ad, 
gra,  Jean  y  chrossey  eh,  jean  y  chrossey  eh. 
Dooyrt  Pilate  roo,  Gow-jee  shiuish  eh,  as 
jean-jee  eh  y  chrossey:  son  cha  vel  mish  er 
gheddyn  foill  erbee  ayn.  7  Dreggyr  ny 
Hewnyn  eh,  Ta  leigh  ainyn,  as  liorish  y  leigh 
ain  lhisagh  eh  v'er  ny  choyrt  gy-baase,  er-y- 
fa  dy  ghow  eh  er  dy  nee  Mac  Yee  v'eh. 
8  Tra  cheayll  Pilate  er-y-fa  shen  yn  raa 

84 


NOO  EAN,  XIX 

shoh,  v'eh  ny  s'agglee;  9  As  hie  Pilate 
reesht  gys  halley  ny  briwnys,  as  dooyrt  eh 
rish  Yeesey,  Cre  voish  t'ou?  Agh  cha  dug 
Yeesey  ansoor  da.  10  Eisht  dooyrt  Pilate 
rish,  Nagh  loayr  00  rhym's?  nagh  vel  fys  ayd 
dy  vel  pooar  aym's  dy  dty  chrossey,  as  pooar 
dy  dty  eaysley?  11  Dreggyr  Yeesey,  Cha 
voddagh  pooar  erbee  y  ve  ayd  harrym's, 
mannagh  beagh  eh  er  ny  choyrt  dhyt  veih'n 
yrjid;  shen-y-fa  ta  peccah  smoo  lhie  ersyn 
ren  m'y  livrey  hood.  12  As  veih  shen  magh 
va  Pilate  shirrey  dy  eaysley  eh :  agh  dei'e  ny 
Hewnyn,  gra,  My  lhiggys  00  yn  raad  da  yn 
dooinney  shoh,  cha  nee  carrey  da  Cesar  00 : 
quoi-erbee  ta  jannoo  eh-hene  ny  ree,  t'eh 
loayrt  noi  Cesar. 

13  Tra  cheayll  Pilate  er-y-fa  shen  yn  raa 
shoh,  hug  eh  lesh  Yeesey  magh,  as  hoie  eh 
sheese  er  stoyl  ny  briwnys,  ayns  ynnyd  ta 
enmyssit  yn  Pavement,  agh  ayns  Hebrew, 
Gabbatha.  14  As  she  er  laa  aarlaghey  ny 
Caisht  ve,  as  mysh  y  cheyoo  oor :  as  dooyrt 
eh  rish  ny  Hewnyn,  Cur-jee  my-ner  yn  ree 
eu.  15  Agh  dyllee  ad,  Ersooyl  lesh,  ersooyl 
lesh,  jean  y  chrossey  eh.  Dooyrt  Pilate  roo, 
Jean-ym  yn  ree  euish  y  chrossey?  Dreggyr 
ny  ard-saggyrtyn,  Cha  vel  ree  ainyn  agh 
Cesar.     16  Er  shoh  ren  eh  eshyn  y  livrey  hue 

dy  ve  er  ny  chrossey.  As  ghow  ad  Yeesey  as 
leeid  ad  eh  ersooyl.  17  As  dymmyrk  eh  e 
chrosh,  as  hie  eh  magh  gys  ynnyd  yiarragh 
ad  ynnyd  y  vollag  rish,  ta  enmyssit  ayns 
Hebrew,  Golgotha.  18  Raad  ren  ad  eshyn 
y  chrossey,  as  jees  elley  marish,  fer  er  dagh 
cheu,  as  Yeesey  ayns  y  vean. 

19  As  ren  Pilate  screeuyn,  as  hug  eh  er  y 
chrosh  eh.  As  va'n  screeu,  YEESEY  DY 
NAZARETH  REE  NY  HEWNYN.  20  Yn 
screeu  shoh  eisht  ren  ymmodee  jeh  ny  Hewn- 
yn  y  lhaih,  son  va'n  boayl  raad  v'eh  er  ny 
chrossey  er-gerrey  da'n  ard-valley:  as  ve 
scruit  ayns  Hebrew,  as  Greek,  as  Latin. 

21  Eisht  dooyrt  ard-saggyrtyn  ny  Hewnyn 
rish  Pilate,  Ny  scrieu,  Ree  ny  Hewnyn ;  agh 
dy  dooyrt  eh,  She  ree  ny  Hewnyn  mee. 

22  Dreggyr  Pilate,  Ny  ta  scruit  aym,  te 
scruit. 

23  Eisht  ghow  ny  sidooryn,  tra  v'ad  er 
chrossey  Yeesey,  e  gharmadyn  (as  ren  ad 
kiare  ayrnyn  jeu,  ayrn  da  dy  chooilley  hi- 
door)  as  myrgeddin  e  chooat:  nish  va'n 
cooat  ooilley  feeit,  veih  heose  dy  heese, 
fegooish  seam.  24  Dooyrt  ad  er-y-fa  shen 
nyn  mast'  oc  hene,  Ny  lhig  dooin  y  raipey 
eh,  agh  lhottyn  y  hilgey  er,  quoi  echey  vees 
eh :  dy  voddagh  y  scriptyr  ve  cooilleenit,  ta 

gra,  Reynn  ad  my  gharmad  nyn  mast'  oc,  as 
er  my  chooat  ren  ad  lottyn  y  hilgey.  Shoh 
myr  ren  ny  sidooryn. 

25  Nish  va  nyn  shassoo  liorish  crosh  Yee- 
sey,  e  voir,  as  shuyr  e  vayrey,  Moirrey  ben 
Cleopas,  as  Moirrey  Malaine.  26  Tra  non- 
nick  Yeesey  er-y-fa  shen  e  voir,  as  yn  ostyl 
bynney  lesh  ny  hassoo  lioree,  dooyrt  eh  rish 
e  voir,  Ven,  cur-my-ner  dty  vac.  27  Eisht 
dooyrt  eh  rish  yn  ostyl,  Cur-my-ner  dty 
voir.  As  veih'n  oor  shen  ghovv  yn  ostyl  ee 
gys  e  hie  hene. 

28  Ny  lurg  shoh,  son  dy  row  fys  ec  Yeesey 
dy  row  dy  chooilley  nhee  nish  cooilleenit,  dy 
voddagh  y  scriptyr  ve  jeant  mie,  dooyrt  eh, 
Ta  mee  paagh.  29  Nish  va  saagh  er  ny 
hoiaghey  lane  vinegar :  as  lhieen  ad  spunge 
lesh  y  vinegar,  as  hug  ad  eh  er  hyssop,  as 
heeyn  ad  eh  seose  gys  e  veeal.  30  Tra  va 
Yeesey  er-y-fa  shen  er  ghoaill  y  vinegar, 
dooyrt  eh,  Te  cooilleenit:  as  chroym  eh  e 
chione,  as  phaart  eh.  31  Shen-y-fa  son  dy 
nee  laa  yn  aarlaghey  ve,  as  nagh  beagh  ny 
kirp  er  y  chrosh  er  laa  yn  doonaght  (son  va'n 
doonaght  shen  ny  ard-laa)  ghuee  ny  Hewnyn 
er  Pilate,  ny  lurgaghyn  oc  dy  ve  brisht,  as 
ad  dy  ve  goit  ersooyl.  32  Eisht  haink  ny 
sidooryn  as  vrish  ad  lurgaghyn  y  chied  er,  as 

87 


NOO  EAN,  XIX 

y  jeh  elley  v'er  ny  chrossey  marish.  33  Agh 
tra  haink  ad  gys  Yeesey,  as  dy  vaik  ad  dy  row 
eh  hannah  marroo,  cha  vrish  ad  ny  lur- 
gaghyn  echeysyn.  34  Agh  ren  fer  jeh  ny 
sidooryn  lesh  shleiy  yn  lhiattee  echey  y 
hoylley,  as  chelleeragh  haink  magh  ass  fuill 
as  ushtey.  35  As  dymmyrk  eshyn  honnick 
eh  feanish,  as  ta'n  eanish  echey  firrinagh :  as 
ta  fys  echey  dy  vel  eh  gra  yn  irriney,  dy  vod 
shiuish  credjal.  36  Son  liorish  jannoo  ny 
reddyn  shoh,  va'n  scriptyr  cooilleenit,  Cha 
bee  craue  jeh  er  ny  vrishey.  37  As  reesht  ta 
scriptyr  elley  gra,  Jeeaghee  ad  ersyn  t'ad  er 
hoylley. 

38  As  ny  lurg  shoh  ren  Joseph  dy  Ari- 
mathea  (va  fer  jeh  ynseydee  Yeesey,  agh  dy 
follit,  ayns  aggie  roish  ny  Hewnyn)  guee  er 
Pilate,  eh  dy  lhiggey  da  corp  Yeesey  y  ghoaill 
ersooyl ;  as  hug  Pilate  kied  da :  Haink  eh  er- 
y-fa  shen,  as  hug  eh  lesh  corp  Yeesey.  39  As 
haink  myrgeddin  Nicodemus  (va  roi'e  er  jeet 
gys  Yeesey  ayns  yn  oie)  as  hug  eh  lesh  mysh 
keead  punt  dy  vyrrh  as  dy  aloes  kione  y 
cheilley.  40  Eisht  ghow  ad  corp  Yeesey,  as 
hoill  ad  eh  ayns  aanrityn,  lesh  spiceyn,  myr 
va  cliaghtey  ny  Hewnyn  dy  oanluckey. 
41  Nish  er-gerrey  da'n  ynnyd  raad  v'eh  er 
ny  chrossey,  va  garey;  as  ayns  y  gharey  oaie 

noa,  ayn  nagh  jagh  rieau  dooinney  er  coyrt. 
42  Ayns  shen  ren  ad  Yeesey  er-y-fa  shen  y 
oanluckey,  son  dy  nee  laa  aarlaghey  ny 
Hewnyn  ve,  as  dy  row  yn  oaie  er-gerrey  daue. 

CAB.  XX 

Er  y  chied  laa  jeh'n  chiaghtin,  haink 
Moirrey  Malaine  dy  moghey,  tra  ve 
foast  dorraghey,  gys  yn  oaie,  as  non- 
nick  ee  yn  chlagh  goit  ersooyl  jeh'n  oaie. 
2  Eisht  roie  ee,  as  haink  ee  gys  Simon  Peddyr, 
as  gys  yn  ostyl  elley  bynney  lesh  Yeesey,  as 
dooyrt  ee  roo,  T'ad  er  ghoaill  ersooyl  y 
Chiarn  ass  yn  oaie,  as  cha  s'ain  c'raad  t'ad 
er  choyrt  eh.  3  Hie  Peddyr  er-y-fa  shen 
magh,  as  yn  ostyl  elley  shen,  as  haink  ad  gys 
yn  oaie.  4  Son  v'ad  ny-neesht  er  roie 
cooidjagh:  agh  va'n  ostyl  elley  er  roie  ny 
s'bieau  na  Peddyr,  as  er  jeet  hoshiaght  gys 
yn  oaie.  5  As  chroym  eh  sheese,  as  honnick 
eh  ny  aanrityn  nyn  lhie,  ny-yeih  cha  jagh  eh 
stiagh.  6  Eisht  haink  Simon  Peddyr  geiyrt 
er,  as  hie  eh  stiagh  'syn  oaie,  as  honnick  eh 
ny  aanrityn  nyn  lhie.  7  As  y  naptin  va  mysh 
e  chione,  cha  nee  ny  lhie  marish  ny  aanrityn 
elley,  agh  fillit  er-y-cheilley  ayns  ynnyd  er- 
lheh.  8  Eisht  hie  stiagh  myrgeddin  yn  ostyl 
elley  shen  haink  hoshiaght  gys  yn  oaie,  as 

honnick  eh  as  ren  eh  credjal.  9  Son  cha 
row  foast  toiggal  oc  jeh'n  scriptyr,  dy  beign 
da  girree  veih  ny  merriu.  10  Eisht  hie  ny 
ostyllyn  rhymboo  reesht  gys  nyn  dhie  hene. 
11  Agh  va  Moirrey  ny  shassoo  cheu- 
mooie  jeh'n  oaie  keayney :  as  myr  v'ee  keay- 
ney,  chroym  ee  sheese  as  yeeagh  ee  stiagh 
ayns  yn  oaie.  12  As  honnick  ee  daa  ainle 
nyn  soie  ayns  coamraghyn  sollys,  yn  derrey 
yeh  ec  y  chione,  as  y  jeh  elley  ec  ny  cassyn 
raad  va  corp  Yeesey  ny  lhie.  13  As  dooyrt 
ad  r'ee,  Ven,  cre'n-fa  t'ou  keayney?  Dooyrt 
ish  roo,  Er-yn-oyr  dy  vel  ad  er  ghoaill  ersooyl 
my  Hiarn,  as  nagh  s'aym  c'raad  t'ad  er 
choyrt  eh.  14  As  tra  v'ee  er  ghra  shoh, 
hyndaa  ee  mygeayrt,  as  honnick  ee  Yeesey 
ny  hassoo,  as  cha  row  fys  eck  dy  nee  Yeesey 
v'ayn.  15  Dooyrt  Yeesey  r'ee,  Ven,  cre'n- 
fa  t'ou  keayney?  quoi  t'ou  dy  hirrey?  Heill 
ish  dy  nee  yn  gareyder  v'ayn,  as  dooyrt  ee 
rish,  Vainshter,  my  t'ou  er  chur  lhiat  ass 
shoh  eh,  insh  dou  c'raad  t'ou  er  choyrt  eh, 
as  goym  ersooyl  eh.  16  Dooyrt  Yeesey, 
Voirrey.  Hyndaa  ee  ee-hene,  as  dooyrt  ee 
rish,  Rabboni,  ta  shen  dy  ghra,  Vainshter. 
17  Dooyrt  Yeesey  r'ee,  Ny  benn  rhym;  son 
cha  vel  mee  foast  er  gholl  seose  gys  my  Ayr; 
agh  gow  gys  my  vraaraghyn,  as  abbyr  roo, 

Ta  mee  goll  seose  gys  my  Ayr's  as  yn  Ayr 
euish,  as  gys  my  Yee's  as  y  Jee  euish. 
1 8  Haink  Moirrey  Malaine  as  dinsh  ee  da 
ny  ostyllyn,  dy  row  ee  er  vakin  y  Chiarn,  as 
dy  row  eh  er  loayrt  ny  goan  shoh  r'ee. 

19  Eisht  er  y  laa  cheddin,  yn  chied  laa 
jeh'n  chiaghtin,  ayns  yn  astyr,  tra  va  ny 
dorryssyn  dooint,  raad  va  ny  ostyllyn  er  nyn 
jaglym  cooidjagh  ayns  aggie  roish  ny  Hewn- 
yn,  haink  Yeesey  as  hass  eh  kiongoyrt  roo, 
as  dooyrt  eh  roo,  Shee  dy  row  hiu.  20  As 
tra  v'eh  er  ghra  shoh,  yeeagh  eh  daue  e 
laueyn  as  e  lhiattee.  Eisht  ghow  ny  ostyllyn 
boggey  tra  honnick  ad  y  Chiarn.  21  Eisht 
dooyrt  Yeesey  roo  reesht,  Shee  dy  row  hiu ; 
myr  ta  my  Ayr  er  my  choyrt's,  myr  shen  ta 
mish  coyrt  shiuish.  22  As  tra  v'eh  er  ghra 
shoh,  heid  eh  orroo,  as  dooyrt  eh  roo,  Gow- 
jee  yn  Spyrryd  Noo.  23  Da  quoi-erbee  ta 
shiuish  leih  peccaghyn,  t'ad  er  nyn  leih  daue ; 
as  da  quoi-erbee  nagh  vel  shiu  cur  feaysley, 
cha  vel  ad  feayshlit. 

24  Agh  cha  row  Thomase,  fer  jeh'n  daa 
ostyl  yeig  va  enmyssit  Didymus,  maroo  tra 
haink  Yeesey.  25  Dooyrt  ny  ostyllyn  elley 
er-y-fa  shen  rish,  Ta  shin  er  vakin  y  Chiarn. 
Agh  dooyrt  eshyn  roo,  Mannagh  vaikym 
ayns  ny  laueyn  echey  ynnyd  ny  treinaghyn, 

as  mannagh  derrym  my  vair  ayns  ynnyd  ny 
treinaghyn,  as  my  laue  y  choyrt  stiagh  ayns 
e  lhiattee,  cha  greidym. 

26  As  lurg  hoght  laa  reesht  va  ny  ostyllyn 
echey  sthie,  as  Thomase  maroo :  eisht  haink 
Yeesey,  as  ny  dorryssyn  dooint,  as  hass  eh 
kiongoyrt  roo,  as  dooyrt  eh,  Shee  dy  row 
hiu .  27  Eisht  dooyrt  eh  rish  Thomase,  Sheeyn 
ayns  shoh  dty  vair,  as  loaghtee  my  laueyn ; 
as  sheeyn  dty  laue,  as  cur  ee  stiagh  ayns  my 
lhiattee:  as  ny  bee  mee-chredjuagh,  agh 
credjuagh.  28  As  dreggyr  Thomase  as 
dooyrt  eh  rish,  My  Hiarn,  as  my  Yee. 
29  Dooyrt  Yeesey  rishyn,  Homase,  Er-y-fa 
dy  vel  00  er  my  akin,  t'ou  er  chredjal ;  bannit 
t'adsyn  nagh  vel  er  vakin,  as  foast  ta  er 
chredjal.  30  As  ymmodee  cowraghyn  elley 
dy  jarroo  ren  Yeesey  ayns  fenish  e  ostyllyn, 
nagh  vel  scruit  ayns  y  Hoar  shoh.  31  Agh 
fad  shoh  scruit,  dy  voddagh  shiuish  credjal 
dy  nee  Yeesey  yn  Creest  Mac  Yee,  as  liorish 
credjal  shiu  dy  chosney  bea  trooid  yn  ennym 
echeysyn. 

urg  shoh  hoilshee  Yeesey  eh-hene 
reesht  da  ny  ostyllyn,  ec  faarkey  Tibe- 
rias ;  as  er  yn  aght  shoh  hoilshee  eh  eh- 

hene.  2  Va  Simon  Peddyr,  as  Thomase 
sliennooit  Didymus,  as  Nathanael  dy  Chana 
ayns  Galilee;  as  mec  Zebedee,  as  jees  elley 
jeh  ny  ostyllyn  er  nyn  jaglym  dy  cheilley. 
3  Dooyrt  Simon  Peddyr  roo,  Ta  mish  son 
goll  dy  eeastagh.  Dooyrt  adsyn  rish,  Hem 
mainyn  myrgeddin  mayrt.  Hie  ad  magh,  as 
er-y-chooyl  ghow  ad  lhuingys ;  as  yn  oie  shen 
cha  haare  ad  monney.  4  Agh  'sy  vadran, 
va  Yeesey  ny  hassoo  er  y  traie :  agh  cha  row 
fys  ec  ny  ostyllyn  dy  nee  Yeesey  v'ayn. 
5  Eisht  dooyrt  Yeesey  roo,  Chloan,  vel  shiu 
er  dayrtyn  veg  y  veaghey?  Dooyrt  adsyn 
rish,  Cha  vel.  6  As  dooyrt  eh  roo,  Cuir-jee 
magh  yn  lieen  er  y  cheu-yesh  jeh'n  lhong,  as 
bee  eh  eu.  Eisht  chuir  ad :  as  nish  cha  rowdy 
niart  oc  yn  lieen  y  ghoaill  stiagh  va  lhied  y 
thummyd  eeast  ayn.  7  Shen-y-fa  dooyrt  yn 
ostyl  shen  bynney  lesh  Yeesey  rish  Peddyr, 
She  yn  Chiarn  t'ayn.  Nish  tra  cheayll  Simon 
Peddyr  dy  nee  yn  Chiarn  v'ayn,  hug  eh  e 
chooat-eeastee  mysh  (son  v'eh  'sy  lheiney)  as 
hilg  eh  eh-hene  ayns  y  cheayn.  8  As  haink 
ny  ostyllyn  elley  ayns  lhong  veg  (son  cha  row 
ad  foddey  veih'n  thalloo,  agh  mysh  keead 
stundayrt)  sleodey  lhieu  yn  lieen  as  yn  eeast 
ayn.  9  Cha  leah  eisht  as  v'ad  er  jeet  gys  y 
thalloo,  honnick  ad  aile  smarageagh,  as 

eeast  ny  lhie  er,  as  arran  liorish.  10  Dooyrt 
Yeesey  roo,  Cur-jee  lhieu  jeh'n  eeast  ta  shiu 
nish  er  ghoaill.  II  Hie  Simon  Peddyr  er- 
board,  as  hayrn  eh  yn  lieen  gys  thalloo  lane 
dy  eeastyn  mooarey,  shiaght-feed  as  three- 
jeig :  as  son  ooilley  dy  row  whilleen  ayn,  ny- 
yeih  cha  vrish  y  lieen.  12  Dooyrt  Yeesey 
roo,  Tar-jee  gys  nyn  mee.  Agh  cha  by-lhoys 
da  fer  jen  ny  ostyllyn  fenaght  jeh,  Quoi  00 
hene?  cur  enney  er  dy  nee  eh  va'n  Chiarn. 

13  Eisht  haink  Yeesey,  as  ghow  eh  arran,  as 
hirveish  eh  orroo  eh,  as  eeast  myrgeddin. 

14  Shoh  nish  yn  trass  cheayrt  hoilshee 
Yeesey  eh-hene  da  e  ostyllyn,  erreish  da  v'er 
n'irree  vein  ny  merriu. 

15  Myr  shen  tra  v'ad  erreish  bee,  dooyrt 
Yeesey  rish  Simon  Peddyr,  Simon  mac 
Yonas,  vel  00  ny  s'graihee  orrym's  na  orroo 
shoh?  Dooyrt  eh  rish,  Ta  mee,  Hiarn;  ta  fys 
ayddy  vel  grain  aymort.  Dooyrt  eh  rish,  Jee- 
agh  dy  mie  da  my  eayin.  16  Dooyrt  eh  rish 
reesht  yn  nah  cheayrt,  Simon  mac  Yonas,  vel 
00  graihagh  orrym?  Dooyrt  eh  rish,  Ta  mee, 
Hiarn;  ta  fys  ayd  hene  dy  vel  grain  aym  ort. 
Dooyrt  eh  rish,  Bee  dty  vochilley  mie  er  my 
chirree.  17  Dooyrt  eh  rish  yn  trass  cheayrt, 
Simon  mac  Yonas,  vel  00  graihagh  orrym? 
Va  Peddyr  mooar-seaghnit  dy  dooyrt  eh  rish 

yn  trass  cheayrt,  Vel  oo  graihagh  orrym?  As 
dooyrt  eh  rish,  Hiarn,  ta  fys  ayd's  er  dy 
chooilley  nhee;  as  fys  ayd  hene  dy  vel  mee 
graihagh  ort.  Dooyrt  Yeesey  rish,  Jeeagh 
dy  mie  da  my  chirree.  18  Dy  firrinagh  fir- 
rinagh  ta  mee  gra  rhyt,  Tra  v'ou  aeg  ren  oo 
oo-hene  y  chryssey,  as  jimmee  oo  raad  erbee 
dy  bailt:  agh  tra  vees  oo  shenn,  sheeynee 
oo  magh  dty  laueyn,  as  nee  fer  elley  oo  y 
chryssey,  as  ver  eh  lesh  oo  raad  nagh  nailt. 

19  Shoh  loayr  eh,  cowraghey  liorish  cre'n 
baase  v'eh  dy  ghloyraghey  Jee.  As  tra  v'eh 
er  ghra  shoh,  dooyrt  eh  rish,  Eiyr  orrym. 

20  Eisht  hyndaa  Peddyr  mygeayrt,  as  hon- 
nick  eh  cheet  geiyrt  orroo  yn  ostyl  bynney 
lesh  Yeesey;  yn  fer  cheddin  ren  lhie  rish  e 
oghrish  ec  shibber,  as  dooyrt  Hiarn,  quoi  eh 
ta  dy  dty  vrah?  21  Honnick  Peddyr  eh 
shoh,  as  dooyrt  eh  rish  Yeesey,  Hiarn,  as 
cre'n  erree  nig  er  y  dooinney  shoh?  22  Do- 
oyrt Yeesey  rish,  My  she  m'aigney's  eh  esh- 
yn  dy  uirriaght  derrey  hig-ym,  ere  ta  shen 
dhyt's?  Eiyr  uss  orrym's.  23  Eisht  hie  yn 
raa  shen  magh  mastey  ny  braaraghyn,  nagh 
row  yn  ostyl  shen  dy  gheddyn  baase:  agh 
cha  dooyrt  Yeesey  rish,  Cha  vow  eh  baase : 
agh,  My  she  m'aigney's  eh  eshyn  dy  uirriaght 
derrey  hig-yms,  ere  ta  shen  dhyt's.    24  Shoh 

yn  ostyl  dymmyrk  feanish  jeh  ny  reddyn 
shoh,  as  ren  ny  reddyn  shoh  y  scrieu :  as  ta 
fys  ain  dy  vel  yn  eanish  echey  firrinagh. 
25  As  ta  myrgeddin  ymmodee  reddyn  elley 
ren  Yeesey,  dy  beagh  ad  ooilley  scruit,  ta 
mee  dy  heiltyn  nagh  gummagh  y  seihll  hene 
ny  lioaryn  veagh  scruit.  Amen. 

